
Natali, jos žodynui ir 
jos beždžionės uodegai 


Sylvie Vivaudou atminti. 
Ji ilgai laukė šios knygos. 
Pernelyg ilgai. 


Vieną lietingą spalio dieną mudu su Žanu Liuku 
Godaru vaikštinėjame Lemano pakrante. Baisiai lyja. 
Vandens čiurkšlės liejasi kaip per tvaną. 

Godaras griebia mane už alkūnės ir vedasi prie suolo 
priešais Monblano tiltą. Jo veidu srūva upeliai. 
Godaras išrėžia: „Atmink tik vieną dalyką: 

kaip yra sakęs Bresonas, jausmai turi sukelti įvykius, 
o ne atvirkščiai.“ 


Angus FAREL I Alnanaches des vertiges 


PIRMAS PAVEIKSLAS 


Mappa mundi* 


* Pasaulio žemėlapis (/t.). 


Galima įsivaizduoti, kad tai prasidėjo vieną 1428 metų rugsėjo 
dieną. 

Orleanas dar neapgultas anglų. Tą, kurią vėliau vadins Žana d'Ark, 
sukrečia žodžiai, kuriuos girdėjo tik ji viena. Vasaros pabaigoje Artua 
provincijoje — ir lauke, ir patalpose — tvyro svilinantis karštis. Hedeno 
rūmų medžiotojų namelyje vakarop krypstanti saulė užlieja šviesa 
kvadratinę alkovą ir sujauktas paklodes. Tenai Pilypas, Burgundijos 
hercogas, Flandrijos grafas, Olandijos, Zelandijos ir Brabanto re- 
gentas, Artua, Nivernė ir Franš Kontė senjoras, mėgaujasi Marijos 
van Krombriugės vešlių aukso spalvos plaukų kvapu. 

Jie kvepia prakaitu, sperma ir nuo jo kvėpavimo truputį plaiks- 
tosi. Smalsiai lyg vaikas hercogas stebi, kaip auksinė saulė kyla 
šlaunimis moters, kurią jis ką tik išrengė nuogai. Kažkur tolumoje 
griaudžia, bet griaustinis nenustelbia kurtizanės pilvo gurgėjimo. 
Lango stačiakampyje juodų debesų nematyti, stiklais slenka tarsi 
kito pasaulio šešėliai. 

Nejudėdamas, prisimerkęs hercogas kantriai laukia. Jis visu 
stuomeniu užgulęs ponios Krombriugės pilvą. Mariją ima juokas, 
bet juoktis ji nedrįsta. 

Jų poza stačiai nepadori, plati hercogo nugara pridengta 
marškiniais, o freilina — visiškai nuoga. Galėtų išsižergti plačiau, 

tada jis pamatytų tai, kas gundo. Ji — ir dėžutė brangenybėms ir 
brangenybė. Bet ji neišsižergia, ir ne todėl, kad gėdijasi, o todėl, 
kad bijo pasirodyti pernelyg drąsi. 

Marija pridengia delnais krūtis, užsimerkia. Jaučia, kaip ko- 
jomis kyla karštis. 

Tik vieną akimirką saulės ugnis blyksteli gaktiplaukiuose, bet 
hercogas energingai uždengia juos delnu. 

Taigi ir viršutine, ir apatine delno dalimi jis gali mėgautis pasau- 
lio dvilypumu: moters geismo drėgme ir alsinančia gamtos kaitra. 

Jis galvoja: „Pirmiausia yra Dievas, paskui esu aš.“ Tokia tiesa. 

Pirštais godžiai įsikimba į auksinius prakaituotus plaukus. 
Ponios Marijos pilvas virpa. Šįkart ji nedvejodama praskečia 
šlaunis. Hercogas Pilypas džiaugiasi, kad freilina tokia paklusni 
ir kad penis atsigavo. 


Tais metais hercogui Pilypui buvo trisdešimt dveji. Pagal savo 
kilmę jis princas ir senjoras, nes jo gyslomis teka žydras Karolio 
Didžiojo ir Liudviko Pamaldžiojo kraujas. 

Hercogo galybės šaltinis — jo charakterio savybės: kilnumas, 
narsumas, riteriškumas, ryžtingumas, išdidumas. Jo išvaizda tapo 
grožio etalonu. Aukšto ūgio, liemeningas, nosis ilga, oda blyški, 
nuo iečių mėtymo, kuokos ir fechtavimo raumenys stiprūs. 
Viršutinė lūpa siaura, apatinė trumpa, putni, visada rausva, kartais 
kraujo spalvos, sakytum degtų geismu įkąsti arba bučiuotis. Del 
siauro apatinio žandikaulio veidas atrodo pailgas, žandai nukarę, 
bet jo figūra labai grakšti. Grožis ir jėga taip darniai sutapę, kad net 
sunku pasakyti, iš kur kyla grožis — iš stiprybės ar iš silpnumo. 

Tai šit. Ir tik jis, Pilypas, Burgundiečių turto paveldėtojas, gali 
spręsti, kas gražu, o kas bjauru. Tokia jo galia. 

Jis godžiai naudojasi rūmininkų maivymosi padariniais. Dešim- 
tys ištikimų, žiaurių senjorų ir vasalų, įkvėptų hercogo galybės, 
mėgdžioja jo griežtumą, jo laikyseną, jo užgaidas. 

Bet pamėgdžioti visko iš karto neįmanoma. Vienas mėgdžioja 
balsą, kitas mimiką, vienas pamuša apsiaustą kiaunės kailiu, kitas 
mūvi tokios pačios spalvos, kaip princo, kelnes, vilki angliškos 
gelumbės striuke. Bet tik tiek. 


Niekas nesiryžtų šventvagiškai, tobulai klastotei. Tik jo dide- 
nybė hercogas gali turėti visas čia minimas dorybes. 

Pirmiausia yra Dievas, paskui esu aš. 

Puikuotis savo galybe ir grožiu prieš rūmininkus smagu, bet 
kur kas smagiau tai daryti prieš prabangų veidrodį — prieš mote- 
ris, rūmų freilinas, suguloves, našles, neištikimas, laisvo elgesio, 
smulkutes, stambias, pasyvias arba išradingas pateles, argi svarbu 
prieš ką? Ką rinktis, dažniausiai lemia nuotaika, noras patirti ką 
nors nauja. Moterų nereikia nei versti, nei gundyti. Pakanka į jas 
žvilgtelėti. Ir viskas! Dievas atleidžia man, nes jis yra mano liudy- 
tojas: kuo dažniau pabuvoja mano lovoje, tuo daugiau atleidžia! 
Daugybės šalia esančių moterų akyse matyti baimė suklupti. Jų 
lūpos virpa, balsas darosi vangesnis. Sakytum iš burnos dar nespėję 
išsprūsti žodžiai išsiskleidžia visomis vaivorykštės spalvomis jų 
pilvuose. Jų kūnai atsiveria man itin dosniai, pasijuntu taip, tarsi 
būčiau joms pavasaris. Matyt, šito nori pats Dievas. Kitaip kodėl 
stengtis, kam eikvoti jėgas? Ogi tam, kad šito joks kitas senjoras 
man nesuteiks. 

Sugadinti nuotaiką monsinjorui Burgundiečiui gali tik du 
dalykai: Dievo nuomonė apie nesuskaičiuojamas jo sueitis ir jo 
vyriško organo ramybė. 

Jis tenkina savo aistras su malonumu, nors pagal Dievo įstatymą 
po to, kai Ieva nusidėjo, gašlauti yra gėdinga ir dėl to reikia atgailauti. 
Slapčia santykiaudamas su savo meilužėmis, monsinjoras mėgsta 
puikuotis prieš jas savo nuogumu. Visa kita — savo visuomeninę 
padėtį, kraujo reputaciją — jis puoselėja kaip kruopštus sodininkas, 


nes ir viena, ir kita sukoncentruota jo kūne tarsi grūde šviesa. 


Tą rugsėjo vakarą jis stovi prieblandoje prie lango nuogas, jau tre- 
čią kartą tą karštą dieną. Jis atsukęs nugarą ir siaurą, standų, prakaito 
išpilrą užpakalį freilinai Krombriugei. Hercogas tyli ir žiūri į dangų. 

Kadangi toji tyla slegia, freilina, norėdama, kad jos žodžiai 
nuskambėtų ne kaip priekaištas, o kaip pajuokavimas, šnabžda: 

— Monsinjore, šnekama, kad jūs esate didžiausias pasaulyje 
gašlūnas. Ir tai tiesa, galiu paliudyti. 

Šie žodžiai, prieš juos ištariant, ilgai sukosi freilinos galvoje. 

Atrodo, Pilypas jos net negirdi. Kasydamasis kirkšnį, jis prisimerkia 
ir įsmeigia akis į horizontą. Tvenkiasi audros debesys. Dangus tarsi 
perskeltas pusiau: viena pusė, vakarinė, žydra, oras ten tarsi virpa 
virš miškų ir žemų kalvų, už kurių grimzta didžiulė saulė. Tamsu, 
juodą dangų drasko žaibai, debesys tarsi šarvuota kariauna grėsmingai 
slenka į priekį. Bet čia gęstančios dienos kaitra tebesvilina medžiotojų 
namelio akmenis, sotina orą miežių ir avižų, sutryptų šieno dirsių ir 
arklių šlapimo kvapais. Orą virpina krištolinis svirplių čirpimas. 

Po langu nenustygsta didžiulis būrys tarnų, stambių ir smulkių 
senjorų, mat į medžiokles, ypač į erotines, princas niekada nevyk- 
davo vienas. Jie laiko už pavadžių arklius. Pamatę lange monsinjorą, 
visi ima šaukti, kad tas paskubėtų, nes jie nenori grįžti į pilį kiaurai 
permirkę, negana to, juos gali nutrenkti žaibas. 

— Tai ko stypsote lauke, jeigu bijote sulyti? — tyčiojasi hercogas. — 
Turiu virš galvos stogą, o lovoje - gundančią moterį. Ką veiksiu 
per audrą? Juk Dievas nereikalauja, kad pavirstume varlėmis. 

Į juoką jis nekreipia dėmesio. Šiek tiek pasisukęs, nykščiu ant 
krūtinės santūriai padaro kryžiaus ženklą. Ir vėl pagalvoja: „Pir- 
miausia yra Dievas, paskui esu aš.“ Tik šį kartą be jokios puikybės. 
Nulenkęs galvą. 

Paskui atsisuka, ir jo akys pagauna nebylų ponios Krombriugės 
žvilgsnį. Ji vis dar dvejoja. Norėdama vel jam patikti, ko gera, 
ponia nerimauja, nors tokiai gražuolei, kaip ji, jokių pastangų 
nereikia. Tikra šiaurietė, krūtinga, plačių klubų. Kaip Venera. 
Pirmą kartą pažvelgęs į jos pečius dengiančius rudus plaukus, Pi- 
lypas iškart pagalvojo, kad tai ugninga moteris, auksaplaukė, kad 
su ja galės sotintis kaip ištvermingasis Ulisas. Ponia Krombriugė 
skaito jo mintis. Juokiasi, jos lytinės lūpos — irgi. 

„Gundanti moteris!“ 

Ji sako: 

— Monsinjore, pats puikiausias dalykas matyti jus pasisotinusį. 
Bet, deja... 

Žaisminga mina, teatrališkos grimasos, išmoktos kaip brevi- 
joriaus puslapiai. 

— Bet, deja? — atsidūsta hercogas. 

Iš balso tembro ir krutančio smakro galima justi, kad Pilypas susier- 
zinęs. Ponia Krombriugė neskubėdama, rinkdamasi žodžius atsako: 

— Taip, monsinjore, deja. Ši diena pati gražiausia ir pati liūd- 
niausia mano gyvenime. Sįryt sužinojau du dalykus: kad išsirinkote 
naują žmoną ir kad laukiate manęs savo lovoje. 

Tylus balsas ir žvilgsnis be ironijos. 

Jis klausia savęs — juoktis ar guosti ją. Nutaria parylėu. Tam, ką mato, 
žodžiai nebūtini. Pasirėmusi dešine ranka, ponia Krombriugė tiesia į 
jį kairę, delnas demonstratyviai ištiestas, savo geismo ji neslepia. Dėl 
pusiau gulimos kūno padėties freilinos krūtys atrodo dar apvalesnės, 

trupuų pariestų kojų šlaunys išsigaubusios, sakytum netrukus ims ir, 
lyg įveikusi žemės trauką, grožiu spinduliuojanti šokėja, pakils į orą. 

Panaši į angelą. Siūlosi pati, visai nesivaržo; siūlo savo kūno 
ir sielos gelmes, tarsi ant ištiesto delno obuolį, - tam, kad jis jį 
apgraužtų iki pat sėklų. 

Vos tik hercogas Pilypas pagalvoja, jog reikėtų paprašyti metro 
Jano, kad šis nutapytų Mariją tokia poza, staiga prapliumpa lietus. 
Stambūs kieti lašai dūžta atsitrenkę į akmeninį kiemo grindinį. 
Pasipila kruša. Žaibo blyksnis išsklaido prieblandą, apšviečia visus 
kambario kampus. Ir čia pat žemę ir mūrus sudrebina griaustinis. 
Suvirpa baldakimai. Nukrinta alavinė taurė, kieme pasigirsta 
šūksniai. Ponia Krombriugė keičia pozą; ji atsisėda ant suglamžytų 
lininių patalų, įsmeigia akis į langą — pasirengusi susitikti net su 
pačiu velniu. Hercogas Pilypas Burgundietis įžvelgia jos akyse 
ne baimę, o smalsumą; rankas Marija sukryžiavusi ant krūtinės, 
pridengusi delnais stangrius nykščio didumo krūtų spenelius, iš 
tokių naujagimis žįstų pieną su didžiuliu vargu. 

Staiga ji prabyla: 

— Sako, kad jums patinka audros, ypač kai labai karšta ir kai 
būnate saugioje priedangoje. 

— Taip, ypač tokiomis akimirkomis, kaip ši, kai susilieja dvi — 
princo ir dangaus - galybės. 

Atgręžęs nugarą liūčiai, Pilypas irgi atsisėda ant lovos. Kai 
freilina vėl pradeda čiauškėti, hercogas nutildo ją. Atitraukęs nuo 
krūtų Marijos delnus, sugriebia spenelius ir ima tampyti kaip į 
lanko templę įremtą strėlę. 

— Ponia Marija, jūsų puikios, dailios ausys. Žinoma, gražu ir 
visa kita. Taip, mano našlystė greitai baigsis. Pats laikas Burgun- 
dijos seklai užsitikrinti rytdieną. 

Šalti, rūstūs žodžiai, keliantys poniai Krombriugei tokį pat geliantį 
skausmą, kaip ir jo pirštai, negailestingai sukiojantys spenelius, 
kuriuose tarsi susitelkę visi jos kūno nervai. Marija kužda: 

— Ar graži? 

— Ji bus mano žmona, - atsako juokdamasis hercogas. 

Ponia Krombriugė kramto lūpas, skausmas jau nebekankina. 
Lauke pliaupia lietus. Pilkose strėlių varstomose žabangose slopsta 
šviesa ir dienos kaitra. 

Didvyriškai ramdydama visą kūną krečiančius virpulius, ponia 
Krombriugė pasiduoda, bet neatlyžta: 

— Girdėjau, kad tai Portugalijos infantė donja Izabelė. 

Pirštai liaujasi žaisti. Ponia Krombriugė mikliai apsiverčia ir at- 
sigula ant pilvo, kad hercogas nepasiektų krūtų. Jis nusijuokia: 

— Mieloji, jums neturėtų rūpėti, kas toji moteris. Beje, svarbu 
ne jos grožis, o protėviai. Ši santuoka — tai politinė gudrybė. Tam 
prireiks laiko ir proto. Ponia Marija, patikėkite, jei Dievas jus 
myli, mūsų santykiai nenutrūks. 

Pilypas glosto delnu jam atkištą užpakalį. Oda švelnesnė už 
batistą. Balta it pienas oda nepriekaištinga. Jis pasilenkia, bučiuoja 
vieną iš dviejų apvalių rutulių, kuriuos skiria negilus tarpelis. 
Tobulas apvalumas, jame galėtum nupiešti visą pasaulį. Svajonių 
gaublį, tiesą sakant, labai panašų į rūmų dailininko metro Jano 
būsimą kūrinį Mappa Mundi, kurį monsinjoras buvo užsakęs. 

Tame tikrame gaublyje bus pavaizduoti vandenynai, žemynai, 
šalys, upės, kalnai ir pakrantės, žodžiu, pasaulis, kurį gali matyti 
tik Dievas! Ekstravagantiška. 

Iliuzijų mašina, tik kitokio galingumo nei ponios Krombriugės 
„gaublys“, kad ir koks patrauklus jis būtų. 

Monsinjoras be galo laimingas, jis svajoja, kad ateis metas, kai 
prieš susirinkusius rūmininkus delnu ir akimis glostys kūrinyje 
Mappa Mundi pavaizduotus nežinomus kraštus, kuriuos laikys 
savo gniaužtuose taip, kaip tą prieš akis pūpsantį užpakalį. 

Dregnos hercogo lūpos vėl ima slysti tarp ponios Krombriugės 
šlaunų, auksiniame sąžalyne ieškodamos pasaulio dieviškojo šaltinio. 


Pirmiausia yra Dievas, paskui esu aš. 

Lilis, hercogo pilis. Janas žiūri savo dirbtuvėje į kūrinio Mappa 
Mundi ruošinį, stovintį ant pastovo. Tai žmogaus ūgio rutulys, jo 
matmenys kur kas didesni, negu įsivaizduoja hercogas. 

Nugruntuota tik trečdalis ąžuolinių plokščių: pirmas sluoksnis 
kreidos, antras klijų, teptuko potėpių dar nėra. Poliuose įkaltos 
vinys, jos sujungtos juodais medvilniniais siūlais, kurių rezginyje 
neišmanėlis nieko neįžvelgs. Kol kas sakytum, kad padirbėta ne 
tapytojo, o staliaus. Dar mažiau čia geografijos ir kartografijos. 

Tai Mappa Mund:, jame dar nieko nenutapyta. 

Monsinjoras buvo pasakęs: „Metre Janai, tai padaryti gebėsite 
tik jūs, tik jūs vienas!“ Jis kalbėjo karštai reikšdamas savo 
pageidavimą ir kartu paliepimą. 

Man, rūmų dailininkui, jis bakstelėjo pirštu į krūtinę. Mon- 
sinjoro lūpos šypsojosi. 

Galbūt. 

Esu Janas van Eikas. Man greitai sukaks trisdešimt penkeri. Pagal 
amžių mano kūnas, ir ne tik jis, pačiame jėgų žydėjime. Dvidešimt 
metų sėmiausi žinių ir patyrimo. Daugybę dienų ir naktų grūdau 
pigmentus, stebėjau, kaip jie keičiasi maišomi su kiaušiniu, įvairiais 
aliejais, glaistais, medžių sakais, sikatyvais. Paskui darbavausi su 
teptuku, tapiau paveikslus ne tiek akims, kiek sielai. 


19 


Dvidešimt metų paskyriau mokslams. 

Iš pradžių mokiausi iš savo brolio Huberto. Paskui skaičiau 
filosofų, alchemikų ir matematikų veikalus. Sėmiausi žinių ke- 
liaudamas, stebėdamas kraštovaizdžius, daug mąstydavau. Tapiau 
plafonus, sienų panelius, karnizus, dekoravau baldus, sienas, ištisus 
rūmų kambarius. Tapiau portretus, sodus, miestus, dangų, angelus, 
šviesą, aksomus, stiklus. Kūnus, auksą ir sidabrą. Norėjau tapyti 
geriau už kitus teptuko virtuozus. Atkakliai siekiau, kad mano li- 
nijos, rankos, lūpos, namai, medžiai, rožės, žolių stiebeliai atrodytų 
tobulai, kad iš mano paveikslų sklistų dieviškoji dvasia, kad spalvos 
tviskėtų kaip saulėje arba po lietaus. Klysta tie, kurie mano, kad 
lygiame veidrodžio paviršiuje tobulai atspindima laiko tikrovė. 

Toli gražu! Jokios apgaulės. Tai kas kita. 

Visą tą laiką, visus tuos metus stengiausi žiūrėti į pasaulį tokį, 
kokį jį mato Dievas. Bandžiau suprasti, kodėl nutapytas paveikslas 
nėra tikrovės kopija, kodėl jis tėra jos atgarsis. 

Negaliu pasakyti, kad man tai būtų pavykę, nes nesu tuščia- 
garbis. Nepavyko iki galo perteikti tikrovės nė viename kūrinyje, 
nors kartais šiek tiek sumažinti jos ir realybės atotrūkį pavykda- 
vo. Huberto klaidų stengiausi vengti, nors prieš mirtį jis darė 
jų kur kas mažiau. Siekiau prilygti Briugės, Gento ir Dorniko 
meistrams. Gal netgi Florencijos arba Sieno kūrėjams. Bet šito 
niekas nežino. 

Vieną dieną hercogas Pilypas bakstelėjo į mane pirštu ir 
pasakė: 

— Metre Janai, jūs man reikalingas. Būsire mano liokajus, 
tapysite tai, ką liepsiu. 

Tuomet atsakiau: 

— Monsinjore, būsiu uolus jūsų tarnas, stengsiuos pasitarnauti 
kiek galima geriau. 

Turiu jums pasakyti, kad paveikslų, kuriuos nutapiau, kitoje 
pusėje parašyta: „Stengiausi, kiek galėjau.“ 

Bet monsinjoras nėra visagalis. 

Mappa Mundi reikalauja įgudimo, daugybės žinių ir labai gerų 
dažų, tokių tuomet išvis nebuvo. Kad ir kaip būtų, savo pareigą 
reikėjo vykdyti. 

Šalia tikras pasaulis, bet reikia pagaminti juokingą žaisliuką. 

Ir ne bet kokį, o tapytą. 

Reikia nutapyti tai, ko niekas nemoka nutapyti. Pavaizduoti 
pasaulį tokį, kokio niekas nėra matęs, — neiškreiptą, negroteskinį. 

Tai turi būti paveikslas-langas, langas, atvertas žmogaus sielai 
į be galo mažą arba į itin didelį pasaulį. 


„Uždarykite langus! Drėgmė sugadins gruntą.“ 

Kaukšėdami į grindis klumpėmis, mokiniai puola prie langų. 

Žvanga geležinių kampamačių liniuotės. Lietaus pliaupimas 
prityla. 

Dirbtuvė primena cechą, kvepia aliejumi, žeme ir jūra. Vie- 
name jos kampe prikrauta panašių į karstus dėžių su kriauklėmis 
ir kreida. Per puodais ir pjaunamaisiais įrankiais apkrautas len- 
tynas nematyti sienų. Iš karklinių skrynių kyšo ryšeliais surištos 
plunksnos: žąsų, perkūno oželių, tetervinų, netgi varnų. Ant gražių 
ąžuolinių grindų stovi molbertai su nebaigtais paveikslais, jie su- 
statyti tvarkingai, pagal formato dydį. Ant nušiurusių drapiruočių 
prikabinėta voverių uodegų. Ant stalų prikrauta pergamentų, 
popieriaus lapų, kuriuos ką tik šiureno į vidų įsiveržęs viesulas. 

Šviesa švelni, rami kaip skystas gyvsidabris. 

Neskubeėdami grįžta mokiniai. 

Vengia susidurti su Jano žvilgsniu. 

Daug valandų rūmų dailininkas pluša be pertraukos. Bando 
greitai džiūstančius dažus iš pigmentų, sumaišytų su įvairiais 
aliejais, į kuriuos pridėta Javos sakų ir benzoinės dervos. Kompo- 
nentų kiekio ir jų santykio paslapties Janas neatskleidžia niekam. 
Dažai be kiaušinių, be jokios rišamosios medžiagos; gruntuotos 

susmulkintos kreidos ir pašildyto bičių vaško mišinį tepa ant 
ąžuolinės lentos. 

Vienu smulkiu potėpiu užtepa sumaišytus ir ant paletės 
ištrintus dažus. Palaukęs kelias sekundes, lasiruoja, kartais, kad 
gruntas geriau absorbuotų dažus, palaukia kiek ilgiau. 

Paskui viską pradeda iš pradžių. 

Aksomo žalumas pavirsta stovinčio vandens žaluma. Juosvai 
rudi kailiai įgauna vaškuoto medžio šilumos ir vario atspalvį. Ap- 
nuogintos rankos švino baltalo blizgesį prislopina geltona ochra. 
Jungdamiesi vieni su kitais, dažai išsaugo elastingumą, skaidrumą; 
Janas nepaliauja darbavęsis teptuku. 

Gvazdiko stiebo ir žalio aksomo klosčių žaluma praskaidrėja. 
Šviesa pagilina aksomo šešėlius, išpučia sunkias jo klostes. Delno 
viršuje išryškėja sausgyslės, smulkutės tarpupirščių ir krumplių 
raukšlelės. Mokiniai sulaiko kvėpavimą. Ant pirštakaulių styro 
keli plaukeliai, nagai persišviečia, matyti jų mėnuliukai. O viršuje, 
kamputyje, blizga šviesos atspindys. 

Trisdešimtmečio vyro ranka. 

Labiau negu teptukai, labiau negu knyga jai būtų priukęs ginklas. 
O gal storiems pirštams būtų tikę švelniai glostyti gvazdiko stiebą? 

Paskui Janas nutapo kailinių plaukelius, aksomo, išmarginto 
rombų raštu, ataudus. Prie gležnų dantytų gvazdiko žiedlapių jis 
daugiau neprisiliečia; jie švyti tokia intensyvia šviesa, jog mokiniai, 
žvelgdami į juos, tikriausiai būtų pamanę, kad dirbtuvės palubėje 
šviečia saulė. 

To, ką dabar regėjo, galbūt nė vienas iš jų dar nebuvo matęs. 

Janas plačiai šypsosi. 

Lenta ilgai keliauja iš rankų į rankas. Janas pareikalauja kitų 
pigmentų, kitos lentos ir kito pozuotojo, — dar stigo veido. Visiems 
entuziastingai šurmuliuojant, vienas mokinys, tas, kuris apžiūrėjo 
lentą paskutinis, sušunka: 

— Metre! 

Iš pradžių rudos spalvos. 

Paskui gintaro. 

Paskui žalios. 

Panašios į rusvą. 

Prislopintų gryniausių baltalų. 

Po nagais inkrustuoti lašeliai, gvazdiko žiedlapiai su apvadu, 
minkštas persišviečiantis stiebas atrodo tarsi suvytęs. 

Pasiruošimas baigiasi. 

Janas palenkia lentą. Tamsiausiuose aksomo šešėliuose matyti 
miniatiūrinės vagelės. Kailinių plaukeliai kirba nelyg kirmėlės 
maitoje. 

Lauke ima lyti dar smarkiau, į dirbtuvę plūsteli kiek gaivesnis 
oras. 

Pameistrys sako: 

— Reikės grįžti prie ankstesnės technikos, pigmentus iš pradžių 
maišysime su kiaušinio tryniu, paskui su aliejumi. Kitaip nieko 
neišgausime. 

Janas nieko neatsako, nesivargina. Pakilęs nuo taburetės, moja 
rankomis į mokinių pusę, patrina nuo pernelyg gražių vizijų 
įskaudusius vokus. 


— Uždarykite langus! Drėgmė sugadins gruntą. 


Dešimt vėsių ilgų pirštų uždengia akis. Janas jaučia šiltą alsavimą 
prie kaklo, prie ausies. Prie nugaros prisispaudusi krūtinė. 

— K čia veiki? Vienas, tamsoje? 

Po šių žodžių ausį švelniai paliečia lūpos. 

Margerita. 

Janas uodžia jos kvepalų aromatą. Kvepia bergamotiniu citrinme- 
džiu ir rytietišku laiškiniu česnaku, kurio ji prideda negailėdama. 
Vos dvidešimties metų moteriai tokie kvepalai per stiprūs. Bet vyras, 
kuris galėtų perkalbėti Margeritą, dar negimė. 

Ji išsitiesia ir skubiai nueina. 

— Kokia smarve! Kodel neatidarei langų? Seniai nustojo lyti. 

Jau naktis. Dirbtuvė — tai didžiulė šešėlių duobė. Ant skriptoriu- 
mo stalo dega aliejinė lempa, šalia vyno - ąsotėlis ir alavinė taurė. 

Margerita dingta prieblandoje. Girdėti, kaip šiugžda jos suk- 
nelė. Langų grotos girgždą. Lauke švilpia vėjas. 

Iš tikrųjų dirbtuvėje dvokia kaip niekada. Prieš išeidami, 
mokiniai atnešė dubenį, jame kelias valandas virė kiaulės odos — 
būsimi klijai. Smarvė, nuo kurios nepabėgsi. Šleikštus puvėsių 
tvaikas sulig kiekvienu įkvėpimu limpa prie šnervių, prie gomu- 
rio. Bet Janui pasišlykštėjimo jis nekelia. Priešingai, smarvė teikia 
jam savotišką saugumo jausmą, ramybę; šitaip jaučiasi vaikas, 

apsvaigęs nuo motinos prakaito kvapo, nuo krūties saldumo, 
nuo ašarų sūrumo. 

Margerita uždega veidrodžio žvakidės žvakes; žvakidė didžiulė, 
ja naudojamasi tik kai dirbama naktį. Trijų žvakių ir jų atspindžių 
veidrodyje šviesa apšviečia blyškią jos rankų odą. Kaklą juosia 
mezginių apykaklė, lūpos pravertos, šypsosi. Ji be kyko. Prie smil- 
kinių plaukai prispausti žaliu šilkiniu kaspinu, ant ne platesnio 
už vyro riešą pakaušio plaukų sruogos prismeigtos medinėmis 
šukomis. Liauną liemenį dengia lininė po krūtimis suraukta žalsvai 
bronzinės spalvos suknelė. Kaklajuostė, iškirptė, šiek tiek apnuo- 
ginti pečiai, apvalainas pilvas, šlaunys, klubai tiktai nuspėjami. 
„Jei ne ilga nosis, kas pasakytų, kad tu ne mano sesuo?“ 

Ji prineša arčiau žvakidę. 

— Nežiūrėk taip į mane! 

Kur veda pražystančios moters grožis — pas Dievą ar pas velnią? 

— Jie klysta, — sako Janas, — aš beveik atradau. Greitai įvyks 
stebuklas. 

Margerita suraukia antakius, nesupranta, kad Janas kalba apie 
greitai džiūstantį aliejų, mokinius ir pameistrį. 

— Greitai pasigaminsiu tokių dažų, su kuriais dar niekas nėra 
tapęs. 

Ji pastato žvakidę ant stalo ir pamato bandomąją lentą. Suga- 
dinta. Toje lentoje nutapyta ranka padengta kažkokiu neperma- 
tomu laku, visas paviršius susiraukšlėjęs. Janas mato Margeritos 
grimasą. Šypsodamasis jis pakartoja: 

— Jie klysta, nemoka žiūrėti. Aš visai arti tikslo. Tuoj įvyks 
stebuklas. 

Margerita įsipila į taurę vyno. Atsisėdusi Janui ant kelių, ji 
išgeria vieną gurkšnį. Jis kvėpuoja tik jos aromatu. Laiko ją savo 
glėbyje. Jai ant pilvo ranka išlygina suknelės klostes. Per suknelės 
ir marškinių audinį jaučia pulsuojant krūtį. Jaučia kiekvieną jauno 
alkano žverelio širdies tvinksnį. 

Margerita elgiasi kaip vaikas — glaudžia švelnų skruostą prie 
barzda apželusio Jano skruosto. Jis užsimerkia. Margeritos nugara, 
klubai, sėdmenys, šlaunys užkloja jį nelyg dangus kalną. Jiedu kaip 
du vaikai, kurie tamsoje patiki vienas kitam savo paslaptis. 

— Be kiaušinių. Tik aliejai ir esencijos. Svarbiausia - kantrybė 
ir proporcijos. Bet tai, ką dabar pamačiau, yra stebuklas. 

Pasakoti daugiau apie tai Janas negali. Net Margeritai. Ryškėjan- 
tis žemynas pernelyg didelis. Pernelyg įkaitęs, tarsi ką tik iš chaoso 
išniręs pasaulis. 

Ar įmanoma išgauti tokią subtilią medžiagą, tokius spalvin- 
gus dažus, kuriais būtų galima perteikti visą percepcijos didybę? 
Pajausti plaukų svorį, ausies kremzlės kietumą ir šaltą jų atspindį 
veidrodžio amalgamoje? Ar Dievas suteiks man tokią dovaną? 

— Bet nepastabus žmogus naujų dažų nuo tų, kuriais naudojamės 
iki šiol, iškart neatskirs. 

Margerita vienu mauku ištuština taurę ir pastato ją ant stalo. 
Abiem rankomis suima Jano veidą. Pirštai siekia virš ausų išskustus 
smilkinius. Palenkia jo galvą, kad žvakių šviesa pasiektų juodas 
lėliukių gelmes, kad galėtų atidžiai į jas žiūrėti taip, kaip žiūrima 
į tolumoje dunksančio miesto kontūrus. 

— Norėčiau matyti tavo akimis. Aš tau jų pavydžiu. 

— Pavydas veda į pragarą. 

— Vieną dieną nužudysiu tave ir savąsias akis pakeisiu tavo- 
siomis. 

Janas sugriebia Margeritą už rankų ir bučiuoja delnus. 

— Nepadarysi šito, nes pabijosi, kad gali nebeišvysti paveiks- 
lų, kuriuos netrukus ketinu nutapyti. Pavyzdžiui, nenutapysiu 
tavo lūpų, kurias matau dabar; nenutapysiu šešėliu ir kartėliu 
paženklintų jų kampučių, nenutapysiu nei apvalių lygių skruostų, 
kuriuose nėra raukšlių net prie šnervių, nei balto, lygaus, nuo seilių 
blizgančio apatinės lūpos pakraštėlio, nei kvėpuojant atvipusios 
tavo mėsingos, kraujo pritvinkusios apatinės lūpos; nenutapysiu 

iš po perlamutrinių dantų kyšančio liežuvio galiuko; nenutapysiu 
ir pravertos burnos, ir kitų niuansų. Kaip sakoma Šventajame 
Rašte*, „dantys panašūs į brendančių iš maudyklos avių banda“; 
jame taip pat parašyta: „Mano seserie, sodas aptvertas.“ 

Margerita ištraukia jam iš rankų savąsias, nulipa nuo kelių, at- 
sistoja. Išlygina suknelę, pasitaiko iškirprės mezginius. Janas žiūri 
į ją ir šypsosi. Kai žvilgsniai vėl susitinka, ji sako: 

— Sapne aš dažnai pavirstu tavimi. 

Jam atrodo, kad ji paraudo. Bet tai tik dėl rusvos nuo žvakidžių 
sklindančios šviesos. Margerita vėl sugriebia lentelę, žvilgteli į ją 
ir sako: 

— Skenduolio ranka! 

Su pasišlykštėjimu padeda ją atgal. 

Ji svirduliuoja, atsuka jam nugarą, griebia žvakidę ir eina. 
Šviesa slysta ilgu darbastaliu, apkrautu pergamento ritinėliais su 
eskizais, brėžiniais su kampų, rutulių ir trikampių geometriniais 
skaičiavimais. 

Margerita prieina prie kūrinio Mappa Mundi pastovo. Rėmuose 
įtvirtinto rutulio paviršiaus drobė padalyta rombais. Po įprasto 
pasirengimo ant jos buvo nutapyta Europa, besidriekianti nuo 
Atlanto vandenyno iki Konstantinopolio jūros. Ten ir Anglijos 
sala, Šiaurės jūra, Viduržemio jūra iki Palestinos pakrančių. Bangų 
mėlyna spalva kiek per ryški. Reikėtų ją šiek tiek prislopinti. 

— Nuveikta ne itin daug. Jo didenybė bus nepatenkintas, - sako 
Margerita. 

Iš apmaudo balsas rūgštokas. Janas juokiasi. 

— Jeigu kalbi apie Mappa Mund:, hercogas Pilypas visada pa- 
tenkintas šiuo mano kūriniu. Jis, kaip ir tu, palauks, nes sukūriau 
naujus dažus. 


* Šventojo Rašto tekstus autorius cituoja laisvai. 


28 


— Nuolat laukti! Kai esi šalia tavęs, galima pamanyti, kad laikas 
neegzistuoja. 

Margerita prineša žvakidę arčiau drobės, įdėmiai žiūri ir net 
neatsisukusi sako: 

— O jeigu tau nepavyktų? 

Būdamas šešėlyje, Janas ir vėl nusijuokia. Įsipila vyno, išgeria. 

— Jei būčiau norėjęs apsiriboti italo kartografija, jau būtų baigta. 

Pastačiusi žvakidę ant stalo, Margerita ima raustis pergamentų 
ritinėlių krūvoje. Suranda tai, ko ieškojo, - sudėtingą, pastabo- 
mis aprašinėtą eskizą; jame iš kelių regėjimo kampų nubraižytas 
pasaulio žemėlapis, pilvoti žemynai. Pačioje apačioje kruopščiai, 
kaligrafiškai rašalu parašyta (ir stora plunksna trimis brūkšniais 
pabraukta) vardas ir pavardė: Ambrozijas Lorencetis. 

— Galbūt, bet jis bent savo darbą pabaigė! — nusišaipė Mar- 
gerita. 

— Pabaigė, juokinga. Europą jis piešia taip, tarsi žemė būtų 
plokščia. Jo matmenys klaidingi. Jei pagal juos skaičiuočiau santy- 
kinius atstumus, man prireiktų mėnesio nueiti į Konstantinopolį 
ir lygiai tiek pat nuplaukti į Londoną! Kam reikalingas Mappa 
Mundr, jei tai, kas jame pavaizduota, neatitinka tikrovės? Mano 
žemėlapyje atstumai nebus išgalvoti. Šiek tiek sumažinti, bet kur 
kas tikslesni. 

Margerita padeda pergamentą ir prieina prie gaublio. Šokio 
žingsniu sukasi aplink, pirštų galiukais judina nuo jo nukarusius 
juodus medvilninius siūlus. 

— Neliesk siūlų! 

Janas stovi, jo žvilgsnis piktas, po smakru — vyno taurė. 

Margerita palieka siūlus ramybėje ir toliau mažais šokio žings- 
neliais sukasi ratu. Jos klubai sūpuoja suknelę čia į kairę, čia į 
dešinę. Gyvatė rojaus sode. Šventajame Rašte klausiama: „Kas 
yra toji, kuri žengia kaip graži tekanti saulė Viešpaties danguje?“ 
Margerita niūniuoja, paskui uždainuoja, iš pradžių tyliai, po to 

vis garsiau ir garsiau; rankos ištiestos; ji šoka farandolą, rankovės 
plaikstosi nelyg oriflamos. 

— Šiaurės saulė, pietų paunksnė, vandenynų žydruma, žemynų 
žaluma, lūpų rausvumas, varnų juodumas, Dievas sukūrė pasaulį, 
metras Janas jį tapo, maži teptukai, dideli teptukai, jis niekada 
nesišypso, dievas Janas tapo, jo šlovė kyla rytuose ir vakaruose 
niekada nenusileidžia... 

— Margerita! 

— ...bet zenite jo didenybė hercogas moka auksu, o glamonės, 
švelnios glamonės dėl monsinjoro spindesio lyja florinais! 

Ji sustoja šiek tiek pridususi. Atgalia ranka nusišluosto kaktą. 
Virpa po mezginiais pūpsančios krūtys. 

— Argi ne tiesą sakau? 

Prieina prie Jano, griebia jam iš rankų taurę ir atlošusi galvą 
ją ištuština. Šešėliai žaidžia Margeritos veido bruožais — vienus 
paslepia, kitus paryškina. 

Janas brūkšteli piršto galu per drėgnas nuo vyno lūpas, ant jų 
žiba žvakių šviesa. Jis juokiasi: 

— Ar negerai, kad žaviuosi monsinjoru? Ir žaviuosi nuoširdžiai. 
Žinau, kad tu dėl to šaipaisi iš manęs, bet iš tikrųjų svaigsti iš 
malonumo. 

Margerita meiliai šypsosi. Ji truputį liūdna. Įsižiūri į kiekvieną 
jo bruožą, tarsi jie būtų svetimo žmogaus. Veidas toks savas, toks 
mylimas, kad ji ne tik nepamiršta jo nepaprastumo, bet dar atranda 
jame kai ką nauja. 

— Janai, tavo gudrumas mane gąsdina. Kaip aš susivoksiu, kai 
tu nukreipsi jį prieš mane? 

Jis išsižioja, nori prieštarauti. Margerita uždengia jam burną 
delnu. 

— O dėl glamonių, tai turiu pasakyti, kad tavęs pasiilgo Idrija. 
Sakė, kad jau nebeprisimena, kada tu su ja paskutinį kartą pra- 
leidai naktį. 

Margerita priglaudžia kaktą jam prie rankos. Prisispaudžia visu 
kūnu prie Jano. Ji murma: 

— Idrija sako: „Jau beveik metai, kai jis nė vienos valandos ne- 
praleido mano guolyje.“ Ir dar: „Mano sūnus Baltramiejus tapo, jis 
nori parodyti paveikslus savo tėvui.“ Ji sako: „Bet ar jam, hercogo 
rūmų dailininkui, rūpi, juk jis net neketina manęs vesti.“ 

Kad nepradėtų atsikalbinėti, ranka ir kakta ji stipriau užspau- 
džia jam burną. 

— Iš mano pažįstamų moterų Idrija pati gražiausia. Privalėtum 
labiau ja rūpintis. 


Jis laiko grožį žodžių buteliuke ir naudoja jį kaip actą. Žodžiai 
pasipila staiga nelyg nuodėmė tarp išsigimėlio pirštų. 

Kokinė, monsinjoro, didžiojo Vakarų hercogo, neūžauga. 

Jo ūgis kaip dešimties metų vaiko, galva tokio pat pločio kaip 
stuomuo, o dėl užmaukšlinto iki antakių mėlyno turbano ji atrodo 
dar didesnė. Juodos apvalios kaip rutuliukai akys juda palengva, 
tarsi būtų bejausmės. Ruda žilstanti barzda dengia beveik visą 
veidą, tik ne išpampusias lūpas. Subjaurotas vyro kūnas po plačiu 
geltonu apsiaustu. Mažos nepaprastai storos rankos, ant smiliaus — 
aukso žiedas. Medkurpių viršus fetrinis, galai riesti. Kančia, kuri 
šaiposi. 

Janas padeda sau: pasilipęs ant žemo suoliuko, užsiropščia ant 
kėdės, nuo jos — ant stalo. Stovi ant jo įsisprendęs kumščiais į šonus 
ir vos siekdamas stovinčio vyro aukštį įdėmiai stebi rūmų galeriją. 
Puikias lubas puošia gausybė tapytų paveikslų. Visos sijos aukso 
spalvos, sienos gelsvos, geltonos arba žalios, ant jų milžiniškos 
puošniai įrėmintos skydo pavidalo plokštumos su paveikslais, 
kuriuose pavaizduoti fantastiniai miestai, nuostabūs peizažai su 
skraidančiais it kregždės angelais. 

Apačioje apie penkiasdešimt žmonių, patinų ir patelių; vieni 
jų išsidrėbę ant kėdžių, bet didesnė dalis tarsi kareiviai lauke 

voliojasi ant grindų ir apduję rėkia. Kai kurie atsilapoję. Krūtys 
virš iškirpčių, kelnės nusmauktos iki blauzdų, vietoj pagalvių ap- 
siaustai, Sardanapalo stiliaus palaidinės. Visi aplinkui ištvirkauja. 
Atloštos galvos, nepabaigti bučiniai. 

Kvepia prastu vynu, šaltu kimštiniu pyragu, imbiero padažu, 
prakaitu, naktipuodžiais, taukais. Balzganoje apyaušrio šviesoje 
tvyro melsvi žvakių dūmai. Dar dega keli žibintai. Lauke vėjas 
sklaido rūką ir virš išdegusių laukų naktį nulijusio lietaus drėgmę. 
Čiulba paukščiai. Švelnumo metas. 

Sugriebęs žalvarinius dubenis, Kokinė tranko juos vieną į kitą. 
Bumpt, bumpt! Neūžauga skelbia aliarmą. 

— Ei! Kelkitės, kelkitės! 

Jo balsas nuostabus. Rimtas, jaudinantis, galingas. Toks balsas 
galėjo išsiveržti iš šlovingos antikos laikų didvyrio krūtinės. 

— Kelkitės, būsimos padugnės! Kelkitės, kelkitės, kelkitės, 
kelkitės! 

Jis rėkia, kaskart, ištaręs žodį, trenkia koja į dubenį. Bumpt! 
Bumpt! 

Akys atsimerkia. Knarkimas nutyla. Kažkas gargaliuoja, kiti 
sėdasi, žiūri, kas ten rėkia, dairosi aplink, apžiūrinėja save. Suriša 
striukių raištelius, pasitaiso kepures, daro, ką tik nori. Kokinė 
juokiasi, šaiposi, paskui vėl ima rėkti: 

— Monsinjoras nepakenčia girtuoklystės, visi jūs atsidursite 
pragare! 

Stalas, ant kurio jis stovi, tokio pat ilgumo kaip salė. Vaikštinė- 
damas juo tarsi puikia alėja, jis traiško vaisius, žuvies likučius, 
varto taures, įlipa į danieliaus išėdas, į dubenį su troškiniu ir tik 
tada, kai užkelia mažą savo koją ant dvigubai už jį didesnio šerno 
griaučių, nuščiūva. 

— Nagi, stokitės! Ateikite čionai, ateikite arčiau, prasikrapštykite 
ausis, akis, pakrutinkite tai, ką manot esant smegenimis. Šventajame 
Rašte pasakyta: „Naivuoliai paveldi kvailumą, žinojimas vainikuoja 

protinguosius.“ Taigi ateikite, kai ką sužinosite. Ir atidarykite 
langus, čia dvokia. 

Neūžaugai liepiama nešdintis lauk. Ber daroma tai pusbalsiu. 
Košiant pro dantis, prisimerkus. Kokinė yra didesnis, pavojinges- 
nis, negu galėtum spręsti iš jo ūgio. Monsinjoras jį myli, globoja, 
klausosi jo ir drauge su juo juokiasi iš kandžių pašaipų. Kartais 
jis pamyluoja pabaisą — nestipriai įspiria į užpakalį. 

Taigi, vel susijuosę diržais ir prisidengę šilkais krūtines, žmonės 
artinasi prie stalo; aušta, nuo vėjo, pučiančio pro atlapus langus, 
virpa pečiai. 

Pakelęs ranką su žiedu, neūžauga rodo, kam stoti į kairę, kam 
į dešinę. 

— Ponai, čia. Ponios ir panelės, jei tokių liko, čia. 

Jis stovi prieš moteris ir kiaulės akutėmis apžiūrinėja suglamžy- 
tus jų apdarus, žvilgčioja į po nakties apsiblaususias ir apsunkusias 
akis. Savo keista galia Kokinė priverčia moteris šypsotis, tuo tarpu 
daugelis paprastų vyrų apie tai net nedrįsta svajoti. Pagaliau visi 
nutyla, klausosi, ką pasakys Kokinė. 

— Kreipiuosi į jus, mano gražuolės. Visi kiti tegul džiaugiasi 
galėdami manęs paklausyti. Papasakosiu jums, kaip šiąnakt, kol 
ūžavote, monsinjoras susirado būsimą žmoną. Aš žinau viską, 
nes ten buvau. 


Nors to nemačiau, bet viską žinau. Tad iškart po pietų monsin- 
joras pabučiavo tankius aukso spalvos plaukus. Artėjanti audra nuo 
darbo jo neatitraukė. Greičiau priešingai. Sujaudintos Visagalio 
žaibų Mergelės Marijos šlaunimis prakaitas žliaugė labiau negu 
lietus mums ant galvų iš dangaus. Didžiam monsinjoro pasiten- 
kinimui, monsinjoro, kurio penis moters pilve jaučiasi tvirčiau 
nei laivas Anglų jūroje. Įsivaizduokite, mano gražuolės, kad šitiek 
padirbėti būtų tekę jums! 

Taigi pliaupia lietus, jie bučiuojasi, naktis. Dešimtą valandą mon- 
guodamas į jį lydinčių ponų pašaipas ne daugiau kaip į jų pirsčiojimus, 
jis atvyksta į koplyčią. Nulenkęs galvą, dėkoja Dievui. 

Paskui monsinjoras paliepia, kad jam į kambarį atneštų pa- 
valgyti. Paštetų, perlinių vištų su rudmėsių padažu. Pareikalauja, 
kad atvyktų jo Kokinė, kitaip tariant, ponas Nikola, mylimas jo 
kancleris ponas de Krua, jo kamerheras ir dar dešimt kitų asmenų, 
kurie ramstys sienas, kol hercogas Pilypas pastiprins savo kraują 
ir tarsis su jam artimais žmonėmis. 

— Ei jūs ten, prisisprogę vyno, taip rėkėte, taip dainavote, jog 
monsinjoras pamanė, kad jo galerija pavirto garine pirūmi. Padėkokite 
man, nes aš jam pasakiau: „Ne, monsinjore! Jūsų galerijoje tik 

užpakalinio kiemo badmiriai, manantys, kad per vieną naktį patirs 
bent truputį tos palaimos, kurią jūs patiriate kiekvieną popietę.“ 

Monsinjoras šypsosi. Išgėręs vyno, pasiūlo jo ponui Nikola ir 
klausia: 

— Na kaip, ar nepersigalvojote? Ir toliau jūsų mintys sukasi 
apie Portugalijos infantę? 

— Taip, monsinjore. 

— Bet ji sena. 

— Donja Izabelė jūsų metų, monsinjore. 

— Moteriai ne tik daug, bet ir per daug. Juolab jeigu ji tebėra 
skaisti. 

Mums kvatojant, Kokinė linguoja į šonus, kvaksėdamas mėg- 
džioja patelę. Vaikštinėdamas iš vienos stalo pusės į kitą, kaukši 
medpadžiais, spardo lėkštes, patiekalus, grakščiai it vabzdys ske- 
ryčioja rankomis. 

— Taip, mano avinėliai, mūsų didysis Vakarų hercogas mėgsta 
krūtį kaip Žvejys šviežią jūros žuvį. Tas, kuriam labiausiai nepa- 
tinka pernelyg dažnai kamšyti tą patį plyšį, vien nuo minties, kad 
reikės vesti trečią kartą, pasijunta kaip forštevenis, įstrigęs dumble. 
Turiu pasakyti, mano gražuolės, kad ponios Krombriugės speneliai 
nuostabūs. Mačiau juos savo akimis! Tokie milžiniški, kad koks 
nors Kokinė galėtų ant jų atsisėsti. Aš jums sakau, kad tokius gali 
gniaužyti koks nors princas arba karalius. Panašiai kaip su šventojo 
Gralio taure, — reikia būti išrinktajam. 

Jis išgąstingai surinka. Ir vėl visi, vyrai ir moterys, juokiasi. Prie 
pat stalo krašto Kokinė staiga nutyla. Mažas kūnelis susverdėja, 
velnio angeliukas įsitveria rankutėmis į kažkokios moters-mergaitės 
apsiautą — nori apnuoginti mažas krūtis, kurias išryškina iškirpte. 
Publika ūžia, jis rėkia: 

— Mažų malonumų marodieriai! Pažiūrėkit, kaip mėgaujuosi 
jomis aš. Tokios mažytės, kurmiarausio stangrumo. Tose, kurias 
glamonėja monsinjoras, pradingčiau visas. 

Jis nori įkišti iškirprėn galvą, ištraukti krūtis ir it gyvulio 
liežuviu aplaižyti. Visi ima šaukti, skuba paraudusią iš gėdos 
moterį-mergaitę užstoti. Kažkas pasodina Kokinė ant apipjaustyto 
šerno pilvo. Visi kvatoja. 

Deformuotas jo kūnas tvirtai sėdi tarp šonkaulių nelyg soste. 
Įbedęs į mus akis, lyg niekur nieko pasiima iš fazaninės gabalą 
mėsos ir, kramtydamas ją, žieduotu pirštu pasiunčia moteriai- 
mergaitei bučinį. 

Šventajame Rašte parašyta: „Jos drabužio palos apnuogino du 
tvirtai sujungtus švytinčius šarvus, pro kuriuos neįpūsi oro. Abu 
sulipdyti sandariai, neišskiriamai!“ Mano gražuole, juos galėtų 
atskirti tik monsinjoro kvėpavimas, lygiai taip pat jis pakedentų 
ir tavo rožinės sielos plunksneles. Pirmiausia yra Dievas, paskui 
esu aš. 

Jis šypsosi. Mūsų moterys irgi. Net moteris-mergaitė. 

Aprariant donjos Izabelės privalumus, buvo išgerta saldaus 
vyno. Ponas Nikola dorybingo patarėjo balsu sako: 

— Donja Izabelė anglė, iš motinos pusės Lankascer. 

Monsinjoras prieštarauja: 

— Portugalijos angle! Visi tie portugalai pavainikiai. 

— Bet ji ne tokia kaip jie. Jos motina yra jūsų svainio ir 
Prancūzijos regento sesuo. 

Ponas de Krua priduria: 

— Tai dar vienos vadelės, už kurių bus galima tampyrti anglus. 

— O gal mane. Ką ji man atneš? Gal moliūgų lauką, kurio 
neturi? 

— Ne, monsinjore, daug daugiau: taiką ir atstumą, kurį 
įveikdamas galėsite geriau įsižiūrėti į Bedfordą ir į savo pusbrolį 
Karolį, kurie dėl Prancūzijos karalystės pasirengę paleisti vienas 
kitam žarnas. 

— Monsinjore, ponas de Krua teisus, — pritarė ponas Nikola. 


— Vaje! 

— Mes iš tikrųjų taip manome. Jūs jau atidavėte savo seserį 
Aną į žmonas Prancūzijos regentui hercogui Bedtordui. Naujas 
ryšys, kuris užsimegs vedybiniame jūsų guolyje, peraugs į švelnius 
jausmus, padėsiančius aplaužyti arogantiškiems anglams ragus. 
Žodžiu, tarp lygių jūs būsite lygesnis nei buvote. 

— Nesąmonė, pone Nikola. Hercogas regentas nenori jokios 
lygybės, greičiau priešingai, jis svajoja pridergti savo kaimynui į 
putrą. Bet aš noriu tik vieno — nebūti niekieno vergu. 

— Tada, monsinjore, mes pasakysime taip: Portugalijos karalius 
turi tiek pat laivų, kiek jūs vėjo malūnų. Tuose laivuose galima 
turėti žmonių, atsidavusių Bedfordui, kuris, tinkamai progai 
pasitaikius, trokšta užsikarti prancūzams ant galvų ir užimti 
Prancūzijos sostą. Jums reikės tik stebėti, kaip jie pražygiuos Bur- 
gundijos keliais apgulti Orleano arba Šinono. Kai pagaliau vieną 
dieną tas nesiliaujantis karas baigsis taika, jūsų sutuoktinės donjos 
Izabelės laivai gabens į Briugę arba į Gentą indiškus prieskonius, 
kuriuos pirksite pardavę Lilio arba Dorniko gelumbes. 

Kokinė paniūra. Jis mano esąs geras politikas. Susirinkusieji 
pradeda žiovauti, jie prisimena, kad jis mus pažadino, kad kitos 
dienos rytą laukia mišios. Bet Kokinė mato mus kiaurai. Jis 
atsitiesia, išsivaduoja iš šerno šonkaulių nelaisvės ir palieka ant 
stalo išėdomis išterliotą apsiaustą. Ir štai jis. Kojos šleivos, pūstos 
kelnės raudonais dryžiais šlapios; kuprą ir storą pilvą dengia žaliais 
siuviniais apsiūtas apsiaustas. Voras, pavirtęs karkvabaliu. 

Žmonės vaiposi, žengia žingsnį atatupstomis. 

Neūžauga vel juokiasi, balsas malonus, linksmas. 

Šventajame Rašte pasakyta: „Iu pats gražiausias iš visų vyrų, 
tau iš lūpų sklinda grožis.“ Bet jūs, tamsuoliai, esat laimingi 
murkdydamiesi savo purve. Aš jus mokau pasaulio tiesų, o jūs 
norite klausytis tik pasakų. Tiek to. O dabar pasakysiu štai ką. 
Pasisakius patarėjams, monsinjoras pamojo man pirštu, pakvietė 
atsisėsti ant suolo šalia. Nuo savo lentos mėsai pjaustyti jis pasiūlo 

man paskutinį dar šiltą mėsos gabalą, iš kurio ant duonos teka 
sultys. Jis klausia manęs: 

— Kokine, kodėl trisdešimtmetė infantė dar skaisti? 

— Donja Izabelė tokia negraži, kad net bijoma rodyti ją vyrams. 

— Tu klysti. Man sakė, kad ji visai nieko. Turint galvoje jos 
amžių. 

— Tas, kuris nori parduoti prekę, visada meluoja. 

— Man? Kas galėtų išdrįsti? 

— Jūsų didenybe, jūs esate teisus, sakydami apie jos grožį, jums 
nepamelavo. 

— O visa kita? 

— Monsinjore, kas gali garantuoti, kad infante skaisti? Tėvas, 
broliai, vyskupas? 

— Iš tikrųjų. 

— Šnabždesiai, svitos meilikavimai, diplomatiniai skandalai — 
štai kas supa tą skaistuolę. 

— Galimas daiktas. 

— Monsinjore, reikalas štai koks: negi jums svarbu, ar donja 
Izabelė praradusi nekaltybę, ar dar ne? Paprastai jums labiau pa- 
tinka skaistybę praradusiosios. 

— Kokinė, tu kalbi apie infantę, kuri galbūt bus tavo meiluže. 
Jei panorės, pažiūrėsiu, kaip ji pakabins tave už kojų virš dubens 
su verdančiu aliejumi. 

— Tada, monsinjore, kalbėsiu kaip ponas Nikola. Pasakysiu 
štai ką: „Pro plačiai atvertas duris surūdijusiais vyriais braunasi tik 
kvailiai.“ Jumis dėtas, monsinjore, jeigu būčiau bent kiek panašus 
į jus, pirma pasiųsčiau po donjos Izabelės sijonu šnipą, paskui 
neskubėdamas atkakliai imčiau siekti savo tikslo. 

— Po donjos Izabelės sijonu? 

— Monsinjore, būtent ten glūdi tiesa. 

Idrija sako: 

— Iš tiesų, net nepaklaususi mano nuomonės, viską suruošė 
Margerita. Ji sumokėjo tarnaitėms, sumokėjo už malkas vandeniui 
pašildyti, pati pasirūpino valgiais. 

Žvakidžių žvakių šviesa krinta ant balto audeklo, užmesto ant 
širmų, iš kubilo kyla garai, kvepia kalnų salierais, įvairiais tepalais. 
Idrijos nuogų krūtų ir veido oda skaisčiai raudona. Visas įraudęs 
ir Janas. Vaizdas toks: jo dilbiai ramiai ilsisi ant didžiulio kubilo 
varinio krašto. Šalia kubilo ant staltiesės pridėta daug vaisių, ant 
iešmo keptų ungurių, angliškųjų ryžių su migdolais, gausu gelto- 
nųjų, žaliųjų padažų, paukštelių pašteto; stiklinės taurės spiralės 
pavidalo kojelėmis, vynai tokie tamsūs, kad neįmanoma nustatyti, 
kokios jie spalvos. 

Janas puikiai žino, kad visa tai sugalvojo Margerita. Kam kitam, 
jei ne Margeritai, būtų galėjusi šauti į galvą mintis surengti jam 
vakarienę su Idrija, ir dar karštame kubile? 

Kodėl sutiko, jis irgi žino. 

Idrija dar patikslina: 

— Ji gerai padarė. Jei ne jos valia, tu nebūtum atėjęs. 

Ji tai sako taip ramiai, taip nuoširdžiai, ir Janas neprieštarauja. 
Meluoti būtų buvę nenaudinga. Jiedu žiūri vienas į kitą. Karštame 

drumzliname vandenyje Idrija priglaudžia kojas jam prie kojų. Jos 
kojos nykščiai liečia jo šlaunį. Visai nepanašu, kad Idrija del to 
būtų sutrikusi. Garų kamuoliai ir žvakidės neleidžia įžiūrėti jos 
žvilgsnio. Akių rainelės šviesios, vyzdžiai išsiplėtę. Jis prisimena 
Margeritos žodžius: „Idrija pati gražiausia moteris iš visų, kurias 
pažįstu, pasirūpink ja.“ 

Netiesa, ji visai ne gražuolė. Lūpos per ilgos ir per plokščios, 
smakras atsikišęs. Bruožai taisyklingi, bet veidas neproporcingas 
ir dėl to nėra žavus. Bet švelnus, ramus, geranoriškas. Toks veidas 
tiktų šventosios Mortos, Marijos sesers, portretui tapyti. 

Jos kūnas - karingos moters, visiška švelnių veido bruožų prie- 
šingybė: raumeningas, pulsuojantis valia ir jėga. Tokio kūno laikas 
nepakeičia. Skirtas ne motinystei. Galinus siausti, leistis į žygius 
ir nepaliaujamai dirbti. Taip pat galintis atsiduoti malonumams, 
galintis iš malonumo, kurio ilgėjosi, džiūgauti. Dabar jis išsiilgęs 
malonumų nė kiek ne mažiau negu praeityje, Janas turėtų tai su- 
prasti. Et, ko gera, potraukis išblėso, pavirto daugiau smalsumu, 
miglotu noru, o ne švelnumu. 

Idrija makaluoja vandenyje rankomis, pliuškenasi, sušlapina 
pečius. Įraudusios jos krūtys plūduriuoja kvapnių bangelių pavir- 
šiuje. Po vandeniu tyčia ar netyčia ji spiria Janui į pilvą, užkliudo 
koja sustandėjusią varpą. Bet Idrija, regis, dėl to nesijaudina, vis 
tebegalvodama apie Margeritą, žiūri jam tiesiai į akis. 

— Dar nematyta, kad sesuo taip stipriai mylėtų savo brolį. Ji 
man pasakė: „Jei išsimaudysi su Janu savo kubile, nemanyk, kad 
dėl to tapsi nedorėle. Viskas, ką darai su juo, — tyra ir gražu. Šalia 
jo net kekšės veidas spinduliuoja šviesa. Jano akys tamsą paverčia 
šviesa.“ Štai šitaip ji kalbėjo apie tave. 

Janas šypsosi. Nusibraukia nuo antakių prakaitą, pasitrina 
skruostus, smakrą. 

— Gražiai pašnekėti ji mėgsta, tik visada per daug plepa. 

— Aš tai Žinau. 

Idrijai daugiau kalbėti šia tema nebūtina. Kas, jeigu ne ji, gerai 
žino, kad ne visus šešėlius jis paverčiąs šviesa? 

Janas norėjo įsitverti rankomis į kubilo kraštą, bet jas sugriebė 
Idrija. Ėmė glostyti. Paskui tarė: 

— Bet yra truputis tiesos. Margerita nesunkiai mane įkalbėjo. 
Kad laukiau mudviejų susitikimo šitame kubile, nesigėdiju. Nebi- 
jojau, kad man teks išsirengti, nors jau daugelį mėnesių nebuvome 
susitikę. 

Ji žiūri susimąsčiusi į Jano rankas ir nepakeldama akių glosto 
jas. Paskui papūtusi lūpas sako: 

— Iš tikrųjų aš esu tokia kaip Margerita. Iš viso to, kas tavyje 
geriausia, gražiausia, man mieliausia ne tavo charakteris, o tavo 
rankos. 

— Rankos be charakterio, net žvilgsnis nieko vertas, — šiurkščiai 
atrėžia Janas. 

Toks jo tonas byloja, kad, bijodamas liūdnų minčių antplūdžio, 
jis darosi atšiaurus. Graužiamas sąžinės, Janas priduria: 

— Dailininkui. 

Ji paleidžia jo rankas. Jų žvilgsniai dvejoja. Jis keikia Margeritą, 
siunta del savo silpnumo. Ką norėjo pasakyti, pasakė, bet tai buvo 
galima padaryti neapsijuokiant, ne kubile ir ne tuomet, kai vėl 
suminkštėjo varpa. 

Bet Idrija į jo niurzgėjimą nekreipia dėmesio, sako, kad jau 
velu, kad laikas užkąsti. Atpalaidavusi tvirtus savo raumenis, ji at- 
sistoja; kubile kyla tikra audra. Atsukusi šlapią įraudusį pasturgalį 
Janui po nosimi, deda į dubenis valgius, pasako kiekvieno jų 
receptūrą: Šventojo Vincento unguriai su gvazdikais, cinamonu 
ir rozmarinu, išvirti su imbieru ir granatais. Paukštelių paštetas, 
pagardintas muskato riešutais. 

— Margerita pageidavo Rojaus sėklų, bet jos per brangios. Vy- 
nas tas, kurį tu nupirkai prieš metus Baltramiejaus eucharistijos 
šventei. Bet gerti jo taip ir neatėjai. Valgyk. 

Kad būtų kur sudėti valgius, Idrija uždeda ant kubilo viršaus 
lentą ir vėl tarsi fotelyje įsitaiso kubile. Žiūrėdamas, kaip ji iki pusės 
panyra į vandenį, Janas suvokia, kad jiedu padalyti į du pasaulius. 

Viršuje, virš vandens, yra matomas pasaulis: kambarys, šviesa, 
veidas, rankos, krūtinės, ėdalas, mediniai baldai, audiniai, kvapai. 
Visa, kas matyti, tebėra savo vietose, nors ta esatis keista, kupina 
dirginančio migloto laukimo. 

Apačioje, po vandeniu, nieko nemaryti. Šlaunys, lytiniai organai, 
kojos, deguto, kuriuo buvo užtaisytas kubilas, juostelė - nematomi, 
jų egzistavimas dirgina, kelia malonią įtampą, tokią malonią, kad 
Janas nežino, kur dėti šlaunis, blauzdas, pėdas ir - vėl! - varpą. Ku- 
bile patogiai įsitaisiusi Idrija trina kulkšnimis jam šlaunis ir varpą, 
tarsi jos nė nebūtų. Žinoma, kas yra viršuje ir kas yra apačioje, ji 
žino kur kas geriau negu Janas. 

Kurį laiką jiedu valgo tylėdami, nuo vandens, nuogumo ir 
situacijos keistumo ima kaisti kraujas. 

Suvalgiusi pusę dubenėlio ungurio, Idrija vėl pasidaro plepi. 
Ima perpasakoti tai, ką slapčia buvo jai papasakojusi apie Mappa 
Mundi. Pasakiškas, vienintelis, nuostabus daiktas, kurį be galo 
sunku pagaminti. Kartkartėmis Janas atsako į jos klausimus. 
Šitaip bando atvėsinti Idrijos entuziazmą. Ta tema jis nenorėtų 
kalbėti išvis, norėtų, kad Idrija pagaliau liautųsi klausinėti apie 
viršų, apačią ir jųdviejų šlaunis. 

Bet Idrijai jo santūrumas ir grubumas nė motais. Tada Janas 
pykteli, ima pūstis: 

— Margerita labai imli naujovėms. Mappa Mundi — drąsus 
sumanymas, šis kūrinys išgarsins hercogą Pilypą ir galbūt mane. 
Bet, įgyvendinant sumanymą, radosi dar vienas. Tai, ką Dievui 
leidus žadu nutapyti, bus kur kas didingesnis kūrinys. 

Idrija liaujasi valgiusi ir su savotišku godumu akyse nusišypso. 
Janas prisimena, kad šitaip ji šypsodavosi anksčiau, tuomet, kai 
juo labai didžiavosi. Tai buvo tais laikais, kai jųdviejų meilė buvo 

stipri ir graži. Švelnus ir nuolankus garbinimas, užliedavęs jį vai- 
kišku pasididžiavimu. Šiandien Jano tai nejaudina, priešingai, 
verčia truputį susigėsti. 

Janas nori atleisti sau už nepadorias mintis apie apatinę kūno 
dalį. Apie viršutinę galvoja kur kas mažiau. Jis sako: 

— Kelią, į kurį kadaise buvau įžengęs, beveik pavyko įveikti. Į 
kur veda tas kelias, aš nežinojau ir iš tikrųjų pats jo nepasirinkau. 
Pastūmėjo į jį kažkoks įvykis. Koks? Būtų sunku paaiškinti. Tai 
atsitiko tą dieną, kai pamačiau nežinia kieno nutapytą paveikslą. 
Taip, tai buvo pati svarbiausia mano gyvenimo akimirka. Maždaug 
prieš dešimt metų mes buvome Briugėje, ten, kaip žinai, dirbau savo 
brolio dirbtuvėje. Gana dažnai tekdavo būsimoms maldaknygėms 
iliustruoti miniatiūromis pergamentus. Kartą Lježo vyskupas 
paprašė mūsų, kad pabaigtume dviejų nuo maro mirusių Huberto 
draugų kūrinius. Tiedu broliai irgi buvo gimę Limburge. Tarp 
mums patikėtų pergamentų pavyzdžių aptikau paveikslą, kurio 
dar nebuvau matęs. Rudens mėnuo. Spalis. Iš pažiūros paprastas, 
įprastas tokio pobūdžio knygų paveiksliukas. 

Pilis, jos sienos, pievos, dirbami laukai, žmonės, gyvūnai. 
Paveikslo kompozicija gera, nors, žiūrint tiek iš arti, tiek iš toli, 
atrodo dirbtinoka. Bet šis paveikslas, jeigu lygintume jį su anksčiau 
mano matytais paveikslais, nepalyginti puikesnis, nepaprastas; jis 
pribloškė mane, nes visi daiktai, žmonės, gyvūnai metė šešėlius. 

Idrija žiūri į Janą nustebusi: 

— Metė šešėlius? Na ir kas? 

Ji nesupranta. Ir kodėl turėtų suprasti? Juk jam pačiam prireikė 
daugybės metų, kad suvoktų, ką tai reiškia. 

Taigi šešėlis reiškia, kad paveiksle įamžinta gyvenimo akimirka. 
Nieko daugiau. Bet toje akimirkoje gali sutilpti visas pasaulis. 
Šešėlis reiškia tai, kad virš žemės esanti saulė nukreipia savo 
šviesą čia ir dabar. Erdvėje ir laike tik tą akimirką. Ir ji tai daro 
diena iš dienos nuo pasaulio sukūrimo akimirkos, kuri niekada 

nenutrūksta. Šviesa duoda gyvybę viskam, ką regime. Nebūtina 
matyti jos šaltinio, pakanka išvysti veikimo padarinius. Taigi galiu 
pavaizduoti paveiksle gyvenimo akimirką, vieną trumpą akimirką 
ir, jei man pavyks tinkamai ją įprasminti, ji taps amžina, kaip ir pati 
amžinybė. Pakanka nutapyti daiktų ir gyvų būtybių šešėlius. 

Vienas šešėlis nuslinko ir Idrijos veidu, probėgšmais užkliu- 
dydamas besišypsančias jos lūpas. Janas to nepastebėjo. Iš veido 
išraiškos jis mato tik tai, kad ji nieko nesupranta, mato, kaip ji 
energingai trinkteli dubenėlį ant skersai kubilo uždetos lentos ir 
viską, kas ant jos padėta, pastumia iki šalia kubilo stovinčio stalo. 
Idrija sako: 

— Šito mano galva neišneša. Tikiu tavimi, bet nieko nesuprantu. 
Kaip akimirka gali būti amžina? Pagalvok. 

Ji pasisemia saują vandens, papučia į jį ir pasiunčia bučinį; 
vandens lašeliai tyška Janui ant lūpų. Ji juokiasi. 

— Mano bučinys nuskrido, dingo. Jis neamžinas. Tu jį jau baigi 
pamiršti. Todėl noriu pasiųsti kitą. 

— Tavo bučinys išnyksta ir pasimiršta todėl, kad aš jo nenu- 
tapiau. Bet, jei jį nutapyčiau, nutapyčiau taip tobulai, kad žiū- 
rėdamas į paveikslą jausčiau ant savo lūpų tavo alsavimo skonį, 
paskui panašų jausmą patirtų ir tie, kurie gims po mūsų, tada tavo 
bučinys būtų amžinas. 

Idrija purto galvą, sakytum jis būtų iš jos pasityčiojęs. Janas 
įsitikinęs, kad ji daugiau galvoja ne apie amžinybę, o apie bučinį. 
Ji atsistoja. Šlapia Ieva be jokio jaudulio balse pareiškia: 

— Atšalo vanduo. Einu, atnešiu karšto. 

Idrija išlipa iš kubilo, įsisupa į paklodę. Dingsta už širmos. 

Janas girdi tarnaičių balsus, jo ausis sugauna kažkokius šnabž- 
desius. Turi laiko apmąstyti savo ką tik labai drąsiai išsakytas mintis. 
Būdamas prietaringas, dabar del to ant savęs pyksta. Juk žinoma, 
kad, atvirai demonstruojant, kokios žiaurios yra viltys, rizikuojama 
netekti dieviškojo palankumo, padėjusio mums tas viltis priartinti. 

Nešina dviem garuojančiais kibirais, ateina Idrija. Jos akyse 
susitvenkusios ašaros. 

Nebijodama nuplikyti Jano, ji supila kibirą vandens į kubilą; 
pašokęs Janas atsistoja visu ūgiu ir pakiša sustandėjusią savo varpą 
Idrijai tiesiai po nosimi. Apačia staiga atsiduria viršuje. Akivaizdi 
tikrovė. 

Idrija išpučia akis, jos veidas persikreipia, ji nežino, ką daryti, — 
juoktis ar bučiuoti. 

Pastačiusi ant grindų antrą kibirą, paklodės kampučiu nusišluos- 
to nuo skruostų ašaras, čiumpa iš vaisių krūvos vynuogių kekę 
ir, kramtydama vieną po kitos uogas, nenuleidžia akių nuo Jano 
varpos. Paskui, sakytum kreipdamasi pati į save, sako: 

— Tai, kas mus sieja, nėra amžina, ir aš nesu Margerita. Kai tu 
kalbi man apie savo tapybą, nieko nesuprantu. Aš ne Margerita, 
o tu nori, kad visos moterys būtų tokios kaip ji. Kad būtų tavo 
dvasios seserys, antri tavo kūno dangalai. Kad galėtum ramiai sau 
ištvirkauti. Aš nesu iš tų. Apie dailę su manimi nekalbek, nes ma- 
nęs ji nedomina. Tu manai, kad, klausydamasi tavo kalbų manęs 
nedominančia tema, esu laiminga. Bet tu klysti. Jeigu tada, kai 
kalbi, atrodau laiminga, žinok, kad, klausydamas: tavęs, bandau 
įsivaizduoti, koks būtų laimingas tavo sūnus Baltramiejus, jei 
galėtų atsidurti mano vietoje. Jis klausytų tavęs nepailsdamas, nes 
turi vienintelę svajonę — tapyti šalia savo tėvo, visko iš jo mokytis. 
Taigi jis suprastų kiekvieną tavo žodį. Bet jo tėvas net neprisimena 
turįs sūnų. Neprisimena sūnaus, kuris leidžia laiką piešdamas, kad 
būtų vertas savo tėvo metro Jano. Galėtum jam šnekėti ir apie še- 
šelius, ir apie amžinas akimirkas. Bet tu šito nedarysi. Mudu vos 
netapome sutuoktinių pora, o viskas baigėsi štai taip. Sakai, kad 
prieš dešimt metų išgyvenai kai ką nepaprasta. Aš to neprisimenu, 
nors buvau šalia, guldavau su tavimi į lovą, kada tik panoreėdavai. 
Stovėdavau valandų valandas priešais tave — pozuodavau, o tu 
tapydavai mano kūną, mano veidą. Prieš dešimt metų mano pilve 

buvo tavo sūnus. Ber kad kažkieno paveiksluose būtum aptikęs 
šešėlius, kad iš esmės būtų pakitusios tavo mintys, neprisimenu. 
Prisimenu, kaip žadėjai, kad mano sūnus, padarytas štai šituo man 
prie nosies prikištu daiktu, bus tavo sūnus. Bet taip neįvyko. Tai 
štai kokie reikalai. 

Jano varpa staiga virto minkštu nukarusiu mėsos gabalu. Kad 
užgniaužtų ašaras, Idrija dūsauja. Pasimuisčiusi nusimeta nuo 
pečių paklodę ir instinktyviai sugriebia garuojantį kibirą. Išpylusi 
karštą vandenį, ji šmurkšteli į kubilą ir pamažu pritūpia. Paskui 
sako: 

— Kai tu kalbi apie šešėlius, mano galvoje sukasi vien tamsios 
mintys; galvoju apie tokius dalykus, kurių nepamatysi nei tavo, 
nei kitų metrų paveiksluose. Pagaliau užtenka peržengti namų 
slenkstį, nueiti į bažnyčią ar nusipirkti maisto ir tada gali prisi- 
klausyti baisiausių dalykų. Kaip prieš penkias dienas į vieną ūkį 
atėję kareiviai išprievartavo keturias moteris, paskui perrėžė peiliais 
joms pilvus, nors iš pradžių tie žvėrys skelbėsi esą dori burgundai. 
Arba kaip maždaug prieš dvi savaites senjoras Borvuaras paliepė 
savo dvylikos metų sūnėnui nukirsti galvas dešimčiai vaikų, nes 
norėjo, kad ateityje sūnėnas būtų toks pat žiaurus kapitonas kaip 
jis. Ne, tokių baisybių neišvysi jokiame paveiksle. To nepamatysi 
net bažnyčiose, nors ant jų sienų pilna pragaro vaizdų. 

Janas tebestovi, vanduo siekia iki pusės šlaunų, jis klausosi 
tirados. Varpa gėdingai nukarusi. Išpūtęs akis, jis įdėmiai stebi 
veidą, kurį kadaise mylėjo, tapė. „Taip, ji sako tiesą, aš ją mylėjau. 
Kadaise.“ Dabar gali tik paguosti: 

— Neseniai monsinjoras pranešė, kad man reikės atlikti svarbią 
misiją Portugalijoje. Išvykstu po dvylikos dienų. 

— Į Portugaliją? 

— Ta šalis toli pietuose, prie vandenyno, kelionė gali trukti 
ilgiau negu metus. 


— Neilgai. 

— Man sugrįžus, daugiau nebesusitikinėsime kaip anksčiau. Tu 
teisi, to nereikia nei tau, nei man. Jei kada nors sumanysi ištekėti, 
apie mane negalvok. 

Idrijos veidas sustingsta. Ji įdėmiai stebi, kaip Janas lipa iš kubi- 
lo, kaip ieško, kuo nusišluostyti. Paskui šiek tiek nustebusi sako: 

— Vadinasi, Margerita surengė mums atsisveikinimo vaka- 
rnenę. 

Jokių ašarų. Tyla. Veide begalinis švelnumas, kurio išvysti dau- 
giau niekada nebenorėčiau. Nebenorėčiau matyti nei jos pečių, 
nei pakaušio, nei krūtų, tobulų kaip niekada anksčiau. Niekada 
nepamiršiu, kokia ji kilni. Žinau, ką ji dabar tyliai šnabžda: „Mus 
skiria šešėlis ir nieko nėra amžina.“ 

Įkišusi rankas į šiltą vandenį, Idrija apsišlaksto akis, suvilgo 
smilkinius, skruostus. Dar nespėjus nuo jos ilgų, plokščių lūpų 
nuvarvėti vandeniui, ji klausia: 

— Ar prieš išvykdamas negalėtum parodyti kūrinio Mappa 
Mundi Baltramiejui? Leisk jam į jį bent žvilgtelėti. Galbūt dau- 
giau niekada nebepamatysi savo sūnaus. Jeigu parodysi jį, suteiksi 
Baltramiejui antrą gyvenimą. 

Atgabenti į monsinjoro pilį Mappa Mundi prireikė dešimties 
vyrų. Važiuodamas per savąjį Lilio miestą, jis panoro pamatyti šį 
kūrinį ir susitikti su savo rūmų dailininku Janu, kuris mintyse jau 
įsivaizdavo būsimą jųdviejų susitikimą. Šią sceną be jokio vargo 
būtų buvę galima nutapyti. 

Spalis, trečiadienio popietė. Pučia stiprus vėjas. Rugsėjo kaitra 
išliko tik prisiminimuose. Janas apsisiautęs apsiaustu su kiaunės 
apykakle, tuo pačiu, kurį kadaise jam buvo padovanojęs monsin- 
joras. Ant galvos užsivožęs purpurinį įmantriai suvyniotą turbaną, 
galintį sukelti pavydą. 

Prie Mappa Mundi susirinkusi minia, didįjį Vakarų hercogą 
visada lydi daugybė žmonių. Pažai, vilkintys pilkomis ir juodo- 
mis livrėjomis, ginklanešiai, tarnai, raitininkai, aukšti senjorai, 
kamerherai, purpuriniais apdarais vilkintys Bažnyčios hierarchai. 
Atvyksta ir pats kancleris Nikola Rolenas. Visi prašmartnūs, išsi- 
puošę; Genujos aksomo apsiaustai, trumpos brokato striukės, už- 
pakalius aprempiančios Florencijos šilko kelnės. Minioje sukiojasi ir 
neūžauga Kokinė; čia suplūdo ir daugybė gražių sijonuotų plepučių. 
Ponia Krombriugė puikuojasi nėriniais apsiūta iškirpte; ji visa švyti. 
Diena niūroka, Marija užsidėjusi ant galvos standžią muslino kepu- 
raitę, jos ševeliūra primena nesunkiai pasiekiamą saulę. 

Taigi visi jau čia. Išsikvėpinę, orūs, vangūs. 

Garbinga publika. 

Valdovo pilis savo manieromis dar negali pasipuikuoti, nors 
pilyje nuolat stengiamasi jas puoselėti. Kol kas tai tik galaktika, 
besisukanti aplink monsinjorą, kuris savo ruožtu vaikšto ratu 
aplink Mappa Mundi. 

Nuotaikos įvairios — nuo susižavėjimo iki nusivylimo. Monsin- 
joras savo žodžio dar netarė. Neryli tik Kokine - landžioja po pa- 
stovais, kaišioja rankas po gaubliu; moterys aikčioja, o jis šūkauja: 

— Esu Heraklis Kokinė! Monsinjore, pasigrožėkite! Aš išpera, 
išsigimęs šlykštaus pasaulio dievas! 

Žmonės kvatoja, žvengia. 

Reikia pasakyti, kad Janas niekada nedirbo proginių darbų. 
Baldžiaus šedevras tarytum nuogas. Tapybos šedevras gyvas tik 
vaizduotėje. Trys ketvirtadaliai kūrinio Mappa Mundi dar nenugrun- 
tuoti. Kad būtų ką parodyti, ant gaublio jis užklijavo Europos eskizo 
fragmentą. Nuo Šiaurės poliaus kadaruoja paslaptingi juodi siūlai. 

Galų gale, kaip ir tikėtasi, kanclerio Roleno veide galima įžvelgti 
nusivylimą. 

— Turiu pasakyti, metre Janai, kad tapant Mappa Mundi nu- 
veikta nedaug. 

— Tikrai taip, pone Nikola. 

— O kodėl? 

Janas jau seniai žino, kaip pasiteisinti. Techniniai sunkumai, 
klaidingi Ambrozijo Lorencečio skaičiavimai, pataisymai, at- 
likti pagal Roberto Česterio skaičiavimus, leidžiančius sudaryti 
astronomijos lenteles atsižvelgiant į Londono meridianą. Negana 
to, būtina atsižvelgti ir į geografo Edrizijo duomenis apie tai, 
kur ir kokios tautos gyvena, apie upes, kelius, uostus, kalnus, 
miestus; Edrizijas tai padarė prieš tris šimtus metų, be to, jis yra 
nustatęs orientyrus iki pat Kinijos ir Didžiųjų pasaulio Pietų. 

— Pone, jeigu Mappa Mundi primins išmargintą moliūgą, ar 
verta toliau dirbti? 

Janas tai sako stovėdamas priešais monsinjorą ir žiūrėdamas į 
kanclerį. Tikėdamas Janu, monsinjoras klausia: 

— Metre Janai, ar įmanoma tai padaryti? 

— Taip, pone. Pasinaudojus metro Robero traktatu apie astro- 
liabiją, kuriame jis pateikia arabo al Kuvarizmio skaičiavimus. 
Pastarasis atrado dėsnį, leidžiantį apskaičiuoti spindulį pagal du 
lankus. Tai galima pritaikyti ir tada, kai norima apskaičiuoti tik- 
rovę atitinkančius rutulio atstumus. 

Taigi dabar Janas gali parodyti, kam reikalingi tie prie rutulio 
pritvirtinti siūlai. 

Visi klausosi, išpūtę akis seka miklius jo pirštų judesius, nors 
žodžių prasmės niekas nesupranta. Kokinė nustoja kvaksėti ir pa- 
silenkęs atsuka užpakalį dvigubai už jį didesniam gaubliui. Garbė 
tam, kuris tuo metu būtų pademonstravęs didesnius juokdario 
gabumus negu Kokinė. 

— Monsinjore, — sako Janas, - štai kodėl turiu dar vienerius me- 
tus, o gal ir daugiau, padirbėti, kad pabaigčiau Mappa Mundi. 

Monsinjoras šypsosi, ir tai teikia jo veidui keistą išraišką. Da- 
bar itin ryškiai matyti Pilypo pasmakrės ir smakro minkštumas. 
Hercogas tapo negražus, užtat atrodė gerokai pajaunėjęs. Ko gera, 
dėl to beveik visada būna rimtas. Bet dabar jo didenybė šypsosi, 
bičiuliškai pamojuoja savo mylimam rūmų dailininkui ranka. 
Paskui garsiai, kad visi girdėtų, sako: 

— Šiame pasaulyje yra tik vienas tapybos metras, galintis 
užbaigti Mappa Mundi. Tas žmogus, metre Janai, esate jūs. Duodu 
jums laiko tiek, kiek reikės. 

Ponas Nikola, švelniu žvilgsniu žiūrėdamas į Janą, pritariamai 
linkteli. 

Tebūnie taip. Tada monsinjoras triukšmingai paliepia, kad 
visi trauktųsi į šalį: 

— Pasitraukite, ponai, traukitės toliau, noriu su metru Janu 
truputį pasišnekėti. 

Tuomer Janas irgi manė, kad per metus jam pavyks baigti šį 
darbą. 

Monsinjoras ir jis eina greta. Žingsniuoja galerija, kurios lubas 
puošia Jano tapyti kartušai. Monsinjoras eina vartų, už kurių yra 
uždaras sodas, link. Akys įsmeigtos į parketą, duris atidaro pažas. 
Lauke nuo Šiaurės jūros pučia šaltokas vėjas, linguoja buksmedžiai, 
skroblai. Jau pageltę lapai kyla į padanges. Janas vel apsivelka 
apsiaustą, jis bijo, kad vėjas neištaršytų turbano. Stengiasi eiti į 
koją su hercogu. Jiems žingsniuojant, gurgžda žvyras. 

— Metre Janai, kūrinio Mappa Mundi per metus nepabaigsite. 
Juk netrukus jums reikės vykti į Portugaliją. 

— Taip, monsinjore. Buvo atėjęs ponas de Lanua ir pranešė man 
šią žinią. Nenorėjau šitos temos liesti, nes nežinojau, ar... 

— Pagirtinas atsargumas, bet užduotis visiškai oficiali. Vykdysite 
ją trise: ponas Andrė de Rubė, jūs ir ponas Boduenas d Oinji. 
Perduosite karaliui Jonui laišką, kuriame prašau jo dukters infantės 
donjos Izabelės rankos. Prašau su deramu nuolankumu. Turiu 
galvoje laišką ir prašymą. Su jumis privalės elgtis labai pagarbiai, 
taip, tarsi į Luzitaniją būčiau atvykęs aš pats. Būsimą hercogienę 
privalės patikėti jums; atlydėsite ją į Briugę, ten ir priimsime 
sakramentą. Tai įvyks kitą vasarą. Žinoma, jeigu to panorės 

Aukščiausiasis. Pirmiausia yra Dievas, paskui esu aš. Tokia tiesa. 
Metre Janai, šitos santuokos Dievas nori labiau negu aš. Apie visas 
tas vedybas mano nuomonę jūs jau žinote. Be jokios abejonės, 
aš vesiu, nes taip reikia, panašiai kaip susukus vidurius prispiria 
ant puodo. 

— Monsinjore, nuoširdžiai tikiu, kad pavyks įgyvendinti šį 
sumanymą, taigi mūsų misija, kaip pernai Ispanijoje, nesužlugs. 

— Štai kas!.. Aragonietę pamirškime! Donja Leonora — tai tik 
politinė afera. Visa kita — ne daugiau kaip į akį pataikiusi kulka. 
Ką jūs žinote apie donją Izabelę? 

— Tik tiek, kiek man pasakė. Infantė iš motinos pusės yra 
monsinjoro Bedfordo giminaitė. Graži, miela. 

— Sena pana. Įkopusi į ketvirtą dešimt. Graži senmergė, bet 
ar taip gali būti? 

— Nežinau, monsinjore. 

— Metre Janai, jūs žinote, ir žinote daug. Apie moteris nusima- 
note ne mažiau kaip apie kūrinio Mappa Mundi skaičiavimus. 

— Monsinjore, gana mane girti. Moteryse yra daugiau nežinomų 
žemynų negu Edrizijo užrašuose, 0 aš tų užrašų nesuprantu labiau 
negu jūs. 

— Ojūs lendate ten, kur aš neišdrįsčiau įmerkti net savo uodegos 
galiuko! Todėl ir esu didysis princas, o jūs — tik geriausias mano 
pasamdytas dailininkas. Del jungtuvių. Politikos reikalus tvarkys 
ponas Andrė, nes ponas Nikola juo pasitiki. Į visą kitą žiūrėsiu 
jūsų akimis, metre Janai. 

— Ir aš privalėsiu tapyti portretus, monsinjore? 

— Taip, portretus. Tapysite juos be gailesčio, nieko nepagražin- 
damas. Tapysite taip, kad donjos Izabelės veidas būtų toks, koks 
yra iš tikrųjų: gražus, bjaurus ar vidutiniškas. O koks iš tikrųjų 
yra jos kūnas, parašysite. 

— Pasistengsiu. 


— Ir dar vienas dalykas. 

— Koks, monsinjore? 

Ir vėl tyla. 

Žvyras po kojomis nebegurgžda. Tik girdėti, kaip vėjas šlamina 
medžių lapus. 

Tai, kas bus pasakyta, prilygs šviesos blyksniui, kuris gali sukelti 
vaizdinius tik jam vienam. Šaltinį žino tas, kuris laiko rankoje 
teptuką, o žiūrovas mato vien rezultatą. 

— Kokinė žaismingai sako: 

— Tiesa slypi po infantės sijonu. Dar prieš pirmąją mūsų naktį 
noriu žinoti, ar ji praradusi nekaltybę, ar dar nekalta. Ir, jeigu ji 
nekalta, tai kodėl. Noriu žinoti, koks donjos Izabelės kūnas ir ko- 
kia jos širdis. Noriu žinoti, ką nutyli jos tėvas, broliai; o gal esama 
dar ko nors, ko net jie nežino. Noriu žinoti, kodėl trisdešimtmetė 
Portugalijos infante dar netekėjusi. Tai, ką sužinosite, turi pa- 
siekti mane tiesiogiai. Tik jūs galite tai sužinoti. Ant laiškų taip 
ir parašykite: „Niekas nesužinos.“ Tada, metre Janai, aš būsiu 
įsitikinęs, kad rašėte būtent jūs. 

Ir vėl tyla. Žingsniai ir gurgždantis žvyras, Jano nuostaba. 
Monsinjoras priduria: 

— Janai, už tai, kaip ir už Ma7pa Mund:, jums bus atlyginta. 
Jūs esate vienintelis žmogus, kuris gali baigti tapyti šį peizažą. 

— Nežinau, monsinjore. 

— O aš žinau. Ponas Nikola parengė jums sutartį, aš ją pasirašiau. 
Jis įteiks jums ir pinigus — tris šimtus livrų. Jus lydės mano pažas, jis 
patarnaus jums taip, kaip patarnauja man. Jeigu reikės, galėsite jam 
patikėti savo laiškus, jis tikrai juos pristatys. Žinoma, tik tais atvejais, 
jeigu atsitiktų taip, kad kitų kurjerių patikimumu suabejotumėte. 

Žingsniai, žvyras, vėjas. Šviesa nukreipta į būsimą kūrinį. 

Žingsniai, žvyras, vėjas. Tai, kad monsinjoras šalia, nė kiek 
neslegia. 

Galerijos languose pasirodo keli blyškūs veidai. Visi tie, kurie 
būtų galėję pavirsti musėmis, vėju, kad galėtų pagauti iš mon- 

sinjoro lūpų sklindančius žodžius. Sukandęs dantis, monsinjoras 
juokiasi: 

— Metre Janai, kūrinio Mappa Mundi palauksiu. Man pakaks 
šito žemėlapio, kurį savaip siūlo ponia Krombriugė. Ji ne tokia 
gudri kaip jūsiškė, bet jos žemynai labai įdomūs, o jos dangiško 
baltumo su išmargintu moliūgu Mappa Mundi nepalyginsi. 

Vos tik ji įžengia nuoga, visa balta į jo kambarį ir, praskleidusi 
baldakimą, murkdama šmurkšteli po paklodėmis ir puriu kailiniu 
apklotu, nublanksta dangus. Janui nespėjus net prasižioti, Mar- 
gerita tuoj pat pareiškia: 

— Aš turiu teisę. Rytoj tu išvyksti, galbūt kelyje mirsi, todel 
noriu, kad išliktum mano prisiminimuose visas. 

Nėra ko pridurti. 

Būdami kartu, jiedu su Margerita, — beje, tik jos dėka, - šelsta 
kaip vaikai, šaiposi iš pasaulio baisybių. Tai daro jų, vyro ir moters, 
kūnai. Nuogas Margeritos kūnas glaudžiasi prie Jano kūno, taip 
pat nuogo. Šilta. 

Ji apglebia jo krūtinę, jųdviejų kojos susipina. Margerita pa- 
deda galvą Janui ant peties. Šiek tiek trūkčiojantis jos alsavimas 
maloniai kutena smakrą. 

Bet Margerita moka nejudėti. Moka tylėti. Duoda Janui laiko 
kaip reikiant pabusti. 

Abu guli didelėje medinėje lovoje, bet ji įsivaizduoja, kad 
plaukia drauge su juo upe valtimi. Kad pasiektų tas tolimiausias 
šalis, tuos kraštus, kurie dar nenupiešti kūrinyje Mappa Munar, 
ji keliautų ir dieną, ir naktį. Bet ar yra pasaulyje toks kampelis, į 
kurį Margerita mintimis nenorėtų keliauti drauge su Janu? 

Ji kužda: 

— Galėčiau nusikirpti plaukus, galėčiau apsirengti berniu- 
ko drabužiais ir kaip tavo mokinys traukti drauge su tavimi į 
Portugaliją. 

Išgirdusi, kaip Janas juokiasi, Margerita kilsteli galvą. 

— Žinoma. Juk niekas neatspėtų, kad tu moteris! — sako Janas. 

Margerita jo neklauso, ir, nors jos svajonė neįgyvendinama, fan- 
tazuoja toliau. Didžiulė valtis, kurioje yra tk jis ir ji, skrodžia vandenį 
upės viduryje. Sakoma, kad paskui, kai liks viena, tos svajonės bus 
įkyresnės, dažnesnės. Margerita įsivaizduos keliaujanti drauge su 
Janu, ji savo akimis matys miestus, kalnus. Paskui ji prašo: 

— Viską, ką pamatysi, aprašyk laiškuose. Viską. Laukus, namus, 
žmonių veidus. 

— Pažadu. 

— Taip pat ir moteris, su kuriomis ten susidursi. Infantės rūmų 
moteris. Parašyk, ar jos patinka tau, ar tu patinki joms. Rašyk 
man apie viską. 

Janas ir vėl juokiasi. Tai reiškia, kad visko jis Margeritai nepasa- 
kos. Ir ji tai puikiai žino. Nujaučia, kad savo kelionės tikslų jis iki 
galo neatskleidė. Tapys portretus monsinjorui, o ką veiks paskui? Iš 
akių matyti, kad jis meluoja. Tą patį nuspėjo ir iš jo balso. Tokių 
dalykų nuo sesers nenuslėpsi. Staiga kilus piktdžiugiškam norui 
atsikeršyti, Margerita šnabžda: 

— Tai, ko nesuprato Idrija, supratau aš. Supratau, kad daiktų 
šešėliai leidžia įžvelgti daugiau. Savo paveiksluose tu nori įamžinti 
akimirką. Lygiai tas pats būna tuomet, kai prisimenu laimingas 
arba liūdnas savo gyvenimo akimirkas. Tarsi eina kažkas per 
kambarį, o aš taip norėčiau, kad ta esybė sustotų ir pasiliktų 
amžiams. Juk nutapytas paveikslas — tai ne vien medinė dažais 
išmarginta plokšte, kurioje galima atpažinti daiktus, žmonių 
veidus; nutapytas paveikslas — tai plačiai atvertas langas, pro kurį 
matai sustabdytą ir tebesitęsiančią akimirką. 

Margeritos glėbyje, jos rankose, prigludęs jai prie krūtinės, Jano 
kūnas įsitempia. Įsitempia net kaklo raumenys. Janas klausia: 

— Ką tu čia šneki? 

— Šneku apie tai, ką buvai Idrijai sakiusi tą vakarą, kai judu 
vakarieniavote maudydamiesi kubile. Esu laiminga, kad iškart 
viską supratau. 

— Kaip galėjai girdėti, ką aš tąkart kalbėjau? 

— Aš buvau ten. Už širmos. Kai Idrija atėjo karšto vandens, kibi- 
rus su vandeniu pakišau aš. Vargšelė, ji buvo apsipylusi ašaromis. 

Jano širdis ima plakti smarkiau. Margeritos pirštai mikliai kutinėja 
tariamo brolio kūną. Šventajame Rašte pasakyta: „Ar gali prismeigti 
žeberklu Leviatano kūną? Verčiau uždėk ant jo ranką, prisimink 
kovą su juo ir nusiramink.“ Ji glamonėja tolygiai besikilnojančius 
Jano šonkaulius, visus jo duburelius ir kauburėlius, bet, kai švelniai 
paliečia mažyčius spenelius, jis sugriebia ją už rankos. 

— Viską surengiau aš, — sako ji. — Juk ir aš turėjau teisę prie 
viso to prisidėti. 

— Tu pasiutai. 

— Galbūt. Bet dar ne visai. 

Ji juokiasi: 

— Galiu būti geresnė negu tu. Kūrinio Mappa Mundi savo sūnui 
Baltramiejui neparodysi. Aš tai žinau. Tai padarysiu aš, padarysiu 
tam, kad jis nesiliautų tavęs mylėjęs tol, kol būsi išvykęs. 

Margerita glamonėja stipriau. Jos širdis ima plakti dažniau. 
Džiūsta burna, ji negali ištarti nė žodžio. Paskui vos girdimai 
sušnabžda: 

— Tauvis tiek. Tu rytoj išvyksti. Būsi toli. Pašėlusios Margeritos 
kvailystes pamirši. Matysi kitokius dalykus, tapysi kitas akimirkas, 


o aš pasiliksiu šitoje. Aš iš jos neišeisiu. Niekada. 

ANTRAS PAVEIKSLAS 


Keliautojai 


Išvykę 1428-ųjų spalio pabaigoje, trečiadienį, jie pasiekia 
Lisaboną gerokai po Kalėdų. Vyrai, labiau įpratę skaičiuoti ne 
mėnesius, ne savaites, o dienas, valandas, įsitikinę, kad kelionė truko 
pernelyg ilgai. Poną Andrė, senjorą Rubė, kamuoja netikrumas. 

— Metre Janai, ar iš jūsų kūrinio Mappa Mundi buvo galima 
sužinoti, kiek truks kelionė iki Portugalijos? 

— Trisdešimt dienų kelio iki Monpeljė, su sąlyga, jei iš Liono 
iki Avinjono plauktume Ronos upe. O iš ten galima plaukti į 
vandenyną ir pasiekti Portugalijos pakrantę. Ką gi, pone Andrė, 
aš toks pat kaip jūs. Jokių kelių iki Lisabonos nežinau. 

— Mus saugo Dievas! Tikslą pasieksime dar iki Naujųjų metų, 
o gal ir vėliau. 

Tiesa, iš pradžių jie keliavo neskubėdami, per dieną įveikdavo 
aštuonias ar dešimt Ijė, kartais, kai lydavo ir kai pažliugdavo kelias, 
dar mažiau. Triukšmingas kortežas. Žvanga plieninės plokštelės, 
špagos plakasi į balnakilpes. Geležiniai ietigaliai kliūva už blauzdų. 
Ratai bilda, mulų varovai šaukia, nesuteptos ašys girgžda. Ant 
dviejų vežimų, kuriuos traukia mulai, sukrautos skrynios. Jano 
skrynia labai didelė, todėl jai skirtas atskiras vežimas. Šalia skrynių 
įsitaisė keli tarnai. Monsinjoro pažas, dabar patarnaujantis Janui, 
joja pats vienas ant gražaus šviesbėrio arklio. 

Monsinjoro pasiuntinių pono Andrė, pono Bodueno ir metro 
Jano ilgi kailiniai dengia arklių pasturgalius. Kad neišsipurvintų, 
Janas, lipdamas nuo arklio, prilaiko rankomis skvernus. Kailiniai 
sunkūs, bet puikiai saugo nuo vėjo ir ledinio lietaus, o vakarais, 
kai jiems pasiūlo lovas, kailiniai atstoja antklodes. 

Atvykę į sritis, nepriklausančias monsinjorui, kas vakarą dar 
prieš saulėlydį jie prisistatydavo prie miestų arba pilių vartų. Juos 
priimdavo labai nuolankiai, stalai nuo vaišių lūždavo. Visi juok- 
davosi, juokaudavo. Gerdavo karštą vyną, pagardintą cinamonu 
ir imbieru. Kartais padaugindavo, o kitą dieną apgirtę svirinėdavo 
balnuose. 

Pirmomis lapkričio dienomis drebia šlapias sniegas. Šąla skruos- 
tai, nosys. Vakare visi nori praskalauti gerkles karštu vynu, pasėdėti 


prie židinio ir išsidžiovinti kelnes. 


Pirmas savaites Janui pavyksta atsipalaiduoti. Dieną jis jodinėja 
raitas ant kumelės, vakarais ūžauja, naktimis miega. Taip elg- 
damasis tik alina save. Kasdienis blaškymasis, kai nekyla jokių 
sumanymų, jokių norų, bukina. 

Janas laimingas ir net išdidus, nes kartais jam rodoma ne 
mažesnė pagarba negu ponui Andrė ir ponui Boduenui. 

Savo kompanionus jis pažinojo jau seniai. Bet žmogus būna 
vienoks rūmų šurmulyje ir visai kitoks kasdien bendraudamas 1l- 
goje sunkioje kelionėje. Po savaitės jau gali matyti, kas yra kas, nes 
kaukės nukrinta. Janas pritilo, ponas Andrė de Rubė kaip buvo, 
taip ir liko aukštu senjoru, o ponas Boduenas d Oinji pasirodė 
esąs šaunus raitelis. 

Visi, kurie pirmąkart išgirsdavo šnekant senjorą de Rubė, 
stebedavosi nepaprastu jo balso švelnumu. Nors jo žodžiai toli 
gražu ne visada būdavo švelnūs, malonūs. Žemo ūgio, apvalaus 
veido, siauromis plonomis lūpomis. Dažnai galėdavai pamanyu, 
kad senjoras de Rubė šypsosi, bet vėliau paaiškėdavo, kad jis tik 
vaiposi. Kai valgydavo, mažos jo akutės blizgančiais vyzdžiais 
bėgiodavo tarsi išvydusios pavojų. Šis senjoras mėgdavo įsakinėti, 
jis viską spręsdavo pats. Nuo saulės patekėjimo visi privalėjo 


klausytis senjoro de Rubė paliepimų. Nevalia buvo pamiršti, kad 

monsinjoro įsakymu misijos galva buvo jis. Ponas Boduenas dėl 
to buvo labai nepatenkintas. 

Pono Bodueno veidas kampuotas, kaip tikro kareivio, siauras, 
smakras nutįsęs. Visada švariai nusiskutęs, skruostuose gilios 
vertikalios raukšlės. Senjoras ne tik keikdavosi kovos lauke, bet 
ir bučiuodavo moterims krūtis. Niekada nepavargstantis, nuolat 
bambantis, sakytum būtų saugojęsis, kad neatbuktų, nes buvo 
bjauraus būdo. Bet, kai per puotą įkaitę skruostai parausdavo, 
tapdavo maloniu kompanionu. Gerokai išlenkęs vyno, pasidary- 
davo plepus, mėgdavo pasipuikuoti iškalba. 

— Metre Janai, noriu, kad iškart žinotumėte tiesą. Keliauti į 
Luzitaniją aš visiškai nenoriu. Bet monsinjoras to reikalauja. Jis 
įsitikinęs, kad ten jus lydėti galiu tik aš. Ką tie žodžiai reiškia, 
mes žinome. Jis kutena man kiaušus, kad kikenčiau. Ponas Andrė 
puikiausiai apsieis be manęs. Jis nenurims, kol man neparodys 
infantės. Net jūs savęs klausiate, kuriems galams taip stengtis: 
belstis šimtus Ijė, kad nutapytumėte trisdešimtmetę skaistuolę. 
Nejau Portugalijoje nėra tapytojų? Jie galėtų tapyti. Ir ne vieną 
jos portretą. Ne jums aiškinti, kuo skiriasi mielas snukutis 
ąžuoliniuose rėmuose nuo malonios tikrovės, kurią jauti skambant 
varpams. Kad pabaigtumėte Mappa Mundi, apie kurį visi kalba, 
jums reikia laiko. Panašiai ir man. Būtų kur kas geriau atsidurti 
prie Luaros krantų, priešais Orleaną, o ne vilktis kažkur į pietus, 
apie kuriuos nieko nenusimanau. Ar žinote, kas dedasi tame 
Orleane? Ne? Maniau, kad monsinjoras jums viską pasake. Tai 
šiek tiek susiję su mūsų misija. Kol šiandien jojome, anglai buvo 
apsupę Orleaną. Dešimtims tūkstančių vyrų vadovavo Monta- 
kiutas. Sako, kad ne mažiau kaip prieš porą savaičių monsinjoras 
ir hercogas de Bedfordas buvo viską aptarę. Jiedu slapta buvo 
susitikę Paryžiuje. Slapta, bet aš irgi ten buvau. Bedfordas nori 
kartą ir visiems laikams susidoroti su Buržo karaliaus klika. Buvo 
susitarta, kad anglams sulaikyti bus permesta kariuomenė iš Pi- 

kardijos ir Burgundijos. Nelabai didelė, bet to turėtų pakakti. Jūs 
žinote, koks atsargus monsinjoras su anglais. Toks atsargus, kad 
Bedfordas net perkreipė snukį: „Mano svaini, jūs man padedate 
tik maldamas liežuviu. Matau, artėja metas, kai aš visai nusivarysiu 
naršydamas po miškus, o jūs ištiesite ranką — ir paukšteliai jūsų!“ 
Anglas neklysta. Tik va, monsinjoras retai tenkinasi paukšteliais. 
Taip kilo mintis vesti Lisabonos infantę. Subcili diplomatija. Bed- 
fordas daužo Orleano sienas, o monsinjoras tenkinasi investicija 
į pusseserę iš Portugalijos. Kaip sako ponas Nikola: „Tinkamai 
naudojamas penis suteikia princui tiek pat garbės kaip ir jo špaga. 
Ji netrukdo. Aš monsinjorui pasakiau: „Jei jūs taip trokštate šitos 
moters, leiskite nuvykti pas ją man. Aš būsiu naudingesnis.“ Į tai 
jis man atsakė: „O ne, pone Boduenai. Šitoje avantiūroje rizikuoti 
jūsų gyvybe nenorėčiau.“ Aš nustebęs paklausiau: „Ar jūs netikite 
Bedfordo sėkme?“ Jis atsakė: „Ne tiek, kad rizikuočiau aukoti jus. 
Man jūsų tvirtybės reikia kitur. Ir štai dabar, metre Janai, esu čia 
nelyg baidyklė. Man belieka tikėtis, kad pas Portugalijos karalių 


aš rasiu ką nors, kas padės įsižiebti mano šlovei.“ 


Keista, kuo toliau jie ėjo į pietus, tuo darėsi šalčiau. Sausas šaltis, 
visas dangus aptrauktas debesų. Švilpavo pulkas varnėnų, čirškė 
šarkos, zujo juodos varnos. Slėnių pakraščiais ryškiai geltonavo 
miškai. Iš visų pusių nešė lapus, jie krito ant kelių, ant tamsiai 
žalių tarsi upės šlaitų. Auštant šalna nubalindavo laukus, putinų 
krūmų šakas, gervuogynus. Paskui įsaulyje žemė garuodavo ir iki 
popietės garuose skraidydavo geltoni drugiai. Kvepėjo drėgme ir 
obuoliais, puvėsiais ir šiltu mėšlu. 

Laukuose dirbo žmonės. Jaučiai arba vyrai traukė medinius ir 
geležinius plūgus, moterys bėgiojo vagomis rinkdamos užsilikusias 
šaknis. Išgirdę pasiuntinių kortežo bildesį, valstiečiai sustingdavo. 
Veidai panašūs. Skruostai apžėlę barzdomis, burnos be dantų. 
Nenusakomo amžiaus moterys vilki skarmalais, plikos jų blauz- 
dos aplipusios moliu. Visi žegnojasi, nusilenkia ir iškart atsitiesę 
grožisi kortežu. Išpūtę akis žiūri į lekiančius arklius, į prašmatnius 
kailinius tol, kol kortežas dingsta iš akių. 

Iš tvyrančių virš lūšnų aitrių dūmų buvo matyti, kad ten kai- 
mas. Nors ginkluoti vyrai žingsniavo be jokio pykčio, jų vaizdas 
kėlė žmonėms baimę. Pirmiausia leidosi tekini vaikai. Moterys 
subėgdavo į plaušaplyčių ir šiaudines belanges trobeles. Vyrai 
nusiėmę kepures ir ausines viena koja priklaupdavo. Plaukai 

susivėlę, per plikes ropoja utelės. Ponas Andrė, prijojęs arčiau, 
švelniu balsu pranešdavo: 

— Esu senjoras de Rubė. Vykstu pasitarnauti monsinjorui 
hercogui. Gerieji žmonės, nebijokite! 

Paskui kaimiečiai atnešdavo pieno. Vėl pasirodydavo moterys. 
Ir net pačios jauniausios, skaisčiaveidės, su kykais, dar rausvomis 
lūpomis. 

Kartais kaime netekdavo išvysti dūmelio, stoguose žiojėdavo 
skylės, buvo matyti pajuodusios sienos. Nė gyvos dvasios, nebent 
tingiai mojuodamos sunkiais sparnais, kranksėdamos praskrenda 
varnos ir nutupia ant griuvėsių ar išdegusio medžio. Ant žemės 
vietomis pūpso krūvos dar rusenančių degėsių, tyso stingstantys 
kūnai. Pilkame ore tvyro puvėsių smarvė, visokiausių mirčių 
tvaikas. Karas, plešikavimai, taigi matyti, kad neseniai čia buvo 
praūžusi Dievo gėda. 

Ponas Boduenas visiems įsako joti greičiau. 


Artėjant prie Dižono, smarkus lietus per tris valandas ištirpdė 
sniegą. Keliai pavirto klampyne. Įveikti dešimt Ijė buvo neįma- 
noma; visi šlapi, purvini apsistojo hercogo pilyje. Nepadėjo nei 
kailiniai, nei fetrinės pelerinos, nei odinės kelnės, — sušlapę iki 
paskutinio siūlelio, visi drebėjo iš šalčio. Išdidusis ponas Andrė 
nutarė duoti žmonėms dvi dienas poilsio. 

— Todėl, kad greitai mes monsinjoro žemes apleisime, — pasakė 
senjoras. 

Janą palydi į gražų šiltą kambarį, kuriame gali sutilpti dešimt 
žmonių; ten kūrenasi židinys. Bijodamas peršalti, Janas nutaria 
porą dienų kojos nekelti iš kambario. Į bendrą salę puotauti 
neina, paprašo savo pažo Makitelio, kad valgių ir gėrimų atneštų 
jam į kambarį. Dar paprašo į kubilą pripilti karšto vandens; kaip 
varveklis neria į jį nuogas. Įnoringam vyrui pažas patarnauja 
nelyg kokiam princui. Atsigavęs kubile, sočiai pavalgęs, išgėręs 
vyno, sušilęs, Janas krinta į lovą su žalio aksomo baldakimu ir 
iškart užmiega. 

Vidury tamsios nakties jį pažadina varpai. 

Pažas Makielis net nenusivilkęs drabužių, pasikišęs po galva 
mažą pagalvėlę, miega prie židinio ant kilimo, jo veidas nuo 
teberusenančio ugniakuro įraudęs. 

Janas nesėkmingai bando Makielį pažadinti. Šis keikdamasis atsi- 
kelia — nori paguldyti jį šalia į lovą. Kartu jiedu miega nuo pat kelionės 
pradžios, nes paprastai, taip susiklosčius aplinkybėms, šeimininkas ir 
tarnas visada miega drauge. Knarkia vienas šalia kito nesivaržydami. 

Tiesą sakant, iki šiol Janas kreipdavosi į savo tarną tik tada, 
kai reikėdavo duoti kokį nors pavedimą. Pažas yra pažas, net jei 
jis paskirtas paties monsinjoro hercogo. Janas net nebuvo pratęs 
kreiptis į jį vardu — „Makieli“. 

Dabar tas maždaug dvidešimties ar dvidešimt dvejų metų 
jaunuolis, pasikišęs po apželusiu juodais plaukais skruostu ranką, 
prasižiojęs knarkia. Graži ausis, smakras dar vaikiškas, kaklas 
tvinkčioja širdies ritmu; kūnas lieknas, proporcingas. Manieros 
tokios, kokios ir derėtų būti bendraujant su rūmininkais, tik Ma- 
kielis dažnai būna melancholiškas. Akys guvios, dėmesingos. Kai 
joja gražiuoju savo sarčiu, ant galvos užsivožia mėlyną kepuraitę 
su dviem kailiniais raišteliais, tie raišteliai glosto jam skruostus. 

Žiūrėdamas į miegantį ant grindų ištikimą, neišdrįsusį atsigul- 
ti šalia šeimininko tarną, Janas pralinksmėja. O gal net truputį 
susigraudina. 

Jis paliečia koja Makieliui šlaunį, pajudina. Bergždžiai. Kad 
pažadintų, pajudina dar kartą, stipriau. Ir tik tada liaunas kaip 
ietis tarnas nerangiai atsistoja. 

Suglumęs varto akis, tarsi kambaryje siautėtų ugnis. 

Janas paplekšnoja jam per skruostą: 

— Dar nesikelk. Nusivilk drabužius ir lįsk po antklode. Ten bus 
geriau. Iki ryto dar kelios valandos, šiandien niekur nejosime. 

Kai jiedu atsigulė vienas šalia kito, Jano akys iškart užsimerke. 
Buvo beveik užmigęs, kai Makielis tamsoje pasakė: 

— Metre Janai, man didžiausia laimė jums patarnauti. Pilypas 
Burgundietis sako, kad jūs esate geriausias ir šviesiausias žmogus 
pasaulyje. Ir dar jis man sakė, kad patarnaudamas jums aš daug 
ko iš jūsų išmoksiu. 

Nustebintas tokių komplimentų, Janas pramerkia akis. Jis 
mato didžiulio židinio ugniakurą ir tamsiai raudonoje šviesoje 
nuo baldų krintančius šešėlius. Janas nežino, ką atsakyti. Paskui 
kiek ramesniu balsu Makielis priduria: 

— Atrodo, jūs manimi nepasitikite. Po to, kai išvykome, 
pasakėte vos keletą žodžių. Del to monsinjoras mane net įspėjo: 
„Metras Janas ne iš kelmo spirtas. Jis tavimi nepasitikės, laikys 
šnipu, kurį pakišau jam po balnu.“ 

Janas neištvėręs nusikvatoja ir išsitiesia ant nugaros. 

— Tai tu ne monsinjoro šnipas? 

— Ne, galiu prisiekti padėjęs ranką ant Švenčiausiosios Mergelės 
galvos. 

— Na, gerai. Vadinasi, ir aš, ir tu galime ramiai miegoti. 

Akimirką parylėjęs, Makielis ir vėl klausia: 

— Metre Janai, ar šioje kelionėje galėsiu užduoti jums klausimų? 

— Klausimų? 

— Norėčiau daugiau sužinoti apie jūsų meną ir mokslą. Esu 
matęs daug jūsų paveikslų. Aš jais žaviuosi. Bet kuo ilgiau žiūriu, 
tuo daugiau randu juose man nesuprantamų dalykų. 

— Ar norėtum mokytis dailės? 

— O ne! Patikėkite, aš neturiu nei polinkio tapyti, nei talento. 

— Tai kodėl tuomet klausinėji? Daryk kaip kiti: atmerk plačiai 
akis ir atverk savo širdį. Tapybos kūriniui įvertinti šito visiškai 
pakanka. 

— Ko vertas vynas, galima pasakyti jo paragavus, bet juk tapyba 
nėra gėrimas. Pro akis ji pasiekia smegenis. Ar ne taip? Iš malonu- 
mo, kurį teikia tapyba, kyla daug klausimų, kurie gali aptemdyti 
patį malonumą. Dar daugiau, man atrodo, kad į kylančius klau- 
simus žmogus privalo stengtis rasti atsakymus pats. 

— Štai monsinjoras paskyrė man pažą, turintį gerą galvą. 

— Metre, nesityčiokite. Dažnai sakoma, kad smalsumas — liga. 
Bet aš turiu pasakyti, kad smalsumas varinėja man kraują. 

Janas tamsoje šypsosi. Kad būtų patogiau, vėl atsigula ant šono. 
Užsitraukia paklodes ir antklodes iki pakaušio, užsikloja petį, o 
kad strėnoms būtų vėsiau, kairę koją uždeda ant dešinės. 

Tada sako: 

— Makieli, tu esi gražus ir geras šnipas. O tavo kraujas nerimsta 
dėl monsinjoro gudrumo. Tuo tarpu aš svajoju tik išsimiegoti. 


Kitą rytą, kad nesulytų, koridorių labirintu visi eina į rūmų 
vidinę koplyčią ir ten pasimeldžia. Pasibaigus maldai lietus liaujasi. 
Pakyla stiprus vėjas ir iki vidurdienio dangus išsigiedrija. Saulė 
žeria auksą ant akmeninių frontonų, ant dar drėgno grindinio 
piešia įmantrius šešėlius. Eiti pasivaikščioti Janas bijo. 

Nenori, nueina tik apžiūrėti savo kelionės skrynios, buteliukų, 
įrankių. Kol kas niekas nenukentėjo. Jo brangiojo šviesiojo kam- 
bario (tai camera lucida) slaptieji užraktai nesugadinti, viskas kaip 
turi būti. Nepaliesti ir vaškiniai antspaudai. Jei būtų prie jų prikišęs 
nagus smalsuolis Makielis ar kuris kitas, tikrai būtų nutrupėję. 

Nuo šalčio kai kurios medžiagos gali susidrumsti, kai kurie 
aliejai gali sutirštėti. Janui šauna į galvą mintis, kurią tuoj pat 
sumano užfiksuoti dideliame popieriaus lape. Kai pakelia nosį, ir 
vėl sninga, nors dangus tebėra melsvas. 

Likusią popietės dalį jis praleidžia skaitydamas Hugo de Sen Vik- 
toro veikalą ir žvilgčiodamas į pamažu krintančias gražias baltas snai- 
ges, kurios tarsi didingi paukščiai po ilgo skridimo ryžtasi nusileisti 
ant žemės. Sninga taip ramiai, taip švelniai, kad ant šlapių akmenų 
ir purve sniegas kaipmat ištirpsta; žemė pabąla tik temstant. 

Iš visko sprendžiant, Makielis nežinia kodel labai susijaudina. 
Jo veidas staiga tampa tamsus kaip naktis, kai uždega aliejines 

lempas. Žiūrėdamas į jo rūgščią miną ir prisiminęs jųdviejų nakties 
pokalbį, Janas stengiasi būti geras šeimininkas. Jis užduoda pažui 
klausimą. Įsitempęs, suraukęs antakius, tas prieina ir sako: 

— Girdėjau anądien, ponas Boduenas jums sakė, kad anglai 
apsupo Orleaną. Čia žmonės šneka, kad reikalai klostosi nekaip. 
Sako, kad Montakiutas nori apgulti miesto sienas. 

— Ką? 

— Ir dar viena žinia. Žmonės kalba, kad Artua, prie Vokulero, 
vaikštanti nekalta mergaitė ir sakanti, neva girdėjusi Dievo balsą. 
Sako regėjusi Švenčiausiąją Mergelę. Žiūrėdama į ją, toji mergaitė 
esą išgirdusi Dievo žodį. Dievas nedviprasmiškai paliepęs eiti ginti 
nuo anglų Orleano ir išgelbėti Buržo karalių. 

— Tai šit, nieko čia nauja. Mergaitės, kurios matė ir girdėjo 
Dievą arba Mariją, jau pabuvojo kelias valandas rojuje, dar dau- 
giau, tapyti tokių nekaltų mergaičių procesijoje jau nebegalima. 

— Jūs tuo netikite? 

— Mane nuo to saugo Dievas. 

— Gal ta mergina ir sako tiesą. 

— Kodėl šita, o ne kuri nors kita? 

— Sako, kad ji nėra paprasta pamišėlė, sako, kad pasimaiše del 
tvirto įsitikinimo. 

— Ak! 

— Sako, kad ji padori kaip reta. 

— Na, žinoma. Jei kuo nors neabejoju, tai jos rimtumu. 

Janas negailestingai nusijuokia: 

— Argi rimta tvirtinti, kad girdi kalbant Dievą, Abraomą, Mozę? 

Makitelis į Jano pastabą nereaguoja. 

— Dievas galėtų pasirinkti Buržo karalių. 

— Ką? 

— Nenorečiau, kad Dievas pasirinktų ne mūsų, o priešo stovyklą. 

Janas užverčia knygą. Jo akys spindi, jis nori sublizgėti ir savo 
erudicija. 

Janas sako: 

— Dievas nepasirenka vienos kurios nors stovyklos. Visaga- 
liui vienodai rūpi visos stovyklos. Kitaip jis nebūtų tas, kas yra. 
Panašiai galima pasakyti ir apie mūsų hercogą Pilypą. Abejonių 
jam niekas neįskiepijo. Tiek per vakarienę, tiek per karą, tiek su 
moterimis monsinjoras labai santūrus. Jis šito išmoko. Yra Dievas, 
paskui yra jis. Dėl to jie ir yra mūsų šeimininkai, jaunasis Makiteli. 
Mūsų visagaliai. Dievas ir mūsų princai visada teisūs. O jei ta 
mergaitė, apie kurią kalbi, iš tikrųjų būtų girdėjusi Dievo balsą ir 
jo žodžius, nežinau, ar del to būtina sukti galvą. 

Išklausęs ir kiek palaukęs, Maktelis klausia: 

— Kodel jūs netikite, kad tai galėtų būti tiesa? 

— Mano nuomone, jei tiesa matuojama žmogaus vaizduotės 
matais, ji pavirsta dideliu sujauktu namu, daugybėje jo kambarių ir 
visokiausių užkaborių galima pasiklysti. Iš tokio namo dažniausiai 
išeinama pro langus, o ne pro duris. Taip bėga vagys ir išvyti meilužiai. 
Ten nors ir patiri malonumą, niekada nenušvinta jokios idėjos. 

Šį kartą Makielis nieko nesako. Stovi kaip įkastas ir žiūri į 
sniegą. Tyli gana ilgai, kad Janas po tuščių kalbų apie savo rūpesčius 
galėtų atvėsti. Bet Janas jau stypso ir riša savo raudoną turbaną, 
rengiasi eiti pasimelsti. Makielis papučia jam į pakaušį ir šiek tiek 
priekaištaudamas sako: 

— Metre Janai, kodėl jūs niekada netapote paveikslų, kuriuose 
būtų pavaizduotos kautynės, apsiaustys, žudynės? Kodėl neta- 
pote pergalės, kariuomenių bėgimo scenų ir visų po to sekančių 
džiaugsmų ir vargų? 

Klastingas klausimas nudilgo kaip dilgėlės prisilietimas. 

— Tapau tai, ką užsako, pone Makteli. Turi būti sutartys, datos 
ir florinų. Tu to nežinai, bet toks jau mano amatas. Taip dirbu ir 
tavo šeimininkui, tavo ir mano hercogui. Kol kas nei jis, nei kuris 
kitas batalionų ir bėgančios kariuomenės vaizdų nei po to sekančių 
džiaugsmų ir vargų scenų nebuvo užsakęs. Man labai sekasi. 

Išvykdami iš Dižono, nuimti oriflamų nuo savo iečių vyrai 
neskuba. Dabar jie panašūs į įtūžusius keliauninkus, norinčius, 
kad kuo greičiau baigtųsi žiema ir kad pakeliui plėšikaudami jie 
atvyktų ten, kur pavasaris. Net ponas Boduenas atrodo keistai. 
Ant galvos užmaukšlinta milžiniška ūdros kailio kepurė, iš po jos 
nematyti ausų, kakta suraukta, žvilgsnis akmeninis, žilais plaukais 
apžėlęs smakras persikreipęs iš pykčio, tarsi Boduenas priešais save 
matytų baisų kautynių vaizdą. 

Artėjant nakčiai, ponas Andrė nustodavo šaukti sargybiniams 
miestų bokštuose, kad atvyksta hercogo Pilypo pasiuntiniai. Jis 
sakydavo: 

— Mes iš Flandrijos vykstame į Iberiją pirkti prieskonių. Per- 
nakvosime smuklėje ir rytoj išvyksime. 

Jie taip ir padarydavo. Kartais pavykdavo rasti kelis kambarius, 
kartais vieną didelį, pristatytą lovų. Tarnai pakampėse pasitiesė 
šiaudinius čiužinius. Už vartų, garsiai siūlydami bronzinių mo- 
netų, kareiviai prašė įsileidžiami į susigūžusias už tvirtovės sienų 
lūšneles. 

Kai visi įsikurdavo pastogėse, ponas Boduenas galėdavo atsi- 
palaiduoti, sočiai pavalgyti, kiek nori išgerti. Bet jo žvilgsnis kaip 


visada būdavo rūstus. Tai buvo žmogus, kuris niekada nesileis 

apmulkinamas. Boduenas žinojo smuklės mergaičių vertę ir be 
didelių išlaidų kiek tik norėdavo tenkindavo su jomis savo aistrą. 
Mergaitės, kurias nusižiūrėdavo juodos pono Andrė akys, atsida- 
vusios trumpiems kūno malonumams, mėgdavo jį paerzinti: „Pone 
Andrė, kelias iki tų Iberijos prieskonių tolimas. Nesu nei tokia 
kantri, kaip jūs, nei taip gražiai sudėta. Kad geriau miegočiau, 
man reikia bent trupučio, ant šaukštelio galo, medaus. Svajoti 
apie misijos didybę per maža.“ 

Dviprasmiškoje šypsenoje sarkazmo ponas Andrė neįžvelgdavo. 
Prie vieno stalo su mergšėmis nevalgydavo, o kai tos kišdavo jam 
po nosimi baltas krūtis, piktai atstumdavo. Kai būdavo dviese su 
Janu, klausdavo: 

— Ar jūsų portretuose bus matyti, kad infantė skaisti? 

— Abejoju. Veide galima įžvelgti daug ką, bet ne tai. 

— Ką jūs sakote! Bet, kai tapote Švenčiausiąją Mergelę, jos 
skaistybė puikiai matoma! 

— Ir taip, ir ne. 

— K reiškia „ir taip, ir ne? 

— Mergelė, kurią tapome, yra Mergelė, kad ji skaisti, abejonių 
nekyla. Juk tai nėra Švenčiausiosios, Kristaus Motinos, tikras at- 
vaizdas. Veidas, kurį tapau, pirmiausia yra mergaitės arba moters, 
kurių mergystės būsenos nežinau. Nekaltybės praradimas nekenkia 
nei grožiui, nei skaistumui. Kartais net priešingai. 

— Ir iš kur randasi ta skaistybė jūsų paveiksluose? Nejau jūs toks 
sumanus, kad galėtumėte padaryti stebuklą ir sugrąžinti nekaltybę 
ją praradusioms mergaitėms? 

— O ne! Šitą stebuklą, pone Andrė, padarysite jūs. 

— Aš? jj. 

— Aš nutapysiu akis, veido ovalą, lūpas ir dar keletą detalių, 
jose galėsite įžvelgti tuos bruožus, kurie, kaip mes įsivaizduojame, 
būdingi Šviesiausiajai Marijai. Visa kita atliksite jūs. 

— Nesuprantu jūsų, metre Janai. 

— Jūs matote veidą. Jis turėtų būti paprastas ir gražus. Bet kai 
kuriuose mums visiems būdinguose bruožuose jūs įžvelgiate, kad 
tai mūsų Švenčiausioji Mergelė. Jus apima jausmas, kad matote 
tyrą Marijos veidą. Jūsų vaizduotėje tas veidas pavirsta skaistumo 
įsikūnijimu. Paskui ieškosite tokių pačių emocijų tarp mus supančių 
mergaičių. Norėsite rasti tarp jų didingą Švenčiausiosios veidą. 
Skaistumo požymiai tokie pat: švelnios lūpos, drovus žvilgsnis, 
it šilkinis kaklas, rausvi skruosteliai. O ar ji nekalta, teks įsitikinti 
pačiam, asmeniškai. Pone Andrė, bet kas iš tos jų nekaltybės? 

— Keistai jūs kalbate, metre Janai! Atrodo, norite mane ap- 
mulkinti. Galima pamanyti, kad pučiate miglą į akis. Man tai 
nepatinka. 

— Pone Andrė, supraskite, jausmai niekada neapgauna. 

— Galbūt. Ber, kiek jūsų klausau, šnekate lygiai taip pat kaip mon- 
sinjoro neūžauga: teisybę sužino tas, kuris už ją galvą guldo. Tiesą 
sakant, vargu ar pavyks priartėti prie infantės mąstant taip kaip jūs. 

— Noriu nutapyti tik jos portretą, kitų ambicijų neturiu. 

— Metre Janai, būdamas su manimi, nesikuklinkite. Man mon- 
sinjoras sakė, kad jums derėtų savaip įsitikinti, kokia ji. Sakė, kad 
jūs tai gebate. 

— Iš to, kaip tapydamas portretus elgiuosi su pozuotojais, mon- 
sinjoras tik pasijuokė. Hercogą Pilypą tai pralinksmina, nes jis 
įžvelgia kažkokią alchemiją. Įsitikinęs, be abejo, klaidingai, kad, 
atidžiai stebėdamas pozuotojų veidus, randu tarp jų didingesnių 
veidų negu jo. Tai neįmanoma. Iš tikrųjų aš padarysiu taip kaip 
jūs. Tikiuosi, kad, būdamas šalia infantės, patirsiu tokį pat jausmą, 
koks apima jus prieš didingą Švenčiausiosios paveikslą. O dėl viso 
kito pasitenkinsime tuo, ką mums pasakys. Be baimės, pone Andre, 
pagalvokime: kam mums meluoti, jei donja Izabelė atvyks ir, kaip 
sakoma, savo skaistybės įrodymus pateiks monsinjorui pati? 

Ponas dviprasmiškai šypsosi, jis netiki nė vienu Jano žodžiu. 

Pavasaris, ne žiema. Pavasaris milžiniškame pasaulio dydžio 
sode. Su tolumoje slėniuose, tarp uolų, šiaurėje ir pietuose esan- 
čiais miestais. Šiltais, šviesiais, skendinčiais melsvose ūkanose. 
Čia par prieš akis lankoje žydi rožės ir gudobelės, jurginai, lelijos 
ir bijūnai, kankalijos ir našlaitės, šalavijai ir raktažolės, visokios 
vaistinės žolės. 

Ten šoka juokdamasi Margerita. 

Šoka lankoje, kur daug gėlių, bet jų nemindo. Šoka stebima 
kažkokio vyro. Prasižiojusi plasnoja rankomis kaip peteliške. 
Plaikstosi į visas puses palaidi plaukai. Apsivilkusi šviesiai rožine 
suknele, ant galvos raudonų ir melynų plukių vainikas. Gražuolė. 
Gražuolė šaiposi iš vyriškio, įsmeigusio į ją žvilgsnį. Jai ant smil- 
kinių ir lūpų blizga prakaito lašeliai. Šokti pilnoje gėlių lankoje 
jai pašelusiai smagu. 

Vyras, kurio nematyti, eina artyn. Norėtų sugriebti Margeritą už 
rankos, kad toji šoktų lėčiau. Bet jam nepavyksta. Tada klausia: 

— Kas ta moteris, kuri šėlsta tyruose kaip viesulas? 

Kaip atsakymas sodo pakraščiuose išnyra daugybė veidų. 
Žmonių minia plaukia link keisto kreivo fontano, kurį nevykusiai 
nupiešė dailininkas, nemokantis taikyti artumo ir perspektyvos 
dėsnių. Bet prieiti prie to fontano žmonės negali, nes lankoje 

tebešoka Margerita. Jos veidas labai dailus. Švelnios lūpos, dro- 
viai nuleistos akys, rausvi skruosteliai. Ji puola vyrui į glėbį, ir 
tas pabąla. Jam sugelia širdį, skruostą, jis jaučia ką tik šokusios 
mergaitės alsavimą, pirštų galais — jos kūno spinduliuojamą šilumą. 
Šiluma, lygus, minkštas jaunos moters pilvas; jis jos geidžia. 
Įrempta styga, nujaučiamas malonumas. Kietumas, švelnumas. 
Virpulys. Visa, kas baisaus lydi grožį. 

Vyras rodo jai artėjančius prie fontano žmones. Tyliai prašo 
Margeritos suprasti, kad to daryti negalima. 

Ir ji nubėga bugienių ir aukso geltonumo palėpščių alėjos link. 
Didžiulis vaismedžių sodas, kvapą gniaužianti žaluma; ten noksta 
obuoliai, slyvos, kriaušės, tigos, vyšnios. Ten pasirodo kita vora, 
ten eina šimtai skaisčių mergaičių. Visos apsivilkusios kaip Mar- 
gerita, jų rankose persišviečiančiais nagais — ryškiai žalios spalvos 
palmių lapai. Eina palenkusios į šoną galvas, nuleidusios akis, joms 
į veidus pučia vėjas, bet į palmių lapus — ne. Vilkinčios Damasko 
šilko suknias priešakyje oriai žingsniuoja pačios garsiausios, abejo- 
nių nekeliančios reputacijos skaistuolės: Romos Agnija, Dorotėja 
Kapadoči, Kotryna, Uršulė arba Barbora. Margerita įsiterpia tarp 
jų, griebia joms už rankų — nori, kad jos veidą palygintų su jųjų. 
Kaip ir jos, palenkia galvą. Bučiuoja vokus. Virpantis jos lūpų 
rausvumas atsispindi milžiniško kaip pasaulis sodo žalumoje. 

Ji kažką sako vyrui, Janas viską girdi. 

Nori šaukti, pasakyti jai, kad to daryti, ką daro ji, negalima. 
Juolab ne šitame sode, kur visa, kas kūniška, privalo spinduliuoti 
tyrumu, kur visa, kas kūniška, yra dovana. Šviesioji viltis. Nuo- 
lankumas. 

Jis šaukia, bergždžiai. 

Viskas velnioniškai išryškėja. Varpinės, bokštai, miestų sienos 
tolumoje, pieno spalvos dangus, uolų keteros, virš padūmavusių 
grotų skurstančios pušys ir pūkinės pienių galvutės prie kojų. 
Minioje aiškiai matyti kiekvieno žmogaus žvilgsnis, kiekvieno 

jų rankų venos. Čia par. O ten, tolumoje, begalinėje žydrumoje, 
kurioje pranyksta realus pasaulis, baltuoja namas. 

Viskas matyti skausmingai aiškiai. 

Po persišviečiančiomis suknelėmis — skaistuolių kūnai. 

Skaistuolių priešakyje eina popiežius, teisėjai, nuodėmklausiai. 
Aiškiai matyti kiekvieno jų veidas, akys, raukšlės, lūpos; visi šaukia, 
kad regimajame pasaulyje niekas negali garantuoti teisybės. 

Jų rankose irgi palmių šakos. 

Skaistuolės murma, kad tai, kas teisinga, dar nėra teisybės 
įrodymas. 

Ir kaip čia nesutriksi, kai šitiek galingųjų? 

Janas rėkia, bet savo balso negirdi. 

Ir kaip Margerita dar drįsta šokti iš laimės? 

Vyras šaukia irgi, bergždžiai. 

Janas atmerkia akis. 

Visai prie pat jo veido ant pūkinės pagalvės Makielio galva. 
Pažas išpūtęs akis spokso į jį. 

Žemame smuklės kambaryje jau diena. 

Šalimais kitose lovose visi dar knarkia. 

Maktelis nepraveria burnos ir net nemirksi. Jo žvilgsnis sustin- 
gęs. Ponas Makitelis, pažas, monsinjoro šnipas. 

Gal šnipas, o gal ir ne. 

Janas atsigula ant nugaros ir vėl užmerkia akis. Jis sako: 

— Aš sapnavau. 


Bijodamas, kad Lione gali patirti didelių rūpesčių, ponas Boduenas 
pasiūlė miestą aplenkti iš rytų pusės. Išsinuomoję laivus, keliautojai 
nutarė plaukti Ronos upe žemyn iki pat Avinjono. Pilki mediniai 
laivai — plokšti, platūs, prilygstantys keltams. Vežimus ir arklius 
prirakino grandinėmis prie ąžuolinių denių. Su stebėtina drąsa vyrai 
išplaukė šiomis pabaisomis į purvinus ledinius upės vandenis. 

Laivai suposi, girgždėjo, upė kriokė, kunkuliavo; tamsios ban- 
gos, siekiančios medžių šakas, graužė krantus. Tirštos putos nešė 
išpleštas žoles, išrautus medžius. Po poros valandų keliautojams 
iš baimės susuko vidurius, tarsi būtų atsidūrę mūšio lauke, kur 
jų laukia neišvengiama mirtis. Pirmas išvėmė rytinę sriubą ponas 
Andrė. Sutūpę tarp statinių tarnai dejavo, niurnėjo, kad juos 
neša ne upė, o putomis spjaudantis drakonas. Kad nutiltų, ponas 
Boduenas apspardė jiems šonus. Bijodamas, kad kailinė kepurė 
neįkristų į vandenį, jis ją nusiėmė. 

Janas bijojo ne tiek del savęs, kiek dėl savo skrynios, plaukusios 
kitame laive, pirmagalyje, jo kumelės ir Makielio sarčio draugijoje. 
Jei ta skrynia būtų įkritusi į vandenį ir nuskendusi, Janas būtų 
stojęs prieš infantę plikas, bejėgis. 

Vakare, likus valandai iki sutemų, už plataus upės vingio tėkmė 
sulėtėjo. Ant kranto buvo maryti pilki žemi namukai skalūniniais 

kone siekiančiais žemę stogais. Nutarę pailsėti plikais, juodais 
brūzgynais apaugusio kyšulio užuovėjoje, vyrai paleido pasroviui 
laivus, nelyg nusivariusius arklius. 


Jie išbuvo ant savo laivų denių dar tris dienas. Įprato prie van- 
dens šniokštimo, prie lentų girgždesio, prie lingavimo, prie upeivių 
šūkaliojimų ir jų storžieviško pasitikėjimo savimi. Gindamiesi nuo 
drėgno vėjo, upeiviai, kaip ir visi, užsivyniojo ant galvos turbanus. 
Jiems patarus, ponas Andrė, kad sustabdytų vėmimą, nuo ryto iki 
vakaro žiaumojo mėtų lapus. Susižavėjimas bangomis, sūkuriais už 
plaukiančio laivo, tyškančiomis putomis, dingo. Pajutę po kojomis 
ir galvose ramybę, jie galėjo pakelti akis į juos supančią gamtą. 

Tarp bangų išgraužtų kalvų slinko žemi pilki debesys. Pietų 
link upė platėjo, tekėjo ramiau, sraunių vietų buvo vis mažiau. 
Dabar plaukė įsitaisę ne ant drakono galvos, o ant plačios, ilgos 
jo nugaros. Laukuose ir miškuose dar laikėsi sniegas, kurio sulig 
kiekviena diena likdavo vis mažiau. Buvo galima įžiūrėti kelius, 
vežimų įspaustas vėžes. Ant senų slyvų šakų styrojo kuokštai amalo. 
Blankioje dienos šviesoje blizgėjo permatomi uogų karoliukai. Vie- 
nur kitur rangėsi vynuogynai. Pliki, juodi vynuogienojai driekėsi 
pažeme, sudarydami bespalves geometrines figūras. Balta ir juoda — 
lyg grafitu nupieštas eskizas. 

Didžiąją laiko dalį Makielis praleisdavo šalia Jano. Vieną 
popietę jis bakstelėjo pirštu į akmenuotą, žemais krūmokšniais 
apaugusią pakrantę, kur vietomis dar buvo matyti bebaigiančio 

tirpti sniego. Ten uoliai kniso žemę pulkelis šernų: šernas, šernė 
ir šerniukai. Nors upė šniokštė, buvo girdėti patinų kriuksėjimas. 
Į netoliese praplaukiančius laivus jie net nepakėlė knyslių. 

Kažkas laive pasakė, kad tokios šventės trūko. 

Šaižiai žviegiantys šerniukai kaip pasiutę, stumdydamiesi, 
versdami vienas kitą iš kojų, neria į pilį. Siautulingas žaidimas. 
Laivai plaukia tolyn. Visi supranta, kad šerniukai puolė vytis kiškių 
jauniklius, nes tarp akmenų šokinėja rusvi padarėliai — balti jų 
užpakaliukai kilnojasi šerniukų panosėje. Zuikiukai strykčioja 
kaip gaudomos blusos. Dar buvo girdėti žvygavimai. Srovė neša 
laivus. Drakono nugara be perstojo banguoja. Šernų žviegimo 
beveik negirdėti. Viskas nutolsta. Išnyksta. Mes toli. 

Janas ir Makielis iš visos širdies juokiasi. 

Paskui Makielis klausia: 

— Ar tiesa, kad žiūrėdamas į kiškius paveiksle turiu matyti 
gundančią Venerą? 

Janas, kilstelėjęs antakį, įdėmiai žiūri, nori linksmame pažo 
veide įžvelgti, kokia klasta slypi jo klausime. Ne, atrodo, tai tik 
žodžiai. Tada Janas irgi klausia: 

— Ar nežinojai, jog net Šventajame Rašte parašyta, kad kiekvie- 
nas gyvas padaras ką nors simbolizuoja? 

— Kelis tokius žinau. Lapė simbolizuoja klastą. Šarka — nukry- 
žiuotą Kristų ir kartuves. Varna yra vilties skelbėja. Povas - nemir- 
tingumo simbolis. Mat senovėje manyta, kad povo kūnas, kaip ir 
Kristaus, nesuyra. 

Makielio skruostai parausta dar labiau — ne nuo šalčio, o iš 
pasididžiavimo. Iš laimės, kad pademonstravo išprusimą ir galbūt 
įgėlė savo šeimininkui. Taip, užgauti Jano orumą jam tikriausiai 
pavyko, nes tas iškart atkerta: 

— Ir dar dėl povo plunksnų. Graikų filosofas Pitagoras savo veika- 
le apie kūno nemirtingumą teigia, kad išskleista povo uodega panaši 

metro Unterkircherio žodžių: „Kai tau prieš akis sukiojasi povas, 
žinok, kad gyviesiems jis rodo nuogą savo užpakalį.“ 

Makielis juokiasi. Kikena kaip vaikas. Šnipas šitaip nesijuoktų. 
Galbūt jam nieko kita nebeliko, tik pasidžiaugti, kad sužinojo šį 
tą nauja, ir pasijuokti iš savo sąmojų. 

Janui Makielis primena Margeritą — Maktelio ir jos juokeliai 
panašūs. Ir Janas staiga prisimena vaizdus iš baisaus sapno, kuris 
prieš porą dienų kamavo jį visą naktį. Norėdamas jį pamiršti, tęsia 
žaidimą toliau. Klausia Maktelio: 

— Ar žinai, jog vaizduojant Švenčiausiąją Mergelę gamtos fone, 
būtina, kad ji stovėtų prie fontano, šaltinio arba prie upės? 

Makielis kiek pagalvojęs atsako: 

— Tai todėl, kad, kaip pasakyta Šventajame Rašte, ji yra banga, 
gyvo vandens šaltinis, šventos žemės srauni tėkmė. 

— Kodėl taip Šventajame Rašte parašyta, reikia suprasti. Ar mus 
supantis vanduo primena tau Švenčiausiąją Mergelę? 

Janas parodo į purvinas putas, pro šalį slenkančius upės krantus. 

Makielis surimtėja ir, žiūrėdamas į Janą, papurto galvą. Pažas 
atidžiai klauso, ką sako jo šeimininkas. 

Patenkintas, kad savo tikslą pasiekė, Janas priduria: 

— O turėtum žinou. Metro Siuso „Knygoje apie amžiną išminų 
sakoma: „Žmogus žemėje yra nelyg sėdintis ant upės kranto keliauto- 
jas, kuris laukia laivo, nuplukdysiančio jį į šalį, iš kurios negrįžtama.“ 
Švenčiausioji Mergelė tarytum banga plukdo mūsų gyvenimus į 
tikslą. Jėga, su kuria ji tai daro, nuolat atsinaujina it šaltinis ar upė; 
toji jėga visada būna panaši, bet ne tokia pati. Kaip tas vanduo prieš 
tave, — nutekės į vandenyną ir į savo ištakas daugiau nebegrįš. Jis 
susilies su nematomomis pasaulio įsčiomis, iš kurių randasi žemynai, 
šalys, gyvybė, debesys ir lietūs, vėliau pavirsiantys upėmis.“ 

Janas nutyla. Vedžioja akimis. Lūpose lūkuriuojanti, dvipras- 
miška šypsena. Jam šiek tiek apmaudu, sakytum plaukia Ronos 
upe, kad patenkintų savo tuštybę ar žaistų kvailus žaidimus. 

Nors iš tikrųjų mintys, kurias ką tik išsakė, sukrėtė ir jį patį. 

— Taip, galbūt aš esu tekantis į kitus vandenis vanduo. Šitas 
laivas — tai Mozės man numestas šiaudas. Esu gimęs ir nuolat 
atgimstantis. Ateitis svarbiau už praeitį. Bet kuri faraono sesuo 
pažindys mane savo krūtimi šalyje, į kurią mane neša laikas? Kaip 
gali atrodyti donjos Izabelės, trisdešimtmetės skaistuolės, veidas? 
Jeigu ji iš tikrųjų negraži, sena, bet dar skaisti, kodėl man, metrui 
Janui, reikėtų tai žinoti? 

Pats nesuprasdamas kodėl, jis šypsosi. 

Maktelis jo tylėjimą gerbia. 

Ilgam įsiviešpatauja tyla... 

Paskui vis dar šypsodamasis Janas atsisuka į Makielį ir šįkart 
paprasčiausiai sako: 

— Jei čia, žemėje, žmogus yra keliautojas, laukiantis laivo, kuris 
nuneš jį į šalį, iš kurios negrįžtama, vadinasi, tokiu laivu jau plau- 
kiame. 

Kaitri pietų saulė užklumpa juos atvykimo į Avinjoną išvakarėse. 
Per naktį stiprus vėjas išsklaidė debesis, dangus buvo žydras, vaiskus. 
Tolumoje ties horizontu jie išvysta neaukštas kalvas, primenančias 
permatomus sugniaužytus vainiklapius. Upės pakrantėmis vingiuo- 
ja kiparisų žvakėmis nužymėti keliai. Pilkose alyvmedžių giraitėse, 
ruduose arba baltais akmenimis nusėtuose laukuose, kuriuose 
augo tik vėjo šiaušiamos žolės, raudonuoja mažų lūšnelių stogai. 
Jie važiuoja pro milžiniškus, gūdžius, neįžengiamus ąžuolynus. 
Upeiviai sakė, kad juose tūno tik blogį sėjantys velniai ir raganos. 

Iš labai toli jie išvysta Šventosios Dvasios tilto bokštus, sienas. 
Iš pradžių labai neaiškiai ne tiek jas pačias, greičiau jų atspindį. 
Paskui vis labiau ryškėja ochros spalva, akmenys ir šešėliai. Ma- 
kielis sušunka, tarsi nutapyto paveikslo gilumoje būtų pasirodę 
Jeruzalės kontūrai. 

Išgirdęs Makielio nusistebėjimą, Janas parodo į dangų ir sako, kad 
jiems virš galvų jis gilus, sodrios mėlynos spalvos, bet arčiau horizonto 
tarsi išnyksta, nublanksta, virsta virpančia migla, pieno absorbuota 
materija; formos susilieja ir tampa būties virpesiais. Jis sako: 

— Kad paveikslas būtų tikroviškas, artumo ir tolio įspūdis jame 
išgaunamas paprasčiausiu spalvų žaismu. Bet šito dar nepakanka. 
Gerai įsižiūrėjęs, tu turi pamatyti ir kitokius efektus. 

Bergždžiai Makielis spokso išplėtęs protingas smalsias akis — 
jis nieko nemato. Pakėlęs nuo laivo denio nendrinę lazdą, Janas 
prikiša ją Makieliui prie akių lygiagrečiai horizontui ir sako: 

— Tapant paveikslą, ypač jei jame vaizduojama plati erdvė, 
svarbu pasirinkti tašką, iš kurio žvelgsime į perspektyvą. Žiūrėdami 
į erdvę, mes turėsime akis pakelti arba nuleisti. Metras Rodžeris 
Bekonas savo veikale Opus maius primena daugiau kaip prieš 
tūkstantį metų graiko Ptolemajo atrastą stebėjimo dėsnį. 

Pakeldamas arba nuleisdamas prieš akis lazdą, Makielis tiki 
tuo, ką mato jo akys, nors protu šito nesuvokia. 

Janas pridūrė: 

— Tapytojui, kuris nori, kad jo kūrinys sukeltų realybės pojūtį, 
sunkiausias uždavinys tame pačiame paveiksle suderinti tai, kas 
matyti tolimoje perspektyvoje, ir tai, kas matoma čia pat, šalia. 
Svarbu, kad vaizdas būtų tarsi tikrovės atspindys veidrodyje, tarsi 
matomas pro didinamąjį stiklą. Tas, kuriam tai padaryti pavyks, 
taps tapytojų princu. 

Ponai Andrė ir Boduenas Avinjone turėjo perduoti monsinjoro 
laiškus prelatams, rezidavusiems didžiulėse miesto pilyje. Bet pir- 
miausia reikėjo susirasti padorią užeigą, gražius, didelius, patogius 
kambarius, kuriuose išvykęs iš Dižono Janas pagaliau galėtų gerai 
išsimiegoti. 

Tuo metu Avinjonas garsėjo popiežių kivirčais, naujomis 
sienomis, grakščiais strėlės formos tvirtovės skliautais, pirtimis ir 
parsiduodančiomis moterimis. Buvo šnekama, kad jos mėgdžioja 
atvykėlių iš Italijos, Ispanijos, Prancūzijos ir Flandrijos madas. 
Rizikuodamas susilaukti pono Bodueno priekaištų, eiti drauge su 
juo puotauti Janas atsisakė. Nuo to laiko, kai jis pietavo su Idrija 
kubile, su jokia kita moterimi nesimaudė ir to nenorėjo, žinojo, 
kad tai įvyks dar negreitai. 

Juolab kad jam labiau rūpėjo piešti, o ne tenkinti lytinį po- 
traukį. Visą savo laisvalaikį jis leisdavo vaikštinėdamas gatvelėmis, 
aikštemis, klaidžiodamas po miesto apylinkes. Kartais kitoje upės 
pusėje užlipdavo ant kalvos, kur dunksojo atsiskyrėlių bastionai. 

Ant peties paprastai užsikabindavo didelį odinį krepšį; iš- 
sitraukęs iš jo reikiamas priemones, kruopščiai nusipiešdavo 
senosios ir naujosios architektūros elementus: tarpulangius, 
langus apvaliomis arba smailiomis arkomis, bareljefus, kolonas, 

skliautus, mažutes varpines. Piešė tiltą keistai išskėstomis atramo- 
mis, dieną naktį šaltų šiaurės vėjų gairinamą vienuolių salą, taip 
pat bažnyčias, pastatytas prieš daugelį amžių, vėliau pagražintas 
naujomis puošmenomis ir itališkomis freskomis. Persipiešdavo 
net prastos sienų tapybos fragmentus, lubas, sijas, klausyklas, 
medines sienų apkalas, puošnius krėslus. Sėdėdamas aikštėse šalia 
krautuvėlių, stebeilydavo į gyventojų veidus; žiūrėdavo į senu- 
kus su medvilninėmis kepuraitėmis, į kvailas akutes išpūtusius 
bedančius berniukus ir mergaites, į senų amatininkų rankas, į 
sūrius nešančią jauną nėščią moterį. Piešė vyrų profilius, gražius 
daiktus, mėsos krautuvės drapiruotę ir net knygų lentynas iš 
alyvmedžio. Dirbdavo penkias ar šešias valandas per dieną nuo 
saulės patekėjimo. 

Vakare popierius suvyniodavo, sukišdavo į odinį futliarą ir 
užrakindavo skrynioje, kurią Maktelis privalėjo saugoti kaip sako 
akies vyzdį. 

Prieš jiems išvykstant, į Flandriją buvo išsiųstas kurjeris, kad 
perduotų monsinjorui prelatų atsakymą į jo raštus. Naudodamasis 


proga, Janas įdavė kurjeriui ir savo laišką Margeritai. 


Mano sese, jau penkios dienos, kai mes Avinjone. Penkias dienas 
nuo ryto iki vakaro piešiu. Dirbu nenuleisdamas rankų. Pabodo 
nieko neveikti, nors kelionėje daug ko išmokau. Aš laimingas, kad 
pagaliau esu Pietuose. Cia nuo saulės debesys akinamai balti, pas mus 
tokie — retenybė. Tau čia patiktų, šešėliai daugiakampiai, vaiskus 
oras, kartais atrodo, kad kvėpuoju sudužusioje taurėje. Ypač rytą, iki 
vidurdienio. Nors nuo jūros pučia ledinis vėjas, čia esi apimtas keisto 
lengvumo. Pažvelgus nuo gynybinių sienų į tolį, gali pamanyti, kad 
žemė Čia sveria ne tiek, kiek mūsiškė. Galbūt del to, kad čia kartais 
matyti horizontai iš aukščiau. Cia keliai šviesesni, dulkėtesni. Kai 
Jais einame, atrodo, kad beveik neliečiame kojomis žemės, tarsi ją ir 
mus skirtų kažkokia nežinoma materija. 

Makielis, monsinjoro pažas, o dabar mano tarnas, keistas vaikinas. 
Man atrodo, kad, jeigu jį pamatytum, jis Tau patiktų. Jo smalsumas 
toks pat nepasotinamas kaip ir Tavasis. Ir, beje, jis nekvailas. Kartais 
pagalvoju, kad gudrumu jis nenusileidžia monsinjorui. Gal nori 
mane palinksminti, gal del kitos priežasties, kurios kol kas negaliu 
Tau patikėti. 

Ponas Andre ir ponas Boduenas kasdien vis labiau nerimauja, 
kaip būsime priimti Portugalijoje. Kokia bus infantė - graži, skaisti 
ar priešingai; tai didysis jų rūpestis. Kartais bandau įsivaizduoti, jog 
mes vykstame į Jeruzalę įsitikinti savo akimis, kad Sventoji Tiesa — 
realybe. Dabar man labiausiai rūpi būsimi spalvotų dažų mišiniai. 
Man į galvą šovė viena mintis, manau, gera. Taigi, kaip matai, 
nieko, kas Tau iš tikrųjų galėtų būti įdomu, papasakoti negaliu. Jei 
kada pagalvočiau apie moterį, jos veidas būtų kaip Tavo, ji būtų 
tokia pat pamaiva tr tironė kaip Tu. Nors tikrai galiu be to apsieiti. 
Ar parodei kūrinį Mappa Mundi Idrijos sūnui? 


Tavo brolis Janas 

Per labai trumpą laiką iš Avinjono jie atvyko į Monpeljė, paskui 
keliavo iki Albi. 

Be perstojo pūtė šaltas vėjas, nors dangus buvo giedras, nelijo. Tas 
vėjas labai nervino. Ponas Boduenas tikino, kad vėjas kasmet išveda 
iš proto daugybę vyrų ir moterų. Tarp pastarųjų ypač daug našlių, 
taip pat žmonų neturinčių valstiečių, abiejų lyčių paliegėlių. 

„Tikrus dalykus sužinai pirtyse.“ 

Tai Janui sako žmogus užputusiomis kaip kiaulės akutėmis. 
Pyksta, kad į madingą Avinjono panelių spektaklį teko eiti vie- 
nam. Šį pamišėlių sąrašą jis mielai papildytų ir nevedusiais rūmų 
dailininkais, kurie labiau mėgsta laikyti rankose žąsies plunksną, 
o ne ieškoti pasitenkinimo tarpukojy. Akmeninis Jano veidas jį 
siutina. Tada griebiasi kitos temos. Maišo su žemėmis pietiečius 
už jų keistenybes, už tamsesnę raukšlėtą odą, už veidmainiškumą, 
už klastingumą, už tai, kad augina asilus, ožkas; peikia jų pelėsiais 
trenkiantį aliejų, rūgštų vyną; jį siutina tai, kad pietiečiai nevertina 
prabangos, kad jie turi daugybę kitokių ydų. 

Kas iš to, kad ponas Boduenas šnekėjo neužsičiaupdamas, Janas 
jo nesiklausė. Nebuvo nė mažiausios jo kūno dalelės, kuri nebūtų 
virpėjusi iš susijaudinimo. Jam kėlė jaudulį vėjas, spalvų grynumas, 
šešėlių ryškumas. Atstatęs plačią krūtinę, jis žavėjosi alyvmedžių 

lapų pilkumu, nuolat žaliuojančių ąžuolų kamienais, raudonųjų 
kadagių skleidžiamu aromatu, stogų raudoniu, šulinių baltumu, 
malūnų sparnų geltoniu. Nėra, ko gera, gyvesnio reginio, kaip 
tas, kai auštant įstriži patekančios saulės spinduliai apšviečia vėl 
pajudėjusių asilų plaukelius. 

Prieblandoje Janas dažnai užlipdavo ant kokios nors kalvos 
viršūnės arba įsitaisydavo ant gynybinio bokšto mūro danties, 
atsukdavo nugarą sparčiai už horizonto besileidžiančiai saulei ir 
žiūrėdavo į tolį. 

Vieną vakarą staiga pasirodo Makielis. Žingsniuoja tylėdamas, 
mėlynos kepurės raišteliai plaikstosi nuo vėjo panosėje, nosis nuo 
šalčio raudona. Janas net nekrusteli, leidžia suprasti, kad Makielis 
luktelėtų ir nepultų iš karto klausinėti. Po kurio laiko tylutėliai, 
tarsi abu būtų buvę bažnyčioje, Makielis sušnabžda: 

— Ką jūs stebite? 

— Šviesą. 

Makielis sužiūra ir dar kartą paklausia: 

— Kaip galima stebėti šviesą? Aš matau tik daiktus. 

— Žiūrėk tarp daiktų. Paskui pasidomėk, iš kokios jie medžiagos, 
ir ten rasi šviesą. 

Abu nuryla. Ateina naktis. 

Iš visų pusių, tarsi iš pačių žemės gelmių, atsėlina tamsa ir 
niekas nebegali jai pasipriešinti. Kyla nuo žemės, kyla tiesiai 
prieš juos. Toji tamsa —- beveik apčiuopiamos masės pavidalo, bet 
tokių fantastinių matmenų - niekas ir niekada jos neišmatuotų. 
Ji įmagnetina šviesą, visą šviesą, ir tarsi nepermatoma materija ją 
sugeria. Bet, kol dar ne visa šviesa susiurbta, regimojo pasaulio 
gyvenimas žėruoja, tik dar stipriau negu dieną. Čia par, fiziškai 
taip arti žmogaus, jog, regis, galėtum jį nutverti. Ir prisiliesti prie 
jo lūpomis. 

Maktelis klausia: 


— Ar ne vėlu? Tuoj stos juoda naktis. 

— Tol, kol matai, kol regi šviesą. Mes esame šviesos vaikai. 
Tamsoje esame niekas. 

Naktis jau čia pat, Janas dar atsisuka norėdamas pažvelgti į 
horizonto liniją ir virš jo matomus ryškius, tarsi nupieštus sidabru 
kontūrus. 

Jis sako: 

— Šviesoje mes ne tik matome daiktus, šviesa atskleidžia ir 
jų prigimųį. Veliūras ne alavas, tai galima apčiuopti ranka. Kad 
medžiagos skirtingos, parodo šviesos atspindys. Tai, kas išsiuvinėta 
auksu, skirsis nuo lininės paklodės, nes lininis siūlas storas, 
šiurkštus. Vienaip atspindi šviesą perlai, kitaip brangakmeniai. Ei- 
damas grindimis, jauti, kas tau po kojomis, - kilimas ar akmeninė 
arba keraminė danga. Bedančio žmogaus kvėpavimą pajusi iš 
kvapo. Šviesa liudija nekintamą tiesą: mes esame čia. Daiktai tarp 
daiktų, materija tarp materijos. Negana vien kvėpuoti, judėti, 
mąstyti. Mes esame čia, nes matome savo buvimą mums duotoje 
šviesoje. Galbūt Dievas pasirinko šviesą vien tam, kad įrodytų 
žmogaus buvimą visatoje. Dailininkas savo paveiksluose tik parodo 
į save panašiems buveinę, kurioje jie gyvena. Prie dieviškojo proto 
jis prisideda trupučiu savo gebėjimų. Dalininkas sako: „Šviesa 
sklinda iš ten. Pažiūrėkite, kokius ji meta šešėlius, pažiūrėkite, 
kaip šviečia jos nutvieksti daiktai. Kitos tiesos nėra, yra tik ta, 
kurią matome savo akimis kasdien išsisklaidžius tamsai. Daugiau 
tapyti nėra ko. Buveinė nutapyta, tas, kuris į ją žiūri, privalo galėti 
įeiti į ją Ir tenai užmigti.“ 

Dabar nieko nebemaryti. Naktis. 

Girdėti žmonių, einančių uždegti deglus, šūksniai. 

Tą vakarą, kai jų bendrame kambaryje degė plona žvakelė, 
Makielis pareiškė: 

— Aš apgalvojau viską, ką buvote man sakęs Dižone. Kad 
lošdamas monsinjoras iškart visko nestato; kad jis labai atsargus 
tiek per vakarienes, tiek per karą, tiek su moterimis. Gal šiais 
atvejais jis elgiasi tinkamai, bet visada būti tokiam nereikėtų. Štai, 
pavyzdžiui, jūs. Norėdamas patenkinti savo užgaidą, jis patiki 
tapyti paveikslus tik jums. 

Janas nieko nesako, gal tik šypteli. Bet tai nereiškia, kad jis 
Makielio žodžiams pritaria ar rengiasi bendrininkauu:. 

Makielis ir vėl kalba: 

— Tai, ką jūs kalbėjote apie šviesą, irgi apmąsčiau. Ar iš tikrųjų 
galima tikėti tuo, kad nutapytame paveiksle galima atgaminti 
šviesą, kurią Dievas skleidžia pasauliui? 

Janas nė kiek nesupyksta, priešingai, iš balso ir nušvitusio veido 
matyti, kad jis patenkintas. 

— Tavo klausime yra dvi klaidingos mintys. Mano supratimu, 
nutapytas paveikslas pats savaime negali atkurti tikro pasaulio vaiz- 
do. Juk Dievas neskleidžia pasauliui šviesos, nes Jis pats nėra saulė. 
Šventajame Rašte parašyta: „Tebūnie šviesa, — pasakė Dievas, — 
ir pasidarė šviesu.“ Dievas mato, kad šviesa — tai gėris. Tada Jis 

atskiria šviesą nuo tamsos. Paskui Dievas šešias dienas darbuojasi, kad 
kiekvienas daiktas, visa, kas gyva, taptų kūnu šviesoje. Tada viską, kas 
yra, Dievas mato ir pars. Jis tuo patenkintas. Šventajame Rašte pasaky- 
ta: „Tai išties gražu. Tai rojus. Kad visi galėtų būti drauge, nurodymų 
nereikia. Pakanka, kad daiktai, visa, kas gyva, būtų šviesoje ir Dievo 
akyse. Ir tai yra ne kas kita, kaip egzistuoti. Dar nėra nei pažinimo, nei 
pasirinkimo, nei veiksmo, nei kaltės, nei kieno nors pranašumo. Toks 
yra rojus. Daiktai ir gyvos esybės. Jų materijai nesvarbu nei laikas, nei 
erdvė. Paskui šis tas atsiunka. Prasideda veiksmas. Adomas paragauja 
gyvybės ir pažinimo medžio vaisių — obuolį. Tai Nuodėmė. O tai 
reiškia, kad prasideda žmonių laikas ir kad nuo tada įsigali mūsų, 
žmonių, pasaulio tvarka. Mūsiškis materialus gyvenimas. Ir šviesa, 
ir erdvė mūsų. Jei Dievas nori, gali stebėti šį naują pasaulį. Bet iš 
tolo. Tvarka, kuri viešpatauja mūsų pasaulyje, jau nebe Jo. Ta tvarka 
sukurta mūsų, darna ir chaosas — taip pat. Sukūrėme ją viskam — 
gyvoms esybėms ir daiktams.“ 

Maktelis klausosi net išsižiojęs, ir, jei musių nebūtų sukaustęs 
šaltis, jos tikrai būtų galėjusios įskristi jam į burną. Jo žvilgsnis 
atidus, akys blizga. Ar dėl to, kad supranta, ką sako Janas? Šito 
niekas nežino. 

Bet Janas nutarė išsakyti savo mintį iki galo, net jei nuo jo kalbų 
jaunojo pažo galva įkaistų iki raudonumo. Jis kalba toliau: 

— Metras Viljamas Okamas klausia: „Iš kur randasi pasaulio 
žemiška tvarka?“ Ateiti iš Dievo ji negali, nes tada Jis pats turėtų 
paklusti pasaulio darnos įstatymams. Pavyzdžiui, turėtų sutikti, 
kad prie dviejų pridėjus du bus keturi, o ne šimtas. Kad triušis 
niekada nesudraskys vilko. Kad lengvumas niekada nepavirs sun- 
kumu. Tai neįmanoma, nes Dievas niekam nepavaldus. Suvokę 
tai, suprasime, kad mūsų pasaulis toli gražu ne rojus, kad jis paiso 
tik savo paties įstatymų. Ir dėl to neįmanoma nuspėti Dievo keti- 
nimų. Taigi, pone paže, išvada tokia: tegul žmonės labiau pasitiki 
savo protu ir savo rankomis, o ne Dievu. 

— Bet juk Dievas yra! Jis šiame pasaulyje geras. Jis jame reiškiasi! 
Juk yra Jo buvimo čia ženklų. 

Janas iškart nieko neatsako. Makielis mato, kaip jo veidą 
nušviečia maloni, šilta, įkvepianti šypsena. Jau kuris laikas jam 
patinka Janą klausinėti, bet tik dabar pirmą kartą jis pamato, kad 
metro Jano veido išraiška labiau kinta nuo protingų minčių, o 
ne nuo žodžių. Tai matyti iš tyrų jo akių, stangrios skruostų ir 
smilkinių odos, blyškių besišypsančių lūpų linkio. Jis murma: 

— Galbūt. Galbūt iki mūsų dienų dar išliko šiokių tokių rojaus 
pėdsakų. Tarsi priminimas. Kartais apie tai gali priminti daiktai. 
Štai kodėl tapant paveikslą reikia būti stropiam, negalima praleisti 
nė vienos smulkmenos. Kitaip to atgarsio nebus. Bus tik nutapyti 
daiktai. Tik tušti į šį pasaulį mus nubloškusios kaltės atgarsiai. 

Janas vėl nutyla ir net nepažvelgia į Makielį, — nori, kad tas 
tyloje pamankštintų smegeninę. Kad viską nuosekliai apgalvotų, 
pasvertų. Jųdviejų pokalbis taip sukrėtė Makielį, kad protauti jis 
jau nebegstengia. Tada be jokio pasigailėjimo, dargi su nebylia 
ironija, Janas priduria: 

— Jei taip, jei tų pėdsakų esama, reikia padaryti kitokias išvadas. 
Jei mumyse yra dalelė rojaus, vadinasi, esame dvilypiai, — tokie, 
kokie esam, ir kartu Dievo ženklai. Ir šviesoje matomas paveikslas 
ir nematoma tiesa. Netgi daiktų ir gyvų būtybių ryšiai yra dvily- 
piai. Štai kodėl tu klysti sakydamas, kad nutapytas paveikslas — 
medžiaginės tikrovės reprodukcija. Paveikslo tikslas — ne kopija. 
Mano paveiksluose nėra jokios apgaulės. Mano, kaip tapytojo, 
priedermė — tam tikro dydžio rėmuose užfiksuoti šio pasaulio 
akimirkas, bėgančias pagal žmogiškuosius visatos ir erdvės dėsnius. 
Kaip tik tokios, be galo tiksliai užfiksuotos, akimirkos išves mus į 
nematomo pasaulio, rojaus, prisiminimų kelią. Kad mūsų chaosas 
įgytų ribas. Tai vienintelė mūsų viltis. 

Artėjant prie Tulūzos, ponas Andrė pasisakė turįs bėdą, dėl ku- 
rios labai kenčia. Pasirodo, visas jo užpakalis nusėtas šunvotėmis. 

Labai kentėjo, todėl nutarė eiti pėsčiomis. Paskui jau nebegalėjo 
paeiti. Atvyko į miestą gulėdamas kniūbsčias vežime, tame, kuria- 
me buvo vežama didžiulė Jano dažų ir teptukų skrynia. 

Kai visi įsitaisė keturių aukštų užeigos namuose, ant raudonų 
plytų gynybinės sienos jau krito sniegas. Kitų prilaikomas, ponas 
Andrė į savo kambarį buvo beveik nešte įneštas. Su didžiausiu 
nuolankumu, bylojančiu, kaip siaubingai jis kenčia, paprašė nu- 
mauti jam kelnes, kad vėdintųsi užpakalis. Iš skausmo ponas griežė 
dantimis. Darbas buvo nelengvas, tam prireikė daugelio rankų. 

Ponas Boduenas ir Janas šią sceną ir plušančius tarnus stebėjo 
iš šalies. Kai pamatė žvakių šviesoje senjoro de Rubė sėdmenis, 
jiems jo pagailo. Tai buvo ne pasturgalis, o kraujo, pūlių ir su- 
irusių audinių mišinys. Šitaip pasidarbuoti nebūtų pavykę net 
kipšui pragare. 

Išblyškęs, nudribusiais vokais, ponas Andrė lemeno: 

— Sprendžiant iš jūsų tylėjimo, vaizdas nekoks. 

— Tiesą sakant, maniau, kad esate labiau užsigrūdinęs, — su vos 
juntamu pasitenkinimu balse sumurmėjo ponas Boduenas. — Po 


galais, drįstu pasakyti, kad šitos sėdynės kelionė baigėsi. 


98 


Nors pono Andrė padėtis buvo toli gražu nepavydėtina, jis 
išdidžiai atsakė: 

— Pone Boduenai, ilgų pasijodinėjimų aš niekada nemėgau. 
Ką padarysi? Matyt, Dievas nepanoro, kad atmuštume savo 
užpakalius. Metre Janai, jūs išmanote viską, gal nusimanote šiek 
tiek ir apie mediciną? 

— Tikrai ne. Bet reikėtų rasti kokią nors pribuvėją, galinčią 
pagaminti jums tepalų. 

Ponas Boduenas, nutaręs, kad jo žodis turi būti paskutnis, atrėžė: 

— Man atrodo, kad šiuo atveju labiau tiktų barzdaskutys, o ne 
kokia abortų darytoja. 

Po valandos ponas patikėjo savo šunvotes dviem energingoms 
moterims. Abi apkūnios, siauromis lūpomis, su baltomis megzto- 
mis kepuraitėmis; tų moterų kūno judesiai, žvilgsniai bylojo apie 
didžiulį pasitikėjimą savimi, jos buvo įpratusios prie ateinančiųjų 
į šį pasaulį ir mirštančiųjų riksmų, nes toks buvo jų darbas. 

Nors nė viena iš jų nebuvo nei ponia Krombriugė, nei kuri kita 
pažįstama moteris; daugybės žvakių šviesoje su gilia užuojauta jos 
triūsė prie siaubingai skaudančio, į gaublį panašaus pono Andrė 
užpakalio: dėjo kamparo pavilgus, tepė tirštais tepalais. Prieš pasku- 
tinę vakaro maldą pono Andrė sėdynė buvo apvyniota tvarsčių 
turbanu, tarsi plikio kiaušas, iš kurio ką tik ištekėjo smegenys. 

Šauniosios moteriškės pasakė, kad mažiausiai keturias ar penkias 
dienas ponui Andrė teks gulėti kniūbsčiam ant pūkinių, sėlenomis 
kimštų pagalvėlių. Jis bandė protestuoti, bet moteriškės pasakė, 
kad, kol galės sėstis į balną, tą pačią procedūrą dar reikės atlikti 
ne mažiau kaip du kartus, kitaip jų darbas nueisiąs perniek. Ponas 
Andrė suprato, kad moteriškės kalba rimtai, todėl teks paklusti. 
Jos pamaitino jį kaip mažą vaiką sriuba, ir jis nusiramino. 

Janas Makieliui pasakė: 

— Kadangi kurį laiką dar teks pabūti čia, rytoj atliksime ban- 
dymą, apie kurį galvojau dar būdamas Dižone. 

Skrynios apačioje ant marmurinės lentelės sudėta maždaug 
dešimt jūros šukučių kiaukutų. Skrynia labai talpi, joje viskas 
taip keistai ir pedantiškai sutvarkyta, kaip kokioje alkovoje. Joje 
daugybė lentynėlių, pertvarėlių, stalčiukų, skrynelių, ištraukiamų 
sienelių ir atlenkiamas Jano stalas, ant kurio kaip tik dabar jis 
pasideda lentą, nes rengiasi tapyti. Jis atkemša dažų buteliukus, 
šalia pasideda įvairaus ilgio teptukus. 

Lauke sninga. Švelni, triukšmus sugerianti tyla. Ant pirmo 
aukšto didžiojo kambario lubų atsimuša sniego baltuma. Papras- 
tai šiame kambaryje būdavo švenčiamos vestuvės, vykdavo įžadų 
davimo ceremonijos. Kvepia obuoliais, kriaušėmis ir atšalusiu 
židiniu, nors šiuo metu jame liepsnoja spragsinti ugnis, sakytum 
į židinį būtų kas pažėręs saują druskos. 

Janas perbraukia ranka nuglaistytą pieno spalvos lentos pavir- 
šių. Pirštų galais čiuopia rėžtuku išraižyto piešinio — Margeritos 
portreto — reljefines linijas. Praėjusios vasaros eskizas. Prasta, 
vaiduokliška, rėžtuku išraižyta tikro Margeritos veido kopija. 
Bet viskas puikiai atpažįstama: ant galvos šalikas, prie kaklo plati 
apykaklaitė, lūpų kampučiai, akių, šnervių forma. Žodžiu, galima 
pasakyti — tarsi nematomos moters veidas. 

Nematomos kančios. Mūsų nuopuoliui prisiminti. 

Makielis ant taburetės muistosi. Jam neduoda ramybės vienas 
klausimas. Bet jo garsiai neišsako. Jis labai susijaudinęs, todėl 
ramiai sėdėti negali. Kažkodėl jam atrodo, kad vien būti šalia 
Jano - didelė malonė. Kad mato daugiau, nei jam derėtų matyt. 
Jis, ko gera, įsitikinęs, kad visas gyvenimas — tai begalinė virtinė 
klausimų ir painių atsakymų. 

Janas deda po truputį pigmentų į kriaukles. Švino dioksido ir alavo 
oksido, malachito, ochros, sumaišytos su lydytais kiauliniais taukais, 
švino baltalo, ryškiai raudono garancino ir trupučiuką lazurito. At- 
raitojęs maišelio kraštus, ištraukia stiklinį flakoną su tirštu gintaro 
spalvos skysčiu, paskui ištraukia medinį kamšyį ir labai atsargiai kaip 
juvelyras įpila šio skysčio į alavinę nykščio didumo taurelę. 

Iš jos įpila truputį skysčio į kiekvieną kriauklę. Ir tik paskui 
storais teptukais sumaišo miltelius su skysčiu. Kad dažai būtų 
riebūs, takūs, į smulkiausius dioksido miltelius dar įpila pusę 
taurelės tiršto aliejaus. 

Spalvos: geltona, žalia, ruda, balta, raudona ir mėlyna. 

Janas padeda į šalį teptukus. 

Po kurio laiko aliejus sutirštėja, — dažai paruošti. 

Kambaryje, kur neseniai kvepėjo obuoliais ir kriaušėmis, pasklin- 
da šleikštus sugedusių taukų kvapas. Makielis rauko nosį. 

Janas stveria vieną kriauklę ir pila iš jos žalią masę — dažai iš 
jos ne laša, o tįsta. Užkabinęs smiliaus galu geltonų dažų iš kitos 
kriauklės, patrina juos nykščiu. Abiejų pirštų galai nusidažo. Pui- 
kus natūralus blizgesys. Dar patrynus tarp dviejų pirštų geltonus 
dažus, jie pasidaro glotnūs, spindintys, tarsi nulieti. 

Jis kyšteli ranką Makieliui po nosimi. 

— Ką matai? 

— Geltonus dažus. Labai gražius, ryškius. 

— Labai gražius ir ryškius! — juokiasi Janas. 

Susijaudinęs, be atokvėpio, neprataręs nė žodžio, nesiblaškydamas 
Janas tapo Margeritos portretą. Darbas trunka geras tris valandas. 

Kai Janas padeda teptukus, apstulbęs Makielis išpučia akis. 
Nutapytas pagal eskizą moters veidas atrodo kaip gyvas, jame, 
regis, galima įžvelgti jos paslaptis. Ironiškas šypsnys, pašaipa, kone 
juntamas jos alsavimas. Čia viskas jos: stiprus aromatas, išdidumas, 
nesukalbamumas. Vokų linkis, tarytum persišviečiantys smilkiniai, 
šešėliai ant apatinės lūpos, perlamutro spalvos šnervės, smakras, 
žavus kaklas. Iš įdėmaus žvilgsnio galima nuspėti netgi tai, kad 
jos aukšta krūtinė, linguojantys klubai. Jos kvatojimą, atrodo, 
išgirstum net iš po žemės. 

— Kas ji? — tyliai burbtelėjo Maktelis. 

— Niekas. 

— Niekas? 

— Tau ji niekas! - kuo rimčiausiu tonu atrėžia Janas. 

Kruopščiai šluostosi lininiu skuduru pirštus, jis ramus, pavar- 
gęs, bet jo akys švyti. 

— Tai kodėl ją tapei? — neatstoja Makielis. 

— Todel, kad tapyti tokį veidą sunku. Todėl, kad esu prieta- 
ringas ir laukiu stebuklo. 

Makielis spokso Margeritai į veidą nenusukdamas akių; jo veide — 
tik nusiminimas, nesupratimas ir įžeistas orumas. 

Janas sako: 

— Nesistenk suprasti. Tau nepavyks. 

— Ką darysite dabar? 

— Lauksiu. 

— Lauksite? Ko? 

— Kol išdžius. Tu nelauk, neprivalai. Gali eiti pailsėti, man 
tavęs nereikia. 

Bet Makielis nepaklauso Jano ir iki išnaktų drauge su juo 
laukia. Temstant uždega žvakes, prineša malkų židiniui kurstyti. 
Stebėdamasis ir žavėdamasis Jano kantrybe, tyliai grožisi Marge- 
ritos portretu. 

Vėlu. Lauke pro storą sniego uždangą nieko nematyti. Baubia 
tvarte šeriami galvijai, šūkauja į gatvę išmesti girtuokliai, sargybi- 
niai stovi rūmų bokštuose, skamba vakaro varpai. Paskui, papūtus 
stipriam vėjui, įsiviešpatauja tyla. 

Susierzinusio Makielio akys paraudo. Nuo dažų smarvės pykina 
širdį, jis svaigsta, tarsi būtų apgirtęs. Akys merkiasi pačios. Galva 
pamažu svyra, traukia miegoti. Bet jis pašoka, žvilgteli į Janą ir 
nieko nedrįsta pasakyti. 

Nepažįstamoji žiūri į jį ir šypsosi. Galbūt taip šypsosi velnias, o gal 
ta šypsena pati nuoširdžiausia, švelniausia, kokia tik gali būti apdova- 
notas. Iš tikrųjų žvakių šviesoje ji ne tiek ironiška, kiek geidulinga. 

Makielis pagaliau užsimerkia, bet jam prieš akis iškyla tas pats 
veidas. Jis mano, kad sapnuoja. Norėtų, kad tai būtų sapnas. Kad ir 
sapne ta moteris būtų tokia pat tikra, kokią ją mato. Norėtų girdėti 
jos šaliko ir veliūro suknelės šiugždesį, jos atodūsius, alsavimą, 
norėtų matyti, kaip, tariant žodžius, kilnojasi jos krūtinės. Makielis 
pramerkia akis. Sapnas nutrūksta, bet tik pusiau. Tas veidas — 
laukiantis, o gal kviečiantis; šypsnys čia pat. 

Čia par ir budrusis Janas. Tarsi ištiktas stabo, abejingas, ne- 
pasiduodantis nuovargiui, sakytum būtų pasiryžęs laukti nuolat. 
Toks, koks būtų galėjęs atrodyti jo paties nutapytame paveiksle. 

Makielis klausia savęs, kiek visa tai galėtų trukti. Tikriausiai 
amžinai, pagalvoja, ir nesistebi. Galbūt čia esama kažkokios ma- 
gijos. O gal tai jo paties išbandymas? Galbūt tai apeiga, viena iš 
tų, kurias naudoja alchemikai prieš darydami bandymus? Metras 
Janas laukia, kol aš ištirpsiu jo nutapytos moters akyse. Laukia, 
kada pagaliau ji pradės kvėpuoti ir aš dingsiu jos burnoje! Laukia, 
kol mane suvalgys. 

Šitaip galvojo Makielis negalėdamas arplėšti akių nuo nepažįs- 
tamos Margeritos portreto. Kad ji galėtų prabilti, uždainuoti ar 
jį pašaukti, tokių minčių jis nepuoselėjo. Taip pat negalėjo net 
įsivaizduoti, kad įstengtų suimti rankomis jai galvą ir priglausti 
prie krūtinės kaip mylinčią moterį, atsiduodančią savo mylimojo 
valiai. Ne. Šita moteris kitokia. Ji įtrauks mane į save kaip orą, 
kaip aromatą. 

Maktelis iš savo kvailų minčių tylomis juokiasi, bet jų nesikra- 
to. Priešingai, bando įsivaizduoti visas smulkmenas, pavyzdžiui, 
kaip atrodytų rausvos nepažįstamosios lūputės, jeigu ji prasižiotų. 
Švelniai nusišypsotų ir prarytų jį kaip saldainiuką. Juk jis yra tik 
jos sukeltų emocijų padarinys. 

Į savo klausimą atsakymo jis neturi. Ir staiga viskas pranyksta. 

Nepasibeldęs su didžiausi trenksmu tarpduryje išdygsta ponas 
Boduenas. Rankoje jis laiko blausiai šviečiančią lempą; atrodo 
nustebęs, apatinė lūpa nuo girtumo atvipusi. 

— O gerasis Jėzau! Ką jūs čia dabar abu tamsoje veikiate? 

Janas beveik nereaguoja. Ber ponas Boduenas dar turi jėgų 
rėkti, trypti kojomis, jis nori, kad jo klausytų. Veidas raudonas, 
kvėpavimas trūkčioja. Marškiniai atlapi, sulaistyti raudonu vynu, 
krūtinė tokios spalvos kaip padvėsusios žuvies žiaunos. 

Visa tai mato Makielis, bet ne Janas. Jis net nesiteikia atsigręžti. 
Neslepdamas blogos nuotaikos, Janas atsako: 

— Laukiu. 

Ponas Boduenas kilsteli vieną antakį ir lempą. Žvilgreli į Janą 
ir girgždindamas grindis prieina prie skrynios. 

— Tai ko gi laukiate? 

— Laukiu stebuklo, kad pabaigtų mano darbą. 

Ponas Boduenas įsmeigia akis į Margeritos portretą. Moters 
veidas švyti, tarsi būtų sugėręs visą buvusią kambario šviesą. Ponas 
Boduenas pasišaipo: 

— Ką aš matau! Paišome dailius panelių snukučius! 

Juokeliai trenkia prastu vynu. 

— Paklausykite patarimo žmogaus, kuris čiupinėja vištas dažniau, 
nei jos deda kiaušinius. Metre Janai, spoksodamas į šį infantės veidą, 
stebuklo nesitikėkite. 

Janas tyli ir net nepakelia akių, todėl ponas Boduenas lemena 
toliau: 

— Ar numanote, ką aš sužinojau? Ką tik. Sužinojau, kad Orleane 
mirė Montakiutas. 

— Montakiutas? 

Makielis surinka ir nutaręs, kad daugiau neberylės, pašoka. 
Pagaliau ponas Boduenas surado žmogų ir ausis, kurios išklausys 
jo prakeiksmus. Jis piktinasi ir trepteli koja į grindis, kad Mar- 
gerita net krūpteli. 

— Taip, Montakiutas, tas pats, kurį Bedfordas pasirinko tam, 
kad uždusintų Orleaną. Ar žinote, kaip mirė? Jį užmušė patrankos 
sviedinys, kurį paleido meilužės sūnus! O Jėzau, kokia drama! Aš 
jums sakau, veltui čia gaištu laiką. Turėčiau būti tenai. O ką darau 
čia? Dykinėju tarp pasturgalius tepalais terliojančių bobelių ir tep- 
lioriaus, kuris, žiūrėdamas į panelių portretus, laukia stebuklo. 

Janas atsistoja. Pagaliau jų žvilgsniai susiduria. 

— Pone Boduenai, jūs gal ir nežinote, ką čia veikti, bet aš žinau. 
Aš, kaip ir jūs, esu čia vieno žmogaus valia ir klusniai tą valią 
vykdau. Be to, neprisimenu, kad būtumėte pasibeldęs ir paprašęs 
leidimo čionai įeiti. O derėtų, juk privalėjote tai padaryti. Šįvakar 
ir visas kitas dienas šis kambarys — mano dirbtuvė. Ne smuklė ir 
ne žiovaujančių pėstininkų ar girtuoklių vyno sandėlis. 

Iš netikėtumo pono Bodueno veidas išblykšta. 

— Montakiutas žuvo, o jums nei šilta, nei šalta? 

Dėl manęs tepastimpa kad ir šimtai montakiutų, svarbu, kad 
negirdėčiau priešmirtinio jų gargaliavimo. Priešingai, kaip tik tai, 
ko jūs neįžvelgiate šiame portrete, nes matote jame tik dailų panelės 
snukutų, gali viską pakeisti; kaip tik tai gali padėti hercogui tapti 


laimingam. Beje, tai prisidėtų ir prie mano, ir prie jūsų laimės. 

— Mano laimės? Tas panelės portretas padarys mane laimingą? 

— Jei neklystu, jums buvo pažadėta kamerhero lazda, jeigu 
įvykdysite vieną sąlygą, tai yra jeigu pristatysite infantę iš Lisabo- 
nos į Briugę. Ar ne taip? Del to, pone Boduenai, dar reikia, kad 
monsinjoras iš tikrųjų norėtų šitų vestuvių. Kad norėtų pasigul- 
dyti į savo lovą infantę Izabelę, o ne tik įrašyti diplomatiniame 
pergamente Lankaster pavardę. Kaip jūs manote, ką aš ketinu 
veikti Portugalijoje? Ogi sustiprinti tą jo norą. 

Ponas Boduenas aprimo. Buvo toks raudonas, kad labiau 
parausti jau nebegalėjo. Manydamas, jog iš jo šaipomasi, atplėšė 
akis nuo Margeritos portreto ir įsmeigė akis į Janą, tačiau jokios 
pašaipos jo veide neišvydo. 

Janas laukia, kad pralaimėjimo šaltukas jį išblaivintų. Makteliui 
jis sako: 

— Šįvakar pabūsiu čia vienas. Manęs nelauk. Atnešk ko nors 
pavalgyti. Pašteto, vyno, jei rasi, ir obuolį. Taip pat malkų, pa- 
sikursiu židinį. 

Pagaliau atgavęs balsą, ponas Boduenas juokiasi: 

— Po galais, metre Janai, pasirodo, iki šios dienos aš jūsų 
nepažinojau. Iš jūsų gražbylysčių supratau, kur yra silpnoji jūsų 
vieta. Pasakysiu. Jei aš imuosi kokio darbo, jį atlieku, ir man 
nereikia jokių stebuklų! 

Janui atnešė karvelių pašteto su migdolų padažu, jauno Juodųjų 
Kalnų vyno ir porą raudonų kaip pono Bodueno veidas ir pono 
Andrė sėdmenys obuolių. 

Pavalgęs ir išgėręs, Janas užsnūdo prie židinio. Kai pabudo, 
žvakės buvo beveik sudegusios. Pakeitęs jas kitomis, jis apžiūrėjo 
Margeritos portretą. 

Viskas gerai. 

Kol džiūvo šlapi dažai, niekas nesudarkė Margeritos grožio. 

Jis be galo atsargiai paliečia smiliaus galu jos lūpas, akis. Dažai 
išdžiūvę, prie pirštų nelimpa. 

Per tokį trumpą laiką! Šitame vėsiame kambaryje! 

Atrodo, šįkart pasisekė. Įvyko stebuklas. 

Dešimt atkaklumo, pralaimėjimų ir nusivylimo metų. Dabar 
už vargą atlyginta. 

Janas šypsosi. Paskui ima juoktis, jis be galo laimingas. Išlenkia 
taurę vyno ir vėl juokiasi. Iš laimės. Išsipildžiusi svajonė saldi kaip 
medus, įtampa atlėgsta. Didybės nektaras. Jis labai patenkintas 
savimi, jis pasitiki, nes pagaliau tai įvyko. 

Tokia proga būtų galima ir pašokti. 

Pašoktų su Margerita. Tu gali mane suprasti. Tu suprasi. Tu la- 
biau šėlsi, labiau pavyduliausi. Mano sese, tu šoksi, leipsi iš laimės. 

Jis vis dar juokiasi, purto galvą, jam darosi baisu. 
„Tikrai, aš beveik prisiliečiau prie tavo odos, —- murma jis. — 
Man tavęs trūksta. Galėčiau žiūrėti į tave apdujusiomis akimis 


kaip pažas.“ 

Virš sniego tarsi tuštumoje jau švinta, nuo vyno burnoje sal- 
du, troškina. Jis išgeria, iš savo skrynios stalčiaus išsitraukia rudo 
popieriaus lapą, plunksną ir rašalo. 


Mano sese, stebuklas įvyko. Štai jau kelios valandos, kai esi man 
prieš akis, matau Tave tokią, kokią myliu, klastingą, pavojingą 
moterį. Tu esi Čia, su manimi, ir niekas Tavęs iš manęs neatims. 
Šįkart dažai jau gerai išlaiko spalvą. Naujas dervos aliejaus mišinys, 
kurį pasidariau, patvarus. Nors, ko gera, reikėtų dar porą dienų pa- 
laukti, tada jau būsiu tikras. Bet neabejoju, kad padariau atradimą. 
Šiais dažais galima išgauti geresnę tapymo kokybę, nei tikėjausi. 
Jais galima nutapyti subtiliausias detales. Užtepus dažų, jie iškart 
pašviesėja. Bet net tada, kai apšvietimas prastas, spalvos išlieka. Nuo 
klausančio mano pirštų teptuko randasi spalvos, šviesa ir šešėliai — taip 
atsiranda ir tavo oro bučiniai. Jei būtum mačiusi pažo Makielio 
veidą, kai jis išvydo Tavo portretą, būtum pasijuokusi. .. 


Janas pakelia plunksną. 

Ar reikia apie visa tai rašyti? 

Vėliau Margerita sužinos. Stebuklo tiesa — tai nusižeminimo 
tiesa. Gana vaipytis prieš pažą Makielį ir poną Bodueną ir vaiz- 

duoti išminčių. Nuo šiol pakaks tik tapyti, ir jis jiems įrodys, kad 
buvo teisus. 

Janas išgeria dar. Vynas jau ne toks saldus, koks buvo. Prisi- 
mena viską, ką sakė pažui, prisimena visus jo klausimus, į kuriuos 
atsakė. 

Prisiminęs, kaip kalbėdavo pasitikėdamas savimi, jis šypteli. 

Iš tikrųjų, ko aš per tą laiką pasimokiau? Dvylika metų terlio- 
jausi su buteliukais, dervomis ir pigmentais. Dvylika metų mane 
lydėjo patyčios, dirbtinės šypsenos. Kodel džiūsta, kodėl nedžiūsta? 
Nesuprantu. Kodėl vienos medžiagos susimaišo, o kitos ne? Kodėl 
Margerita ir Janas nemoka būti seserim ir broliu? Kas žino, kas 
yra blogiau už geidulius ir gėdą? Kaip tai sužinoti? Ar didžiajame 
malonumo chaose dar esama kokių taisyklių? Kur yra Mappa 
Mundi, kur tas gėrio ir blogio atlasas? 

Kaip pažas Makielis, kuris nuolat užduoda klausimus kvailai 
tikėdamasis išgirsti atsakymus. 

Mes esame prieš veidrodį besivaipančios beždžionės. Tai truks 
tol, kol įvyks stebuklas, kol atsivers durys. 

Negali žinoti, kas tai — Dievo valia ar abejingumas. Ir mes 
to nežinome. O mūsų nežinojimas, kaip ir mūsų kūnas, įgyja 
pavidalą. 

Janas išdžiovina plunksną, nukerpa prirašytą pergamento dalį 
ir prikiša jį prie žvakių liepsnos. Baltoje liepsnoje degant laiškui, 
jis gali dar geriau matyti Margeritos veidą. 

Jis galvoja: „Likusią dienos dalį reikėtų pasimelsti ir padėkoti 
Dievui.“ 

Bet jis jau svajoja apie donjos Izabelės portretą. Graži ji ar 
negraži, skaisti panelė ar ne, miela ar pikta, ar jos oda grublėta, 
ar kaip kūdikio, jam nerūpi. Dabar visa tai jis galės pavaizduoti 
savo paveiksle. Naudojantis savo šviesiojo kambario galimybėmis, 
su šiais dažais, su savo įrankiais, su savo išmanymu, savo sielos 


pažinimu - galbūt jam pavyks tai padaryti. 

Tai bus ne tos moters kopija ar atspindys, kaip mano pažas 
Maktelis, o jos atvaizdas. 

Čia, vis dar plačiai atvertame tapybos lange, kur vyksta ste- 
buklai, kur galima išgirsti kuždant per amžius susiformavusias 
gyvenimo tiesas ir kur gyvenimas jų neužgožia. 


Galbūt. 

Ponas Andrė sako: 

— Štai taip, metre Janai, blogos naujienos, blogos viena po kitos. 
Žinoma, gerųjų moteriškių tepalai savo darbą atliko. Skauda, bet 
jau ne taip stipriai. Deja, nuo jų sriubos susuko vidurius. Mano 
būklė ir šiaip prasta, o dabar dar ir viduriuoju. 

Kambaryje dvokia. Janas tai pajuto vos pravėręs duris, nors 
šnerves tebekuteno jo išrasto sikatyvinio aliejaus kvapas. 

— Jei norite, galite trumpam atidaryti langą, - pasiūlo ponas 
Andrė. 

Jis giliai atsidūsta, ir iš to galima suprasti, kad kelias paskutines 
dienas jam teko kovoti su savo puikybe. 

Janas plačiai atveria langą. Dangus pilkas, švelnus. Sniegas 
tirpsta pamažu, į tamsą žvelgia miesto sienos plytos. Tai laikinas 
atšilimas. 

— Jei tai būtų tik mano bėdos, bet juk dar yra ir Orleanas. O 
Montakiutas? Kokia kvailystė tapti nežinia kieno auka. Dar yra 
ta mergaitė, kuri girdėjo Dievo balsą, liepiantį jai eiti vaduoti 
Buržo karaliaus ir Orleano. Apie tai šnekama patyliukais net čia. 
Tai negerai. 

Ponas Andrė įsikniaubia veidu į paklodę ir suglebusia ranka 


masažuojasi kaklą. 

Taip įsitaisius, kalbos labai vargina. Aišku, Dievas nenorėjo, 
kad žmogus visą gyvenimą gyventų kniūbsčias. 

Pono Andre šypsena paprastai būdavo apsimestinė. Bet šįkart 
Janas būtų išvydęs tikrą šypseną, būtų pamatęs, kaip jis juokiasi 
pats iš savęs. Janas irgi juokiasi. 

Andrė rodo pirštu į už jo lovos galvūgalio riogsančią krūvą. 
Joje yra kryžių, žvakių, rožinio smiltainio indas švęstam vandeniui, 
buksmedžio krucifiksas, du Švenčiausiosios Mergelės paveikslai — 
vienas didelis, kitas delno didumo; paveikslai ryškių spalvų, gru- 
būs, verčiantys abejoti ir skaistybe, ir nekaltumu. 

Andrė kalba ryliau: 

— Metre Janai, man kelia nerimą ir vieta, kurioje esame. Tu- 
riu galvoje Tulūzą. Jums ne naujiena visa šita erezija ir panašūs 
dalykai. Iš tikrųjų niekada nežinai, kas gali nutikti ryt ar poryt. 
Pagalvojau, ar neapsirikome patikėję šitoms moteriškėms gydyti 
mano skaudulius, ar negresia mums pavojus. Kas žino, ko jos 
primaišo į tuos savo tepalus? Tepalai — tiek to, per vėlu apie tai 
kalbėti. Bet jų sriuba? Nuo jos man susisuks žarnos. Kodel? Todel, 
kad pats paprašiau surasti pamaldžias moteriškes. Aš prašiau, kad 
iš užeigos atneštų man sriubos. Nieko nepadarysi. Manau, kad prie 
sriubos prikišo nagus ir tos moterys. Jos gudrios. Kaip žinome, 
velnias prie kvailių nepristoja. Ką apie tai manote? 

— Pone Andrė, pasakysiu atvirai: aš apie velnią retai galvoju. 

— Turėjau galvoje sriubą. 

— Mes visi ją valgome. Aš, Maktelis ir dar daug kas. Sakyčiau, 
netgi su malonumu. Sriuba kvapni, pagardinta lašiniais, pries- 
koniais. 

— Tai dar nieko nereiškia. Galbūt manoji kitokia negu jūsiške. 
Nešdami sriubą iš virtuvės į mano kambarį, gal ko nors įmaišo. 

— Ber kodėl turėtų tai daryti, pone Andrė? Šios akušerės atro- 
do nuoširdžios, sunku patikėti, kad jos galėtų turėti piktų kėslų. 
Priešingai, jos mielai jums padeda. 

— Jūs taip manote? 

Pono Andrė balse įsižiebia vilties kibirkštelė. Vilties ir truputis 
svajonės. 

— Kai tokia būsena, kaip mano dabar, daug svajoji. Tam laiko 
turi pakankamai. Akys atskiria tik tuos dalykus, kuriuos mato. 
Patikėkite manimi, šunvotės degte dega, pilvą varsto diegliai, 
tvarsčiai, smarvė, visa tai neduoda sielai ramybės. 

— Galėtumėte pabandyti pasikaitinti pirtyse. Sako, kad čia, 
netoliese, jų yra, ir gana gerų. 

— Jūs taip manote? 

— Jus ten nuvežtų patyliukais. Po karštos pirties jums paleng- 
vetų. Nors trumpam galėtumėte pakeisti aplinką. 

— Aš apie tai nepagalvojau. O moterys? Na, žinote, pirčių 
moterys. Tos, kurias burnoja ponas Boduenas. 

— Esu įsitikinęs, tų dviejų, kurios jus slaugo, pakaks. 

Išsekusiame pono Andrė žvilgsnyje atkuto gyvybė. Matydamas 
tai, Janas ne tiek pralinksmėja, kiek keistai susijaudina. 

— Metre Janai, aš nujaučiau, kad būsite geras patarėjas. Monsin- 
joras hercogas myli jus pagrįstai. Beje, turėdamas laiko pasvajoti, 
prisiminiau ir jūsų pasakojimą apie Švenčiausiosios Mergelės 
paveikslus. Žiūrėdamas į tuos, kurie man po nosimi, manau, kad 
jūsų žodžiuose yra tiesos. 

Ponui Andre iš burnos veržiasi garai. Nuo šalčio smarvė dingo. 
Janas uždaro langą. Ponas Andrė kalba toliau: 

— Žinau, kad šiomis dienomis daug dirbate savo laimės dirb- 
tuvėje. Pagalvojau, gal prieš mums išvykstant rastumėte laiko ir 
mano portretui? Bet žinant, kokia dabar mano padėtis, gal jums 
tai būtų keblu? 

Kaip ištverti nesusijuokus? Nuo minties, kokį reikėtų nutapyti 
portretą, Jano krūtinė taip išsipučia, kad, atrodo, tuoj sprogs. 

— Žinoma, ne, — pareiškia ponas Andrė. - Iš jūsų šypsenos 
matau, kad mano sumanymas nevykęs. 

Makitelis sako: 

— Mano metre, matau, kad jūs manęs vengiate, norėčiau žinoti 
kodėl. Jūs neįsileidžiate manęs į savo dirbtuvę. Šalinatės ir kulu- 
aruose. Nepakeliate į mane akių, prabylate nebent tada, kai jums 
reikia pažo paslaugų. 

Jiedu vaikšto Tulūzos gynybine siena. Vėl atšalo, pučia vėjas, 
sausa. Makielio melynos kepurės raišteliai plaka jam per nosį. 
Janas su pirštinėmis, viena ranka prilaiko turbaną. Pastarosiomis 
dienomis vienplaukis į lauką neišeina. Jis Makieliui neatsako. 

— Žinoma, - kalba toliau Makielis, - dabar jūs neatsakysite ir 
į mano klausimus. Ar aš jums įkyrėjau? O gal buvau netaktiškas? 
Nesuprantu. 

Ant pastoliais apstatytos katedros stogų aptirpęs ir suledėjęs 
sniegas virto savotiškomis skulptūromis. Vaizdas primena kadaise 
Gente nupieštą eskizą, — šventoji Morta priešais statomą katedrą. 
Naudojant naujus dažus ir naują tapymo techniką, galbūt paveikslą 
būtų galima pabaigti. Tokia tapymo maniera priblokštų visus. 

Prisiminimai apie šventąją Mortą, sugrąžina jį mintimis pas Idriją 
ir nuolat aimanuojantį ir mėgstantį pasiginčyti pažą Makielį. 

— Mano metre, galiu pasakyti jums teisybę: man labai skaudu, 
kad negalėjau dar kartą pamatyti to merginos portreto, kurį nutapėte 

anądien man matant. Jūsų griežtumas šįkart mane itin nuliūdino. 
Ne tik nuliūdino, bet skaudžiai užgavo širdį ir sielą. Kodėl tapėte 
portretą man matant, o dabar neleidžiate išvysti jo dar kartą? Ne- 
suprantu. Kuo jums nusikaltau, jei dabar manimi taip nepasitikite? 
Nors, kai ponas Boduenas šmeižia jus, aš užsikemšu ausis. 

Makielio akys pasruvo ašaromis, atrodė, dar kiek — ir pravirks. 
Bet netoliese, pietų pusėje, ištekančios iš miesto upės vingyje 
stūkso kalvos. Tolumoje visąlaik žaliuojančių ąžuolų apsnigtas 
miškas atrodo taip, tarsi būtų užklotas plona šilkine skraiste. 
Kur ne kur virš stogų kyla dūmai, nelyg prie bėgančio laiko upės 
rymantis žmogus snūduriuoja namai. Miesto pakraščiu atskridusi 
pora garnių ištempę kaklus nutupia ant kelio. Žiūrint, kaip lėtai ir 
grakščiai jie plasnoja sparnais, gali pamanyti, kad akmenų karalijai 
nematomas oro sroves siunčia pats Dievas. 

Makitelis sako: 

Kadangi reikėjo ką nors veikti, perskaičiau didelę dalį šventojo 
Augustino /špažinties. Skaitydamas daug galvojau apie tai, ką 
buvote man sakęs apie tiesą. Netikiu, kad esate abejingas jo 
apmąstymams. Jis teigia, kad žmonės myli tiesą tol, kol prie ko 
nors neprisiriša, o tada nori, kad jų prisirišimo objektas būtų tiesa. 
Paskui, nenorėdami prisipažinti klydę, jie neklauso nuoširdžių ir 
teisingų patarimų. Todėl galiausiai ima nekęsti tiesos, to, į ką buvo 
ją iškeitę. Žinau, žinau, ką pasakysite: „Tada kodėl pats šventasis 
Augustinas žino, kas yra ta tiesa? Ar neklysta, kaip kiti, aukodamas 
savo kančią tiesos kultui, kurį jis vadina Dievu?“ 

Garniai iš lėto ramiai ištiesia sparnus ir vėl pakyla skristi. Janas 
šypsosi: 

— Pone paže, kodel tu nepatenkintas? Vaikštinėjame drauge. 
Tu kalbi, aš tavęs klausau. Tu nemoki sugalvoti klausimų, bet 
moki į juos atsakyti. 

— O taip! Žinau net tai, ką jūs nurylite. Juk tebelaikore mane 
monsinjoro šnipu. 

Ponas Boduenas sako: 

— Metre Janai, žinau, ką apie mane manote. Jūs sprendžiate 
pagal išvaizdą. Tai tokių, kaip jūs, protingų baltarankių žmonių 
liga. Jūs šypsotės. Esu tik rėksnys ir stebiu pasaulį storžievio akimis. 
Pliuškenus su kvailomis mergšėmis pirtyje man kur kas maloniau, 
negu knaisiotis knygose. Jūs manęs neįtikinsite, kad nekaltų panelių 
veidai angeliški, o jų maži suglausti ssdmenys — vertikali šypsena. 
Mano juokas įvarytų jums baimę. Taigi, metre Janai, savo nuo- 
monę apie jus aš irgi turiu. Galiu ją pasakyti. Tiesa tokia — jūs 
esate garbetroška. Jūs vergaujate melui, jums patinka blizginti 
ir šveisti princams užpakalius, kad už tai gautumėte skatikų. Be 
monsinjoro jūs niekas. Duris ir lubas dažantis tarnas. Galingo 
pono padlaižys. Smilkstantis dūmas - štai kas jūs. Jūsų menas - tai 
menas meluoti. Metre Janai, jums kaip tiems kunigams kažkur 
egzistuoja rojus. Manote, kad jūsų paveikslai vertesni už mėšlą, 
kraują ir nuolat bėgančių dienų triūsą. Taip yra todėl, kad su tikru 
gyvenimu jūs dar nesusidūrėte. Turite gerą galvą, o kuriam galui 
tas prie jos prikabintas kūnas? Nežinia. Tikra tik tai, kad visa kita 
tenka išgyventi kitiems: karą, po šarvais paleistas žarnas, po rytinio 
mūšio į smirdančias kelnes tekantį kraują, užsmeigtųjų ant špagų 
priešmirtinius riksmus; vaikus gimdančios moterys raičiojasi, 

klykia, o kad esama tokių siaubingų dalykų, jūs net nežinote. 
Ak, kokia nekaltybe! Jūs giriatės, kad geriausiai matote pasaulį, 
mokate pavaizduoti daiktus, esančius arti ir toli, bet duodu galvą 
nukirsti, kad niekada savo akimis nesate matęs skaistuolės įeigų. 
Niekada nesate praskėtęs jai kojų ir taršęs nosimi gaktiplaukių. O 
aš esu tai daręs. Kai norėdavau atgauti skonio jutimą, darydavau 
tai net liežuviu. Yra dalykų, reikalaujančių drąsos. Metre Janai, 
kad būtent jūs turite patikrinti, kokia infantė — skaisti ar jau 
praradusi nekaltybę, — kelia juoką. Rezgama intriga, sutinku. Bet 
dėl monsinjoro reikalavimo jūs apsirikote, paskui pamatysite, kad 
klydote. Gaudamas iš jūsų spalvotų dovanėlių, jis paglosto kiaunių 
apykaklę, bet jis ne kvailys. Jis toks pat kaip aš. Tik dar griežtesnis. 
Pirmiausia yra Dievas, paskui esu aš. Orleane viską nuspręs 
Dievas. Kalu jums tai nuo pat mūsų kelionės pradžios, sakytum 
neturėtume geresnio užsiėmimo. Bet tikrai jums tai mažiausiai 
rūpi. Jūs džiaugiatės savo dažais, o ponas Andrė džiaugiasi savo 
tepalais. Štai su kuo aš keliauju. Beje, rytoj pastarasis teiksis pri- 
spausti savo uodegikaulį prie balno. Štai kas suteiks mums truputį 
jėgų. Mums jų prireiks, kad pasiektume Portugaliją. 

Ponas Andre išsilaikė balne neilgai. Už poros ljė nuo Tulūzos, 
kai katedra už miesto sienų pavirto raudonu masyviu šešėliu, o 
šalia buvo tik bendrakeleiviai ir jokia svetima akis nebegalėjo jo 
regėti, jis nulipo nuo arklio. 

Gerosios moteriškės labai maloniai su juo atsisveikino, o kad 
užgytų žaizdos, liepė prisiekti, jog saugosis. 

Mielas pone, kad mūsų gražus darbas nenueitų veltui, linkime 
kantrybės. 

Jų žodžiai buvo keisti, bet patarimas protingas. Jį išlydint, buvo 
pasirūpinta pūkinėmis antklodėmis, į vežimą, kur buvo Jano skry- 
nia, pridėta vilko kailio pagalvėlių. Įsitaisęs viršuje, ponas Andrė 
atidavė pagarbą it garbus senjoras, sėdintis ant kovinio žirgo. 

Ponas Boduenas nesišaipė, bet ne todėl, kad tvardėsi, o todėl, 
kad jam rūpėjo visai kas kita. Jam maudė širdį del to, kad jis ne 
tenai. Užsismaukęs milžinišką kailinę kepurę ant ausų, ėjo priekyje 
vienas, prislėgtas. Apie tai buvo galima spręsti iš jo silueto. 

Janas į tą maivymąsi ir niūrų pažo Makielio žvilgsnį nekreipė 
dėmesio. 


Tai buvo kelionė, reikalaujanti ne tik kantrybės, bet ir ištvermės. 

Kalėdų išvakarėse tarp kalvų pasirodė vandenynas, jį kartais 
užstodavo pušynas; kartais kelias eidavo prie pat vandens. 

Dangus buvo giedras, ledinis, pūtė siaubingas vėjas. Tokio 
mėlynumo Janas dar niekada nebuvo matęs. Su Šiaurės ir Viduržemio 
jūrų mėlynumu buvo nepalyginamas. 

Nepaprastai sunkus mėlynumas. Jūros, į kurią veržėsi galin- 
gos upės, platybės, siekiančios kitą pasaulio kraštą. Tokia pat 
nežinoma, nepaliesta erdvė kaip žvaigždėtas dangus, sunku net 
įsivaizduoti, kad pasaulis linksta, kol susijungia pats su savimi ir 
sudaro nei pradžios, nei pabaigos neturintį rutulį. 

Mappa Mundi - mėlyna spalva. 

Melyna spalva, užpildanti tuštumą. 

Beribė, niekuo neišmatuojama mėlyna spalva be jokio pilko 
ar švelniai auksinio atspalvio. 

Meėlynumas, kylantis iš apačios, iš gelmių, iš nežinomos rojaus 
dalies ūžesio. Toks, kurį gali matyti tik dieviškoji dvasia; ir vis dėlto 
šiek tiek tos spalvos reikia antrame plane, taip pat upių vingiuose, 
gaubiančiuose kalnus, trupučio ryškiai raudoniems stogams, tiems, 
kurie slėniuose, kai tapomas gęstančios ledinės dienos rūkas. 

Mažučiukas tokio mėlynumo kvadratėlis. Nieko daugiau. 

Iki Lisabonos dar buvo likę maždaug šešios savaitės kelio. 

Lydimiems nustebusių žvilgsnių, nesuprantamų žodžių, dar 
beveik šešias savaites teko linguoti balnuose, nakvoti prastose 
užeigose; buvo saulėta, šilta, bet keliai siauri, neprižiūrėti. Visos 
dienos kaip viena, panašios, nuobodžios, nors vietos naujos, ne- 
matytos. Kelionės nuobodulys šleikštus kaip pernokęs vaisius. 


TREČIAS PAVEIKSLAS 


Šviesusis kambarys 


Jos ten nebuvo. 

Pagaliau jie pasiekė Lisaboną; šiltas oras, ilgesingi debesys, val- 
tys, laivai, ant virvių it skalbiniai džiūstančios žuvys, paplūdimyje 
dainuojančios ir besišaipančios rudakės moterys, alyvuogės, ožkos 
pieno sūriai, po miestą vaikštinėjančios ožkos. Baltas lyg tos ožkos 
ir apsuptas sienų labirintu miestas; aukšti ryškiai raudoni stogai, 
šaunantys į viršų, į gamtos žalumą, į švelnias drėgnas džiunglių 
tankmes, į trupuų bauginančias tirštas ūkanas; užvis aukščiausios 
ir balčiausios bažnyčių sienos, primenančios išlikusius maurų 
namus. Išliko maurų mokslai, kiekviename žingsnyje galima su- 
tikti ir maurų gražuolę, paveldėjusią protėvių blakstienas, vyrus 
maurų lūpomis, žvalius arabų ristūnus ir šviesiai rudus nustebu- 
sius, nežinia ko baubiančius jaučius su milžiniškomis sėklidėmis. 
Buvusią maurų puikybę galima justi net iš detalių — vasarinių 
suknelių aukštų apykaklių, čiabuvių smakro, vangių judesių, 
mąslumo, vyrų ir moterų šilkinių klubajuosčių, vokų, prieblan- 
doje užmerktų akių, aistringumo, nekalbumo ir šnypščiančios, 
nesuprantamos kalbos. Čia viskas kitaip, viskas atrodo gundomai, 
bet nepasiekiama, neapčiuopiama kaip ta nuo ryto iki vakaro 
gludinanti pūkinių šešėlių kampus šviesa, užliejanti pilies sodus, 
kuriuose smulkiais išraiškingais žingsneliais šokama pavana, pilį, 

tą maišalynę ne grynakraujų, bet išdidžių palikuonių, žinančių 
savo vertę šiame pasaulyje ir kompensuojančių savo karalystės 
mažumą strėnų kraipymu ir aukštai pakelta galva, beprotiškai 
mėgstančių ceremonijas, audiencijas salėse, kurių kedro medžio 
lubos išgražintos freskomis, sienos apmuštos angliškais apmušalais, 
salėse, apstatytose ispaniškais baldais ir išklotose ispaniškais 
kilimais; žvakidės, bylojančios apie būsimus turtus, tuos, dėl 
kurių iš tolimų kraštų atvyko pasiuntiniai parsivežti žmonos, 
įvyko pelningas sandėris. Taip, Lisabonoje buvo visko, net to, 
ko neįmanoma įsivaizduoti. Nebuvo tik donjos Izabelės, Jono I, 
Portugalijos karaliaus, dukters. 
Su įžūlia karališka šypsena infantas don Eduardas pareiškia: 


— Ponai, mūsų sesers čia nera. 


Karalius don Eduardas dar nebuvo atvykęs. Nors jo buvimas 
nieko nebūtų pakeitęs. Jo tėvas, karalius Jonas, buvo pavargęs 
senukas. Kadaise nužudęs savo pirmtaką, jis engė ispanus, kaip ir 
savo liaudį. Pasak jo, Portugalijoje buvo tik vienas tikras portugalas — 
jis. Karalius Jonas viešai pasirodydavo ne dažniau kaip kartą per 
metus — per mišias jo karūnavimo metinių proga. Už jį valdė jo 
sūnūs, daugiausia don Eduardas. 

Tai buvo keturiasdešimties metų paprastų veido bruožų vyras, 
šiek tiek aptukęs, dailiai sušukuotais ūsais. Burna apvali, lūpos 
storos, su nusivylimo šešėliu. Mėlyna klubų juosta ir apvali mėlyna 
apykakle pabrėžė jo ramių akių mėlynumą. Akcentas dvelkė vakarų 
vėjų drėgme, jis kalbėjo angliškai taip, kaip tuomet buvo kalbama 
Flandrijos arba Prancūzijos karalių pilyje. 

— Infantė donja Izabelė dabar savo pilyje Fare, ten ji paprastai 
gyvena žiemą. Reikia pasakyti, kad mes jūsų nelaukėme. Bent kol 
kas. Sausis netikęs metas keliauti. Bet malonu jus matyti. Mano- 
me, kad esate ne tik monsinjoro, didžiojo Vakarų hercogo, bet ir 
paties mūsų mylimo Pilypo pasiuntiniai. Labai malonu. Jauskitės 
čia kaip savo namuose. 

Buvo galima pamanyu, kad žodžiai gerokai pranoko tikrovę norint 
pademonstruoti perdėtą, pilyje juvelyriškai nugludintą mandagumą. 

Pono Andrė paklaustas, kada nusišypsosianti laimė klūpėti 
prieš donją infantę ir kada bus galima įteikti jai monsinjoro laišką, 
don Eduardas atsainia šypsena laukia, kada tyla atliks savo darbą 
ir atvykėliai pasijus nejaukiai. Paskui, neva apgailestaudamas, 
tarsi reikalas būtų lietęs intymius dalykus, kurių kietaširdžiams 
nederėtų žinoti, jis pareiškia, kad infantė paprastai sugrįžta per 
Šventąjį Lozorių. 

— Cia, tarp mūsų, ji kiekvieną pavasarį tarsi atgimsta. Taigi 
jūs turėsite laiko pailsėti. Tikriausiai kelionė iš Flandrijos buvo 
varginanti. O su tais laiškais mes norėtume susipažinti ir pranešti 
mūsų tėvui, karaliui Jonui. 

Ir viskas. Audiencija baigta. 

Pasiuntiniai, pasilenkę, nepakeldami galvos, pasitraukia ata- 
tupsti nuo karaliaus pakylos. Dar prieš audienciją vienas kamer- 
heras buvo juos įspėjęs: 

— Neatsukite monsinjorui nugaros, traukitės pasilenkę, įbedę 
akis į žemę. Pas mus taip priimta. 

Kaip įmanoma grakščiau pasilenkę, atkišę užpakalius, pasiunti- 
niai atatupsti išeina iš audiencijų salės, pro jos dvigubas kolonadas, 
po jos skliautais, pro antikinius tamsius kaip naktis paveikslus, 
kilimus, tarp eilėmis susiglaudusių rūmininkų; būtų buvę įdomu 
pažiūrėti, kaip tuomet atrodė flamandai, turto, apie kurį vis dar 
tebesvajojo, emisarai. 


Lauke, stovėdamas priešais geltonomis livrėjomis vilkinčių 
liokajų ir juodai bei raudonai apsirengusių alebardininkų būrį, 
jų laukia kamerheras. Laukia ir ekipažas, kuriuo galima važiuoti 
slapta ir patogiai. Pasilenkę, sakytum slegiami sunkios naštos, 
garsiai kaukšėdami batais, jie pereina aštuoniakampį vidinį kiemą, 
apsodintą gėlėmis, kurias taršė vandenyno vėjas. 

Ponas Andrė šnabžda Janui į ausį: 

— Ką jūs apie tai manote? 

— Kad jau turėjome pasiekti tikslą. Po pirties mano savijauta 
pagerės, galėsiu bent išsimiegoti. 

— Aš turiu galvoje tai, kad nėra infantės. Kaip manote, ar ji 
normali? 

— O kodėl gi ne? 

— Kaip jūs nutapysite donją Izabelę, jei ji dabar išvykusi? 

— Palauksiu, kol sugrįš. 

Ponas Boduenas sukikena. 

— Metras Janas moka tik du dalykus: tapyti ir laukti. 

Jie eina dengtu prieangiu, baltu koridoriumi, akmenimis 
išgrįstais kiemais. Iš visų pusių juos supa ilgi dviejų aukštų pasta- 
tai. Į vieną jų jie įeina. Baltuose koridoriuose su daugybe sunkių 

ąžuolinių durų išdrožinėtomis staktomis žingsniai trinksi dar 
garsiau, negu einant kiemais. Ponas Boduenas bamba: 

— Mus čia viešai įžeidė, reikia apie tai pranešti monsinjorui. 

— Ar jūs manote, kad tai svarbu? - susijaudinęs paklausia ponas 
Andrė. 

— Viena iš dviejų: arba nuo mūsų kažkas slepiama, - žinome, 
kas, — arba iš mūsų tyčiojamasi, tai yra mes vedžiojami už nosies. 
Bet abiem atvejais jie nesiskaito su monsinjoru. 

— Mes ką tik atvykome. 

— Mūsų turėjo laukti. Juk jūs pats išsiuntėte laišką. 

— Dalykas tas, kad atvykome čia derėtis. Reikia būti atkakliems. 
Kaip jūs manote, metre Janai? 

— Kodėl įsižeidėte? Tikriausiai jie pasakė, kaip yra iš tikrųjų. Cia 
tikrai nešilta. Ir labai drėgna. Infantė gali pasirinkti tokį klimatą, 
kuris jai prie širdies. 

Ponas Boduenas nusijuokia: 

— Jei šita nekalta panelė bijo Lisabonos žiemos, įsivaizduoju, 
kokia ji bus laiminga žiemą Flandrijoje! 

— Dar nežinia, kokie šitų žmonių papročiai, - pareiškia ponas 
Andrė. 

Pono Bodueno akyse sužaižaruoja pykčio kibirkštys. Kamerhe- 
ras neištveria ir paliepia atidaryti trejas duris. Visi nuseka paskui 
savo liokajus. Bet ponas Boduenas iš tolo dar pasišaipo: 

— Del tų papročių, pone Andrė. Jei jie turi moterų, galinčių 
patepti jums užpakalį tepalais, pasakykite man. Jei reikės kaip 
kokiems piemenims čia trintis dienų dienas, užmegsime su jomis 
artimą pažintį. 


Be perstojo pliaupia lietus, nuo vandenyno pučiantis vėjas čaižo 
lietaus šuorais sienas, apvalias raudonas čerpes, storus langų stiklus. 
Girdėti, kaip vanduo bėga upeliais. 

Sėdėdamas prie židinio už stalo, Janas visa tai aprašo savo laiške 
Margeritai. 


Kol kas nejaučiu, kad esu pietuose, ir šių rūmų kambariai žiemai 
nepritaikyti. Visur dvelkia šalčiu ir drėgme. Apsiaustų nenusivelkame. 
Šalia manęs židinyje plaikstosi liepsna, sakytum vėjas pūstų kiaurai 
per sienas. Gyvename gerai, erdviai, tik, atrodo, mus apgyvendino 
erdviai todel, kad pašaltume. Nuo tos dienos, kai atvykome, saulės 
dar neregėjome. Debesys tokie žemi, kad net nematyti vandenyno, 
nors pilis stovi ant kalno. Už stalo turėtų atsiverti graži panorama — 
įlanka, upės žiotys, uostas. 

Infantės irgi nėra, kaip tos saulės. Per Šventojo Lozoriaus šventę ji 
turi sugrįžti. Mano paskaičiavimais tai bus dar po gero mėnesio. Aš 
čia esu vienintelis, kuriam dėl to neskauda galvos. Nemėgstu skubėti. 
Be to, kol kas čia ne taip šviesu, kad galečiau tapyti. 


Baigęs rašyti, Janas prisimena Margeritą; žino, kokių žodžių 
toji laukia, bet jų neparašo. 

Apsisiautęs pečius apsiaustu, jis ilgai stovi prie lango ir žiūri, 
kaip lyja. Keista, bet visame pasaulyje lietus toks pat. 


Slenka dienos, jokių įvykių, ir toliau merkia lietus. Vakarai 
niūrūs, naktys juodos. 

Janas nutaria pailsėti ir savo skrynios net neatidaro. Kelis kartus 
jis buvo išėjęs pasivaikščioti. Purvinomis garvelėmis neidavo, nes 
jam labiau patinka akmenimis išgrįsti keliai palei gynybinę miesto 
sieną ir didžiosios aikštės, apsuptos bažnyčių, stovinčių ant maurų 
akmeninių pamatų, grindinys, kuriuo vakarais slampinėja turtingi 
vyrai ir gražios miestietės. Raudonas turbanas traukia praeivių 
žvilgsnius. Į jį krypsta akys dar ir todėl, kad jis vienas, panašus į 
svetimšalį. Jis atpažįsta kelis pilyje matytus veidus. Jaučia, kad iš 
jo laukiama šypsenų ir mandagumo gestų, būtinų per pristatymo 
ceremonijas. Del to jam šiek tiek nesmagu. Jis ypač pamėgo nuošalų, 
palei visą įlanką einantį rūmų parko takelį; nuo jo iš aukšto matyti 
į vandenyną įtekanti upė, kurią vietos gyventojai vadina Zejo. Tik 
per žemai pakibusius debesis nieko nematyti. Nematyti net upės 
viduryje inkarus išmetusių sargybinių laivelių aukštais stiebais. 

Kasdien buvo tikimasi, kad debesys pagaliau išsisklaidys. Bet virš 
uosto tvyro tarsi pelenų uždanga, o pats vandenynas savo spalva ir 
konsistencija primena užgesusį židinį. Pavargęs laukti, Janas išsitraukia 
iš po apsiausto kaulų milteliais padengtas lenteles ir švininiu rėžtuku 
pažymi joje miglose skendinčios perspektyvos taškus. 

Kartą, jam grįžtant po vieno iš tokių pasivaikščiojimų, buvo 
pranešta, kad su juo nori susitikti don Eduardas. Infantas pasitiko 
jį savo darbo kabinete. Kambarys mažas, tamsus, apstatytas juodais 
masyviais baldais. Visas sienas dengia lentynos, jose daugybė knygų, 
pergamentų; aiškiai matyti, kad visa tai sudėliota ne dėl grožio. 

Jiedu pasisveikina stovėdami. Infantas atsisėda į didelį oda 
apmuštą fotelį ir patogiai jame įsitaiso. Labai mandagiu gestu 
pasiūlo Janui sėstis, irgi į odinį fotelį. 

Žiūrėdamas iš arti į etiketo nevaržomą don Eduardą, Janas 
mato, kad tai žavus žmogus. Skruostai glotniai nuskusti, raukšlelės 
smilkiniuose ir pavargę akių vokai teikia jo veidui nuoširdumo. 

Švepluodamas don Eduardas pareiškia: 

— Metre Janai, apie tai, ką mudu čia kalbėsime, hercogo pa- 
siuntiniai neturi žinoti. Štai kodėl norėjau matyti tik jus vieną. 

Jis nutyla laukdamas komentaro arba protesto, bet nei to, nei ano 
neišgirsta. Jis šypsosi. Akyse sužimba maloni ironijos kibirkštelė. 

— Metre Janai, prieš dvejus metus su panašia misija jūs buvote 
atvykęs į Aragoną. Jūsų šeimininkas norėjo vesti karaliaus Alfonso 
Penktojo seserį donją Leonorą. Man labai jo gaila, bet jos ranką 
gavau aš. Kaip matote, dabar mudu abu žinome, kodėl tuomet 
ilga jūsų kelionė taip baigėsi! 

— Monsinjore, niekas nesileidžia į kelionę be reikalo, o juk man 
dabar patikėta tokia svarbi užduotis. 

— Kokia užduotis, metre Janai? Nutapyti portretą? Ar papasa- 
koti monsinjorui, didžiajam Vakarų hercogui, tai, ką pamatėte 
savo akimis? 

— Ir viena, ir kita, monsinjore, kitaip neįmanoma. 

Abu nusijuokia. Jiedu vienas kitam patiko, jie vienas kitą suprato. 

Don Eduardas sako: 

— Infante labai graži, net neabejokite. Bet reikia, kad žinotumėte 
ir tai, jog ši moteris turi tvirtą charakterį. Deja, mūsų laikais tokių 
moterų yra labai daug. Vien gražios išvaizdos nepakanka. 

Makielis laukia Jano prie jo durų. Nuo lietaus mėlyna jo kepurė 
patamsėjusi. Jis nusiima ją ir sako: 

— Ponas Boduenas susidraugavo su šių rūmų senjorais. Rytoj ir 
kitomis dienomis jie žada drauge dalyvauti didelėje medžioklėje. 
Jei nesutrukdys sloga, vyks medžioti ir ponas Andrė. Jie pasiūlė 
vykti į medžioklę drauge su jais ir man. 

Janas nusišypso. Gudrauja — neskubėdamas įeina į kambarį, 
įmeta į židinį pliauską ir tik tada atsako: 

— Jau seniai nesinaudoju tavo paslaugomis. Man tavęs nereikės 
tol, kol nenutapysiu infantės portreto; tai bus dar negreitai, ne 
anksčiau kaip po mėnesio, o gal ir vėliau. Šioje pilyje yra daug 
liokajų — ne mažiau kaip durų ir koridorių. Mano poreikiams jų 
pakanka per akis. Leisk savo laisvą laiką kaip išmanai. 

Makielio veidas paniūra. 

— Ner jei išvyksiu medžioti drauge su ponu Boduenu, aš vis 
tiek tebebūsiu jūsų pažas. 

— Ir toliau tarnausi monsinjorui hercogui. Kito šeimininko 
neturi. Bet tu esi mano pažas. 


Monsingore, 

šią 1429 metų po Dievo Sūnaus gimimo vasario mėnesio dieną 
pradedu rašyti Jums laišką, kurį, kai ateis laikas, patikėsiu Jūsų 
tarnui pažui Makieliui. 

Aš, Janas van Eikas, vykdydamas užduotį, kurią davėte man savo 
rūmų Lilyje sode, aprašau savo ranka visa, ką čia, Lisabonoje, Šventojo 
Jurgio pilyje, sužinojau ir pamačiau. Rašau iš pilies, į kurią Jūsų valia 
buvome pasiysti nutapyti infantės donjos Izabelės portretą. 

Taigi, kaip monsinjoras pageidavote, niekas to nesužinos. 

Neseniai infantas don Eduardas priėmė mane savo kabinete, au- 
diencija vyko be liudytojų. Jis norėjo pasišnekėti apie infantę donją 
Izabelę. Dabar jos pilyje nėra, čia jos laukiama sugrįžtant prieš Šventąjį 
Lozorių. 

Infantas don Eduardas manęs tiesiai paklausė, ar negalėčiau 
pakoreguoti donjos Izabelės portreto, jei pamatyčiau, kad jis netinka 
Jūsų skoniui; beje, jis sakė, kad infantė — tikra gražuole. 

Don Eduardas baiminasi, kad infantės portrete bus matyti j0s „tvirtas 
charakteris“, kuris būsimajam sutuoktiniui gali nepatikt. Nors jis to 
nesiai nepasakė, aš supratau, kad už tai man bus dosniai atlyginta. 

Aš mandagiai pasakiau, kad tapau vienintelę merginą, su kuria 


mano šeimininkas, tai yra Jūs, monsinjore, esate susipažinęs kone 

geriau negu aš. Kad infanto neslėgtų baimės našta, nors, tiesą sa- 
kant, tik tam, kad man nepriskirtų prižiūrėtojų, pasakiau jam, kad 
Jūsų, monsinjore, skonio niekas nežino ir kad vertinate moteris savo 
nuožiūra. Negalėdamas tuo patikėti, don Eduardas ilgai tylėjo. Paskui 
Jis pakeitė pokalbio temą, užsiminė apie Orleaną ir iš ten ateinančias 
blogas žinias. 

Kai jis paklausė mano nuomonės, atsakiau, kad nusimanau tik 
apie tapybą ir kad tomis 1š toli mus pasiekiančiomis žiniomis netikiu. 
Pasakiau, kad jos primena prastai nutapytą paveikslo foną. Tos žinios 
pernelyg miglotos, netikros, klaidinančios, o kas ten iš tikrųjų vyksta, 
nežinia. Šie mano žodžiai jam patiko. Jis pasakė: „Metre Janai, dabar 
pradedu suprasti, kodėl hercogas Pilypas jumis taip domisi.“ Paskui 
pridūrė, kad specialiai man paruošta darbo vieta, kuria netrukus galėsiu 
pasinaudoti. Monsinjoras infantas labai maloniai mane išlydėjo ir 
pažadėjo mano darbą visokeriopai paremti. Bet infantė išvykusi, todel 
mano užduotis nepajudėjo iš vietos, net piršto nepajudinau. 


Janas liaujasi rašęs, paglosto ranką. Tenai, virš jūros, horizontas 
liepsnoja vakaro žara. 

Nuo vieno pasaulio krašto iki kito po šaltu dangumi nusidrie- 
kia kraujo spalvos juosta, nelyg būtų atsivėrusi žaizda, leidžianti 
sruventi laikui. 

Ochrai sušvelnėjus ir pavirtus juoda naktimi, Janas vėl prisi- 
mena pokalbį su don Eduardu. Ir ne tik. Jis galvoja apie būsimą 
infantės portretą. 

Atsisveikindamas Janas atkreipė dėmesį į tai, kad don Eduardo 
skruostai staiga įkrito. Kakta pernelyg stati, nosis ne tiek tiesi, kiek 
stora. Iš subliūškusių lūpų buvo matyti, kad jis persisotinęs, kaip 
tie vyrai, kurie tenkina geidulius nepatirdami džiaugsmo. Vargu 
ar donja Izabele labai panaši į šitą vyrą. 

Bet ką reiškia sesers ir brolio panašumas? Pažui Makieliui, 
besižavinčiam Margeritos portretu, nekilo nė mažiausio įtarimo. 


136 


Don Eduardas buvo iš tų žmonių, kurie laikosi žodžio. Janui 
buvo pranešta, kad Sintroje, karaliaus pilyje, pusantros dienos 
kelio nuo Lisabonos, jau paruoštas darbo kambarys. 

Šiek tiek nustebęs, jis paklausia kamerhero: 

— Štai kaip? O kodėl ne čia, Šventojo Jurgio pilyje? 

Kamerheras šypsodamasis viena akimi mirkteli ir linkteli 
galva. 

— Tokia infantės, mano šeimininkės, valia. 

Janas pajunta palengvėjimą; ponai Andre ir Boduenas laksto 
paskui šernus ir zuikius, taigi klausytis protestų ir įtarinėjimų, 
kuriuos galėtų sukelti ilgas jo nebuvimas, nereikės. 

Vieną ūkanotą ir vėjuotą rytą, tarsi koks senjoras apsuptas 
tarnų ir kareivių, pririšęs prie vežimo savo skrynią, Janas išvyksta 
iš Lisabonos. Jam už nugaros lieka gynybinės miesto sienos. 

Kelias į Sintrą vingiuoja tarp kalvų, apaugusių amžinai 
žaliuojančiais ąžuolais ir kaštonais. Nuo drėgmės visi žalumynai 
šlapi, keliai patižę. Skrynia labai sunki, todel kartkartėmis tenka 
traukti iš purvo įklimpusius vežimo ratus. Kelyje jie užtrunka 
ilgiau, negu buvo numatyta, bet pagaliau išvysta Sintros pilies 
bokštus su įmantriais piramidės tormos pagražinimais; paaiškėja, 


kad čia karališkasis gyvenimas buvo užgesęs. 

Galima įžiūrėti tik aukščiausius langus, miškų ir sodų kontūrus, 
tamsią palangę, o už poros ar trijų ljė plyti vandenynas. Jeigu 
nebūtų buvę geresnio pasirinkimo, jis būtų likęs šone. 

Jis buvo priimtas kaip princas. Jo skrynia, drabužių ir knygų 
ryšuliai buvo sunešti į mažą namelį šalia klojimų ir arklidžių, 
kurias nuo pilies skyrė ilgas kiemas; čia jis galėjo jaustis visiškai 
laisvai, nors sienomis apsuptoje pilyje laisvės buvo pakankamai. 
Šalia didžiulio pagrindinio kambario buvo dar vienas, tą patalpą 
buvo galima pritaikyti kabinetui ir miegamajam. Sienos dar skleidė 
aliejinių dažų šilumą. Langai išėjo į galeriją su dviem eilėmis ko- 
lonų. Penkių šešių pėdų aukščio sienos, kuriose buvo tik vienerios 
durys, supo prašmatnų sodą; jame esančias pavėsines nuo svetimų 
akių saugojo citrusiniai medžiai. 

Tarnai plačiai atidarė baldų sandėlio duris. Ten Janas išsirinko 
stalus, kėdes, etažeres spirale išdėstytomis lentynėlėmis ir net 
aragonišką storu audiniu aptrauktą fotelį su didžiuliu atlošu, 
medyje išdrožtais lapais. 

Džiūgaudamas kaip vaikas, matantis, kad bus patenkintos 
visos jo užgaidos, Janas pareikalavo žaliavų klijams, glaistams, 
įvairių indų, audinių, pastovų, kėdžių, veidrodinių lempų aliejaus 
klinketams, visokiausių puodų ir nedidelės krosnelės. Padedamas 
nesuprantančių jo kalbos tarnų, išvykęs iš Lilio, jis pirmąkart 
išsitraukė iš didžiulės savo skrynios slapčiausią daiktą. Tai buvo 
camera lucida. 

Nepraėjo savaitė, ir didžioji salė atrodė taip, tarsi joje visą laiką 
būtų buvusi dailininko dirbtuvė. Kvepėjo aliejais ir sudegusiais 
kaulais. Net sode šnarantis medžių lapais lietus priminė Lilio ir 
Hedeno dirbtuves. 

Šitą sėkmę lydėjo kita, dar labiau netikėta. Jį nuvedė į 
prabangią, puikiais naujais baldais apstatytą biblioteką. Ten jis 
perskaitė kelias lotyniškas nežinomų autorių knygas; vienoje jų 
aptikęs pasakymą A fratis rosea, luce dum succenditur, nusišypsojo. 


138 


Paskui jis rado tikrą lobį — tvarkingai sudėtų žemėlapių ir por- 
tulanų. Juose buvo kruopščiai nupieštos Portugalijos pakrantės, 
keliai, taip pat didelė dalis Viduržemio jūros pietinės pakrantės 
su miestais, upėmis. Tarp jų buvo nurodyti atstumai, o pakrančių 
vandenyse net jūros gylis. 

Bibliotekoje nuobodžiauti nebuvo kada. Jau kitą dieną, nebi- 
jodamas pasirodyti nekuklus, jis ėmė kopijuoti. 

Jei nenutapys donjos Izabelės portreto, iš ilgos kelionės parsiveš 
bent naudingos medžiagos, kuria bus galima papildyti monsinjoro 
kūrinį Mappa Mundi. 


Pagaliau švinta, giedrame, be vienintelio debesėlio danguje 
aušta diena. Kalvų viršūnes gaubia švelni žara, nors slėniai skendi 
miglų pataluose. Užsimetęs ant peties odinį krepšelį, Janas eina 
į kalnus; jis išbus ten iki sutemų. Ant popieriaus lapų su kana- 
pių pluošto gijelėmis jis ištisą dieną piešia anglimi auksuotą ir 
permatomą materiją. 

Vakare, kai Jano šešėlis slenka kiemo grindiniu, niekas net 
nežino, kad jo visą dieną nebuvo pilyje. Niekas jo neieškojo, 
niekam nerūpėjo nei kur jis, nei ką veikia. 

Nieko keista, nes don Eduardas iš tikrųjų niekam nebuvo 
paliepęs Jano sekti. Juk jis tik rūmų dailininkas, kurio grįžtant 
laukia Pilypas Burgundietis. 

Janas stumteli savo dirbtuvės duris. Dažų kvapai maišosi su 
didžiuliu džiaugsmu, kurį teikia kalnų ir jūros pakrančių pano- 
rama, ir su iš ten sklindančiu aromatu. Janas padeda krepšelį ant 
grindų, dreba kojos, eidamas jis svirduliuoja. Manydamas, kad iš 
nuovargio, viena ranka atsiremia į aragoniško fotelio atlošą. Staiga 
jį apima jaudulys. Per visą kūną nuvilnija karšta kraujo banga. 
Supranta, kad klysta. Jis ne monsinjoro rūmų dailininkas ir ne 
užsakymų gavėjas, tapantis valdžios veidą. 

Ne šiandien ir ne šią akimirką. 

Jis keista būtybė, išgyvenanti tai, ko dar nebuvo patyrusi. Jis 
laisvas, niekieno nevaržomas žmogus, imasi tik tokio darbo, kuris 
jam patinka. Esu toks ir toks, būsiu tol, kol donja Izabelė vers 
mane laukti. Štai kas kaitina man kraują. Aš, Janas van Eikas, 


šiandien piešiau būdamas visiškai laisvas. 

Nusistovėjo gražūs orai. Aušros skendėjo švelnioje aksominėje 
šviesoje, paryčiais ji praskaidrėdavo ir vidiniame kieme ilgai 
glamonėdavo sprogstančius rožių ir lelijų pumpurus. Prižiūrėti 
gėlynų ateidavo sodininkai; Janas tuomet arba miegodavo, arba 
piešdavo kokį nors stiebą, lapą, o kartais mieguistas knapsėdavo 
prie knygos. Jie beveik nesikalbedavo, nes galėdavo susišnekėti tik 
prasta ispanų kalba. Šiek tiek vieni kitus suprasdavo, bet paskui 
nusijuokdavo ir nutildavo. 

Vakarais, gerdamas beveik juodą išdegusia žeme kvepiantį vyną, 
Janas kurdavo mintyse laiškus Margeritai. Žodžius sudėliodavo, 
bet išguldyti juos rašalu noro nebūdavo. 

Šilta, tinkama glamonėms ir bučiniams šviesa. Šiluma ir švel- 
numas su Flandrijos vasaromis nepalyginami. Neįprasta šiluma, 
neįprastas vaiskumas. 

A fratis rosea luce dum succenditur... Rožinėje savo brolio 
šviesoje ji stveria ugnį, švelnus vakarų vėjo dvelkimas išvalo jo debesų 
atmosferą taip, kaip lyros galia pripildo švelnumo krūtinės ir paliečia 
širdį, laukiančią meilės pažadų... 

Šira poema, sese, skirta tau. Jos tęsinys patiktų tau kaip ir man. Patik- 
tų tau ir gyvenimas, kurį čionai gyvenu. Esu tuščios pilies šeimininkas. 
Įsivaizduoju jų sode tave. O taip, be vargo įsivaizduoju tave čia. 

Dienų daugiau nebeskaičiuoju. Laukiu nelaukdamas, todėl kar- 
tais pabudęs ryte net nežinau, ar dar tebelaukiu infantės Izabelės. 
Dėl mangs ji galėtų nepasirodyti visai. 

Taip, dar niekada gyvenime nebuvau toks laisvas žmogus kaip 
dabar. Nors esu monsinjoro rūmų dailininkas. Taigi dabar dažnai 
turiu progų pagalvoti apie save ir šiek tiek mušančiu iš vėžių būdu 
pasimėgauti savo laisve. 

Ber turiu skaitytis ir su tuo, kad iki Šventojo Lozoriaus liko 
tik dešimt dienų. 

Ko man trūksta? 

Gal Lilyje manęs laukiančių darbų? 

Ne. 

Šioje pilyje aš nesu visai vienas. Kartais su kokiais nors kil- 
mingais asmenimis pietauju. Galiu jiems pasakyti ne daugiau 
nei tarnaitėms ir sodininkams. Jie mandagiai mane klausinėja. 
Laimė, negalime susikalbėti, nes jie moka tik šiek tiek angliškai, 
o aš šiek tiek ispaniškai. 

Čionykštės moterys už mūsiškes smulkesnės. Visai kitokia ir jų 
oda, — blausesnė, tamsesnė, atsparesnė laiko poveikiui. Nežinau, ar 
man jos būtų gražios, jeigu būtų galima atskirti detales nuo visumos. 
Akys labai tamsios, juodo aliejaus spalvos, žiūrint į jas atrodo, tarsi 
už jų nuo mano, svetimšalio, smalsumo slepiasi jų sielos. 

Ar tau manęs netrūksta? 

Tarp poemų buvo ir tokia? 

Stetit puella rufa tunica... Stovi mergaitė, jos tunika raudona. 
Mergaitę palietė, tunika suplyšo, ai, ai! Jos veidas švytėjo, lūbutės žydėjo, 
ai, ai! Stovi mergaitė po medžiu ir rašo ant lapo meilės žodelį. .. 

Toks gyvenimas trunka tiek dienų, kiek reikia vilkdalgio pum- 
purui pražysti. Baigiasi jis brutaliai. 

Vieną popietę į didįjį rūmų kiemą įvažiavo karietos. Nė vie- 
noje iš jų pažįstamų veidų nebuvo: nei monsinjoro pasiuntinių, 
nei infantės donjos Izabelės. Ber pilis triukšmingai atgyja. Vakare 
didžiojoje menėje uždegamos žvakidės, atvyksta muzikantai. Dar 
privažiuoja karietų. It žvirblių spiečius sulekia tarnai. Rengiamos 
medžioklės. Janas sužino, kad ši pilis priklauso karaliaus Jono an- 
tram sūnui don Pedrui. Visi atvykusieji — tai jo rūmininkai, vieni 
jų labiau įtakingi, kiti mažiau. Visi suvažiuodavo į Sintrą kartą per 
metus, pasibaigus žiemai. Čia kur kas maloniau negu Lisabonoje. 
Don Pedras sugrįš negreitai, nes jo gyvenimas — kelionės. Sako, 
kad dabar jis pas popiežių. 

Iškart į Janą nukrypsta smalsūs žvilgsniai. Jis negali būti visą 
laiką nemandagus ir juos ignoruoti. Nors donjos Izabelės vardas 
nebuvo paminėtas, kodėl jis čia, žino visi. Jis atsitveria kalbos 
barjeru, vaizduoja, kad nemoka net prancūziškai. 

Ir tuo viskas baigiasi. Jis vėl tampa monsinjoro, didžiojo Vakarų 
hercogo, rūmų dailininku. Vieną dieną paruošia savo šviesiosios 
dėžės veidrodį, kitą degina ir mala vištų kaulus gruntui. 

Šventojo Lozoriaus diena baigiasi, bet infantė nepasirodo. 

Ir kitą dieną taip pat. 
Jis nedrįsta nei klausinėti, nei demonstruoti savo susierzinimo. 
Ketina iki vakaro pasivaikščioti kalnuose arba vandenyno pa- 


krante, kaip anksčiau. Bet šito padaryti irgi neišdrįsta. 

Jos atvykstant jis nelaukė, bet ji čia, ant dirbtuvės slenksčio. 

Kad tai ji, spėja ne iš veido, nes švytinčias jos akis dengia 
raginėmis šukomis prie plaukų prismeigtas vualis. Priešais jį stovi 
vaiduoklis. Bet jis žino — tai ji. 

Kas kitas galėtų šitaip ateiti pas jį? 

Janas mikliai pakyla nuo savo kėdės. Nori pasisveikinti ir 
nežino, kaip turėtų jai nusilenkti. Jos pasirodymas išmušė jį iš 
vėžių. Sutrinka kaip jaunuolis, nors turėtų elgtis kaip savimi pa- 
sitikintis vyras, kuriam princesių užgaidos ne naujiena. Pakaktų 
bent mandagios savitvardos. 

Ji įžengia į kambarį nieko nepasakiusi, taip, kaip įžengia ka- 
raliai, karalienės, hercogai ar šio pasaulio galingieji, kurie visur 
elgiasi kaip savo valdose. Taip, juk ji savo namuose. 

Už jos nugaros, sode, saulė spindi ant kanos ir lelijų lapų, 
smelkiasi virpėdama pro migdolus ir citrinmedžius. Ji stovi aki- 
namo gobeleno fone. 

Ji aukšta, vaikšto grakščia jaunos moters eigastim. Klubai siauri, 
granato spalvos aksominė suknelė po krūtimis stipriai suveržta 
perlais ir opalais nusagstytu diržu. Krūtinė paslėpta, kaip ir vei- 
das. Žydras, bijūnais išsiuvinėtas šalikas dengia pečius, krūtinę, 
siekia strėnas. 

Ji prieina prie didžiulio aragoniško fotelio ir atsistoja už aukšto, 
siekiančio jai pečius, atlošo. Janas supranta, kad nori pasipuikuoti. 
Ji nenori rodyti man savo veido, nori pademonstruoti save visą. 
Nori, kad žinočiau, jog ji princesė. Ji it žvaigždė danguje pasirodo 
ir išnyksta kada tik panori. Tai aikštingas vaikas. 

Janas ramiai šypsosi. Jis įpratęs prie princo ir princesės užgaidų, 
todėl taip paprastai iš vėžių jo neišmuši; drąsiai nusilenkia jai 
antrą kartą ir sako: 

— Mano ponia. 

Ji laukia, kada jis atsities ir tada prabyla. Vualis nuo jos kvė- 


pavimo juda. 

— Aš esu donja Izabelė, o jūs Janas. Esate kantrus, o aš nemėgstu 
skubėti. 

Jos balse girdėti šiek tiek ironijos. Nešvepluoja kaip don Edu- 
ardas ir rūmininkai, nes anglų kalbai tokie akcentai nebūdingi. 
Balsas žemas, kone vyriškas, jaudinantis kaip ir uždengtas vualiu 
veidas ir apskritai visa ta jos pasirodymo scena. 

Tebestovėdama už fotelio atlošo, donja Izabelė sako: 

— Don Eduardas jus išgyrė, anot jo, esate patyręs dailininkas. 
Per trumpą laiką jūs jį pakerėjote. Savo pagiriamajame žodyje jis 
kėlė jus į padanges. Sako, kad jūs protingas, gudrus, nepaprastai 
kuklus ir išdidus. Tai jo žodžiai. 

Pro vualį Janas įžvelgia šypsenėlę, jos balsas liejasi lyg sidabrinis 
upelis. 

— Don Eduardo nuomone per daug nepasikliaukite. Jis labai 
žavisi jūsų šeimininku, todėl, liaupsindamas jus, kartu giria ir jį. 
Mano broliui infantui taip reikia jūsų meno, kad jis galėtų juo 
žavėtis, net jei būtumete labai prastas dailininkas. 

Palenkęs galvą, jis irgi šypsosi. 

— Mano ponia, stengiuosi kiek galėdamas. 

Janas galėtų sakyti, kad tai jo šūkis, kurį išreiškia savo paveiks- 
luose. Don Eduardas pasakytų, kad jis atsargus, kad jis yra savo 
perdėto kuklumo auka. 

— Mano ponia, monsinjoras hercogas nekantriai laukia jūsų 
portreto, aš privalau jį nusiųsti. Atvykau čia, kad jį nutapyčiau. 
Visą savo laiką skiriu jums, o jis bėga. 

Net nematydamas donjos Izabelės veido, Janas jaučia, kad ji nu- 
stėro. Ji uždeda rankas ant fotelio atlošo. Jis virpa. Infantės rankos pli- 
kos. Tai vieninteliai odos lopinėliai, į kuriuos jam leidžiama žiūrėti. 

Izabelės rankos ilgos ir plonos kaip paukščio kojos. Oda labai 
blyški, permatoma, po ja matyti venos ir plonytės sausgyslės. Iš 
įsikibusių į medį pirštų, delno dailaus linkio ir įsitempusio riešo ma- 
tyti, kad tos rankos iš tikrųjų yra stipresnės, negu atrodo. Jos dailios, 
tačiau gali griebti, draskyti. Nagai trumpi, labai šviesūs. Smiliaus ir 
nykščio šaknys plačios, balzganos, pusmėnulio formos. 

— Taip, metre Janai, laikas bėga. Ber matau, kad mokate juo 
naudotis. Jūs puikiai įsikūrėte. 

Vualis krinta klostėmis, ji pasisuka į lentynų, stalų, paveikslų 
ir medinių šviesiojo kambario pertvarų pusę. Jos balse girdėti ne 
tik ironija, bet ir nuostaba. Janas jai nieko neatsako. 

Ji prieina prie to kambario langelio, pažvelgia į jo vidų ir, 
pamačiusi veidrodžius, žinoma, nustemba. 

— Kas tai? 

— Camera lucida, šviesusis kambarys, kuris... 

— Metre Janai, lotynų kalbą moku. 

Šiuos žodžius ji taria sausai, ištiesusi ietį primenančią ranką. 
Janas ir toliau tyli. Be sąžinės graužimo ji klausia: 

— Ar don Eduardas sakė jums, kad esu bjauraus būdo? 

Jis neabejoja, kad pro vualį infantė nelyg karys pro šalmo plyšį 
žiūri, kaip jis reaguoja į šiurkštų jos elgesį. 

— Metre Janai, jūs labai stengiatės neparodyti, koks esate nuste- 
bęs dėl juokingos mano aprangos. Bet nemanykite, kad prisikėliau 
ir šitaip pasirengiau Šventojo Lozoriaus dienos proga. 

Jis įsitikinęs, kad Izabelė plačiai šypsosi. Savo plonais it paukš- 
čio pirštais ji kedena vualio kutus. 

— Priežastis labai paprasta — aš nenoriu, kad jūs pamatytumėte 
mano veidą. 

Šiugždėdama suknele, ji prieina prie Jano ir sako: 

— Mano broliui infantui labai reikia jūsų meno, man - ne. Mon- 
sinjoras Pilypas, Burgundijos hercogas, Flandrijos grafas, Olan- 
dijos, Zelandijos ir Brabanto regentas, Artua, Nivernė ir Franš 
Kontė senjoras nori pamatyti mano veidą manęs nepažinodamas. 
Būsiu įvertinta pagal jūsų kūrinį kaip kokia prekė. Kokia ta Por- 
tugalijos infantė? Baidyklė ar gražuolė? Kaip ji pakelia savo metus? 
Neprieštaraukite, metre Janai. Jūs tapote tai, kas jums paliepta, 
ir už darbą jums sumokama. Man sako, kad, sulaukusi jūsų 
šeimininko dėmesio, turėčiau džiaugtis. Ber aš nesidžiaugiu. Bur- 
gundijai reikia laivų, jūros kelių, būsimų Portugalijos karalystės 
turtų, o ne manęs. Metre Janai, gandas apie didįjį Vakarų hercogą 
pasiekė mus dar gerokai prieš jums atvykstant. Ko Pilypas tikisi 
iš būsimos žmonos, man nerūpi, todėl manau, kad nereikia ir jos 
portreto. 

Granato spalvos aksominės suknelės fone jos rankų oda nepa- 
prasto grožio. Mergaitės rankos. 

Gal del to, kad jis neatitraukia akių nuo jos rankų ir atkakliai 
tyli, ji kiek malonesniu balsu klausia: 

— Ar pradėsite savo kūrinį nuo suknelės? 

— Portretas, mano ponia, tai veidas. Ir dar pečiai. Paprastai 
veidas į suknelę neįvelkamas. 

Ji pirmą kartą nusijuokia. Juokas skaistus, lengvas kaip jos 
rankos. 

— Man būtų galima padaryti išimtį. Sakote, kad dabar mano 
veidas nepasiruošęs. 

Donja Izabelė vėl nusijuokia ir, atsukusi jam nugarą, eina 
dirbtuvės durų link. Slystančio klubais ir šlaunimis veliūro šna- 
resys tolygus sausam nebyliam įsakymui. Prieš išeidama ji dar 


atsisuka. 

— Nežiūrėkite skersomis, metre Janai. Nepamanykite, kad aš 
kvailė ir nežinau savo pareigų. Tik leiskite jas atlikti taip, kaip aš 
noriu. Labai miela vieta, brolis gerai padarė įkurdinęs jus čia. 

Infantės dailios rankos prilaiko suknelę. Sode nuo suolo pakyla 


du siluetai ir susilieja su donjos Izabelės šešėliu. 

Tęsdamas pradėtą laišką monsinjorui, Janas rašo: 


Siandien infantė pirmą kartą atvyko į dirbtuvę, kurią įsirengiau 
Sintros pilyje. Šventasis Lozorius buvo švenčiamas penkias dienas. 

Infantė atėjo su nepermatomu vualiu ant galvos, todėl jos veido 
nemačiau. Vilkėjo brangiais prašmatniais drabužiais, kuriuos gali 
pamatyti Hedene; kokios jos kūno linijos, įžiūrėti per tuos drabužius 
nebuvo įmanoma. Mačiau tik rankas, nes ji nemūvėjo pirštinių. 
Labai dailios, man regis, infantė labai jauna. Iš to, ką ji kalbėjo, jos 
charakterio aš dar neperpratau. 


Tai netiesa. 

Donjos Izabelės rankas Janas įsiminė todėl, kad jos patraukė 
jo dėmesį, nes buvo ilgos ir plonos. Tokias švelnios rankos gali 
būti tik lytiškai subrendusios moters. 

Pernelyg jaunatviškos, juk jai jau trisdešimt. 

Jis neabejoja, kad donja Izabelė mielai rodė rankas. Žinodama, 
kad, pamatęs jas, jis nustebs, kad dėl jų jam kils klausimų. 

Margeritai jis galėtų parašyti teisybę: „Štai dar viena tokia kaip Tu, 
dar viena mėgėja beatodairiškai šaipytis iš kitų. Taip, jūs vienodos, 


abi mėgstate tuščiai ožiuotis, kvailioti. Tai ne komplimentas.“ 

Bet nei tą vakarą, nei kitą jis Margeritai nerašo. Jam tas palygi- 
nimas nemalonus. Įsmeigęs akis į didžiulę, jo alkovą apšviečiančią 
žvakidę, jis nori užsimiršti. 

Bet infantė jam niekaip neišeina iš galvos. 

Vaikščiodamas po kambarį, Janas bergždžiai stengiasi atkurti 
mintyse donjos Izabelės paveikslą, jaučia, kad vienu švininio 
rėžtuko brūkštelėjimu nepavyks įamžinti jos kūno linijų, klubų, 
pilvo apvalumų; jis neįsivaizduoja, kokios yra infantės pečių ir 
krūtų proporcijos. Jis net nematė jos pakaušio. 

Suvynioja ilgą laišką monsinjorui, labai atsargiai įdeda jį į odinę 
dėžutę ir atsidūsta. 

Naktis slenka be galo lėtai. Miegoti dar nesinori. 

Dabar galima prisipažinti: nusivylimas, susierzinimas, prasta 
nuotaika, nepadės net vynas. 

Verčiau užpūsti žvakes, patyliukais nusirengti ir vienais marškiniais 
su naktine kepuraite ant galvos stebėti mėnesienos apšviestame sode 
šešėlius. 

Deja, tai nepadeda užmiršti Izabelės. 

Ji ateis pozuoti apsivilkusi plačią suknelę, jos veidą dengs vualis. 
Janas bando įsivaizduoti, kaip tai įvyks. Pirmiausia atidžiai apžiūrės 
suknelę, jos audinį, formą, klostes, visas detales, o ji tuo metu po 
vualiu tauškės, įkyriai priekaištaus monsinjorui, kad man už jos 
portretą bus atseikėta krūva florinų. „Neatsikalbineėkite, metre 
Janai. Tapote tai, ką jums paliepia ir už tai gaunate pinigų!“ 

Gal šviesiajame kambaryje donja Izabelė bent trumpam 
užsičiaups. Bet kas žino, gal ji išvis nepasirodys. Tada prieš 
sugrįžtant į Flandriją teks užsiimti žemėlapiais ir portulanais. 

Kelionėje vel reikės klausytis pono Andrė ir pono Bodueno 
nesąmonių. Nebent, sugalvojus kokį nors pretekstą, pavyktų 
grįžti vienam. 

Norėdamas nusiraminti ir užmigti, Janas iki smulkmenų apgal- 
voja, kur ir kokiu kampu išdėstys šviesiojo kambario veidrodžius. 

Del atspindžių žaismo per tam tikrą atstumą suknelės atvaizdas 
bus neryškus, todel reikėtų padaryti pakylą ir pastatyti ant jos 
aragonišką fotelį, kad audinį apšviestų iš lauko sklindanti šviesa. 

Begalvojant apie donją Izabelę, primenančią Šventojo Lozoriaus 
vaiduoklį su stora suknele arba kažkokius iš pragaro atkeliavusius 
griaučius, jį apima miegas. 

Pakyla buvo pastatyta jau kitą dieną, ant jos puikavo „sostas“ — 
aragoniškas fotelis. Pagaliau Janas galėjo sustatyti šviesiojo kam- 
bario veidrodžius. Infantė nesirodė visą savaitę. 

Jis kreipėsi į kamerherus. Vieni sakė, kad donja Izabelė išvyko 
į Lisaboną, kiti - kad gyvena apartamentuose, į kuriuos jam įeiti 
uždrausta. Kalbos sunkumai šių prieštaravimų nepaaiškino, tik 
dar labiau paryškino atsakymų grubumą. 

Janas daugiau nieko neklausinėjo ir infantės nebelaukė. 

Užsimetęs ant peties savo krepšelį, jis vėl visas popietes praleis- 
davo vaikštinėdamas vandenyno pakrante. Tomis dienomis, kai 
pūsdavo stiprūs vėjai, papildydavo portulanų kopijas. 

Tai įvyko tuomet, kai saulė buvo zenite, o jis buvo palinkęs 
prie portulano, kuriame buvo pažymėta pakrantė tarp Cezarėjos 
ir Latakijos, ir buvo bebaigiąs braižyti Tripolio uosto detales. 

Vidurdienis, šilta. Iš sodo pusės girdėti triukšmas. Girgžda vartai. 

Janas vilki marškiniais. Metęs teptuką ir nusišluostęs pirštus, 
bėga apsivilkti striukę. Nuo tada, kai nustojo laukti infantės, jis 
savo išvaizda nebesirūpina. Neradęs striukės, užsimeta ant pečių 
rudą storos gelumbės peleriną, nors tokią šiltą dieną ji visai netin- 
kama. Eidamas per dirbtuvę, tarpduryje jis pamato suknelę. 

Suknelę ir veidą. 

Kas jį labiau pribloškia, nežino. 

Venecijos veliūro suknelė plati, juodos ir ochrinės spalvos 
dryžiais, apsiūta apvadais, kuriuose auksu išsiuvinėti akanto lapai, o 
sidabru lelijos, papuošta perlinių trilapių festonu. Virš plačių geltono 
šilko rankovių skeltuko išskleisti kažkokių paukščių — gulbės, o gal 
gervės — sparnai; jie apglebia krūtinę siekdami pusapvalę iškirptę, 
parištą apačioje dviem virvutėmis su opalinio stiklo bumbulais, 
kurie baigiasi auksinės vielutės snapeliais, pakištais po kiaunės 
apykakle. Viršuje dvidešimties metų moters veidas. Šiek tiek 
matinis, kiek per aukštai išsišovusiais skruostikauliais, kakta žema, 
švelni, garbanoti plaukai suspausti smulkiais perliukais nusagstyta 
plono permatomo audinio kepuraite; tarp juodų akių — didokas 
tarpas; žvilgsnis šaltas, smalsus, įžūlus, — kaip ir tonas, kuriuo ji 
prisistato: 

— Mano vardas Jasinta Evandolora de Menezes Puedjo. 

Ji kalba su tokiu akcentu, kad, norėdamas suprasti, ką ji sako, 
Janas turi įtempti ausis. 

— Šiek tiek kalbu jūsų kalba, ber labai prastai. Mano ponia 
infantė mane vadina Jasinta. Į mane irgi galite kreiptis vardu. 

Janas klausosi jos juoko sukandęs dantis. Ne todėl, jog būtų 
patikėjęs, kad ši prašmatnia suknele vilkinti moteris iš tikrųjų yra 
infantė. Gal ir patikėjo, bet tik trumpą akimirką. Šitos moters ran- 
kos visai ne tokios kaip anos, - trumpos, kampuotos, drebančios. 
Tada ji buvo vaiduoklis, dabar tėra kažkoks pakaitalas. 

— Mano ponia infante tokia pat kaip aš, — sako suknelę de- 
monstruojanti mergina. | 

Kvėpuoja tankiai, virš kiaunės apykaklės sirpsta krūtys. 

— Bet mano ponia, žinoma, gražesnė. Suknelė jos. Aš vilkiu jos 
suknele. Esu į ją panaši. Jūs... 

Janas atsisveikindamas nusilenkia ir su pašaipa pabaigia: 

— O aš tapau suknelę. 

— Taip. 

Jis nutyla, liaujasi šypsotis, eina aplink Jasintą. Negalėdamas 
susilaikyti jos nepagąsdinęs ir norėdamas parodyti, kad čia padėties 
šeimininkas yra jis, Janas sako: 

— Tai truks labai ilgai. 

Jasinta suraukia antakius, jos vokų kampučiai pakyla, matyti, 
kad ji nusiminė. 

— Atleiskite man, pone. Nesuprantu. 

Janas parodo į fotelį ant pakylos, į puodelius, į kriaukles, į puodynes 
su dažais, kitaip tariant, į visus seniai paruoštus darbui reikmenis. 

— Štai čia. Jūs labai ilgai sėdėsite priešais mane. Ilgai, ilgai. 

Džiaugsmu spinduliuojanti Jasinta Evandolora de Menezes 
Puedjo dar kartą parodo blizgančius dantukus. Suploti delnais 
jai neleidžia tik ištaiginga paradinė suknelė. 

— O taip! Mano ponia mane jau įspėjo. Tiek to. Tuo geriau. 

Jasintos pečiai, kaip ir donjos Izabelės, užstojo aragoniško 
fotelio atlošą. Jau šioks toks atramos taškas. 

Padedamas merginai įsitaisyti reikiama poza, Janas atkreipia 
dėmesį į dideles jos krūtis. Klubai platūs, sakytum gimdžiusios 
moters. Jo neapleidžia mintis, kad infantė tikriausiai turėtų būti 
panašaus sudėjimo, todėl pasirinko moterį, kuriai gerai guli jos 
suknelė. Bet pagalvojęs sako sau, kad viskas čia labai netikra. Po 
tuo erdviu nelyg austinė katedra apdaru su gausybe navų ir apsi- 
dolių laisvai galėtų tilpti dar vienas žmogus. 

Nutapyti tokį siuvimo meno šedevrą būtų tolygu atlikti žyg- 
darbį. Baigti šį darbą turėtų būti nepaprastai sunku. Nuo gausybės 
pagrindinių ir smulkesnių siuvinėtų detalių imtų suktis galva, 
reikėtų nuolat tvarkyti raukinius bandant išlaikyti klosčių ir kar- 
kaso, po kuriuo nėra nei kūno, nei veido, pusiausvyrą. 

Jaunoji Jasinta pasirodė esanti pavyzdinga pozuotoja. Ji buvo 
be galo kantri netgi tada, kai, Janui paliepus, visą valandą tekdavo 
keisti pozas fotelyje, kai jis tai lygindavo klostes, tai vėl klostydavo 
jas iš naujo. 

Ir štai pagaliau gerokai po vidurdienio pakylą užlieja saulės 
šviesa, viskas — fotelis, suknelė, klubai, šlaunys, pečiai — paruošta. 
Janas įeina į šviesųjį kambarį, klaidingai vadinamą tamsos buveine; 

to kambario pertvaros nudažytos juoda spalva. Šviesa į vidų gali 
patekti tik pro siauras įėjimo duris arba pro dviejų sprindžių 
aukščio ir vieno sprindžio pločio langelį. Paslankia lentele galima 
reguliuoti ir nukreipti šviesos srautą į tapomą objektą, tarkime, į 
pakylą ir suknelę. Tai, kas apšviesta, atsispindi išgaubtame, gerai 
nupoliruotame, sidabru ir variu aprėmintame veidrodyje, pritvir- 
tintame prie medinio pastovo; sraigtais ir pasukimo galvutėmis, 
keičiant veidrodžio padėtį, atspindį galima nukreipti ant gruntu 
padengto popieriaus lapo, prikalto prie vidinės pertvaros viršuje, į 
dešinę nuo langelio. 

Kiekvieną kartą, kai apšvietimas būdavo pakankamas, šviesos 
ir optikos dėsniai savo darbą atlikdavo puikiai. Ant popieriaus 
buvo matyti gana blankus suknelės atspindys, jame buvo galima 
įžiūrėti viską: klostes, šešėlius, išsiuvinėjimus, gausybę ištisinių ir 
nutrūkusių linijų, jų raizginius. 

Sedėdama aragoniškame fotelyje, Jasinta ima juoktis. Bijodamas, 
kad ji nesujudintų suknelės, Janas piktai žvilgteli pro langelį. 

— Alchemija, alchemija! — sušunka nejudėdama Jasinta. 

Už juoką Janas atleidžia. 

— Taip, alchemija! 

— O kodėl gi ne? 

Jis pakelia ranką, giliai įkvepia į plaučius oro, šiek tiek prisi- 
merkia. Išgaubto veidrodžio pilka spalva suteikia kiaunės apykakle: 
pilką atspalvį. Janas pamiršta, kad portretas pradedamas tapyti ne 
nuo suknelės. 

Žiūrėdama į piešinį, kuris buvo nupieštas panaudojant šviesųjį kam- 
barį, Jasinta džiaugsmingai aikčioja ir kaip vaikas ploja rankomis. 

Janas aiškina, kad dar prireiks kelių savaičių, kol pagal šį eskizą 
bus nutapytas paveikslas. 

— Ir aš visą tą laiką turėsiu būti čia? Kasdien? 

— Ne. Ne visą laiką, ne kasdien. 

Ji nusivilia. Protestuoja. 

— Ber aš galiu. Man patinka. 

Savo šypsena ji pamalonina dirbtuvę, sodą, tada, tarsi links- 
mindamasi, Jano krūtinę ir širdį. 

Paskui kiekvieną popietę Jasinta ateina į dirbtuvę, kur vyksta 
tos pačios pozos ir tų pačių klosčių atkartojimo ceremonija. Tai 
smagus žaidimas be žodžių. 

Janas pasineria į darbą. Dar niekada jo teptukai nebuvo tokie 
lengvi, o lasiruotės tokios permatomos. Tai, ką nutapo vakare, per 
naktį apdžiūva. Kitą dieną jis ir vel gali nepailsdamas tapyti, tarsi 
jegos būtų neišsenkamos, nors dirbti kuo toliau, tuo sunkiau. 

Tik viena moteris, net slėpdamasi po vualiu, nesirodo visai. 

Janas klausia Jasintos, kur yra jos šeimininkė. Užuot atsakiusi, 
ji tik nusijuokia ir papurto galvą. 

Jis klausia: 

— Ar ji graži? 

Jasinta liaujasi juoktis. Tylėdama spokso į jį juodomis akimis. 
Jis klausia dar kartą: 

— Kokios spalvos jos akys? Ar ji panaši į jauną moterį? Ar jos 
oda tokia kaip tavo? Kodėl neatsakai? Juk aš vis tiek sužinosiu. 

Jasinta pakeičia pozą ir persižegnojusi griežtai atsako: 

— Prisiekiu Jėzumi. Nieko nesakysiu. Ir daugiau neklausinėkite. 

— Nejau manai, kad aš tapyčiau šitą suknelę, jei nesitikėčiau 
kada nors nutapyti jos veidą? 

Jasinta nutyla ir patempia lūpą, tarsi kalbėtų su išdykusiu vaiku. 
Šiek tiek palaukęs, Janas klausia: 

— Juk tu žinai, kur ji, ar ne? 

Jis pasako „tu“ labai natūraliai, šiek tiek piktokai ir kartu 
norėdamas įsiteikti. Ir nežinia, ar Jasinta pajunta subtilią jo 
agresiją. Ji atsako: 

— Iš kur galiu žinoti? Aš nieko nežinau. Ji dabar toli. Ji mane 
atsiuntė čionai su ta suknele. Ir viskas. 

Janas mato ant jos blakstienų ašaras, merginos balsas piktas ir 
kartu bejėgiškas. Daugiau jos nekamantinėja. Neklausia, nei kur 
ji gyvena, nei kur miega, nei ką veikia būdama viena. Daugybė 
klausimų, į kuriuos atsakymų jis neranda. 

Kartais didžiojoje rūmų menėje Janas drauge su don Pedro 
rūmininkais vakarieniauja. Jasinta Evandolora de Menezes Puedjo 
niekada ten nesirodo. 

Jam ištarus jos vardą, kyla juokas, visi kraipo galvas ir giria 
donjos Jasintos grožį! Ji tokia miela, tokia graži ir be galo atsida- 
vusi mūsų infantei. 

Janui atėjo į galvą mintis, kad Jasinta gyvena čia tik tam, kad, 
vilkėdama donjos Izabelės suknele, jam pozuotų. Po rūmų so- 
dus ir daržus su kitomis mergaitėmis ji nelaksto. Nešoka, į vyrų 
komplimentus šypsena neatsako, jokiuose turnyruose, jokiose 
bendrose mišiose nedalyvauja. Taip, ji čia yra tik tam, kad pava- 
duotų infantės kūną pozuodama tapytojui. 

Ta mintis Janą pralinksmina. Jis svarsto, ką iš viso to galėtų pati- 
kėti Margeritai. Hlic infumat oculos... ji pučia į akis miglą, nemiega, 
kad žvilgsnis nenukryptų į tolį... Taip pasakyta poemoje. 

Vėlyva popietė, baigęs darbą, Janas palydi Jasintą. Prie sodo 
vartų jos laukia trys vienuolės — dvi jaunos mergaitės ir viena 
sena moteris. Pasirodžius Jasintai, mergaitės suima rankomis jos 
suknelę, kad einant per kiemą neišsipurvintų. 

Jis eina paskui jas. Jasinta sustoja, tyli. Energingai atstumia 
jį ranka. 

Janas neatstoja, tada ji įsmeigia į jį akis. Jis leidžia jai eiti. Jau- 
nosios vienuolės kilsteli gana aukštai suknelę, tiek, kad jis galėtų 
pamatyti plonas kulkšnis; Janas nulydi jas akimis. 

Žmonių visai nedaug. Nuoširdžiai triūsia tarnai, moterys eina 
į koplyčią. Visi jį stebi, Jasinta ir vienuolės dingsta pilyje. 

Ar jam nebus leista įeiti paskui jas? Ar galės pamatyti, kur Jasinta 
slapstosi, kaip nusivelka suknelę ir ką veikia paskui? Jam tai įdomu. 
Provokuojanti pramoga. 

Kartu su damomis jis eina į koplyčią išklausyti vakarinių pamaldų, 
nepaprastai uoliai meldžiasi, kad Dievas, jei gali, padėtų jam dirbu. 

Gerdamas pats vienas vakare tamsų kaip portugalių akys (prie jų 
jau priprato) vyną, jis vėl klausia savęs, dabar jau rimtai, ar nevertėtų 
parašyti apie šitą keistą situaciją monsinjorui. Galbūt viskas yra ki- 
taip, negu atrodo, nes norėdamas jis rastų būdą nusigauti į Lisaboną; 
kieno valia jis taip gudriai čia įkalintas? 

Bet jam nusiraminti padeda vynas, gražus žvaigždėtas dangus, 
degančios žvakės priešais dieną nutapytą kūrinį, švelninančios 
spalvas; tai kelia šypseną ir daro jį atlaidų, įkvepia kitokias, links- 
mesnes, mintis. 

Be jokios abejonės, Jasinta apie pozavimo seansus šį tą yra pa- 
pasakojusi. Tikriausiai apie šviesųjį kambarį jau sklando gandai. 

Dabar jis žino, kad čia jo prisibijoma ir šalinamasi. Rūmų 
koplyčioje moterys arti jo nesėda. 

Alchemija! Alchemija! 

Atėjo karščiai. Naktimis knibžda vabzdžiai. Išpuoselėtas sodas 
priešais dirbtuvę veši. Palėpščiai lipte aplipę auksinėmis kekėmis. 
Žydi lelijos. Apelsinmedžiai ir citrinmedžiai skleidžia svaigius kva- 
pus. Erškėtrožėmis apraizgyta pavėsinė skendi žieduose. 

Popiečio saulė aitrina dirbtuvės kvapus. Aliejų, benzoinės dervos, 
pušų sakų, terpentino, klijų ir pigmentų mišinių kvapai graužia 
gerklę, nosį. Dirbtuvės durys plačiai atidarytos, tačiau viduje tvanku. 
Jasinta visą laiką vilki suknele, bet nė kartelio nepasiskundė. 

Jasinta kantriai klauso Jano, nors ją apėmęs kažkoks keistas 
nerimas. Po dviejų dienų nuotaika pasikeičia, jis pasidaro irzlus 
ir nepakenčiamas, kaip ir jo chemikalų smarvė. 

Jis baiminasi, kad dažų sluoksniai džiūva pernelyg greitai. Dažai 
sparčiai kietėja net kriauklėse. Janas maišo juos nedideliais kiekiais 
rizikuodamas pažeisti tonų darną, dešimtis kartų nutraukti darbą, 
paskui vel pradėti viską iš naujo, taisyti, letinti darbo tempą. 

Janas vis dažniau geria viską, kas tik pakliūva jam po ranka: 
vyną, sidrą, vandenį su citrina. Janas surūgęs, susirūpinęs. Nekrei- 
pia dėmesio į savo išvaizdą, į guodžiančią Jasintos šypseną, į 
nesibaigiančias darbo valandas. Apimtas nostalgijos kartėlio, pir- 
mąkart pagalvoja, kad galėtų dirbti savo dirbtuvėje Lilyje. Prie 


krosnies su ąsotėliu alaus, šalia besišypsančios Margeritos. 

Tiesą sakant, šito nepasitenkinimo negali pateisinti joks įvykis. 
Jį persekioja klastingos baimės. Lasiruotės išlieka skaidrios. Mėlis, 
užteptas ant ankstesnio sluoksnio, liejasi tarsi žydras vanduo. 
Tulūzos stebuklas kartojasi. Švelnios spalvos pakelia karštį geriau 
negu jis. Paveikslas, kuriame nutapyta infantės suknelė, džiūsta 
puikiai. Kasdien vis labiau ryškėja smulkiausios detalės, smulkūs 
potėpiai vis labiau persišviečia, formos spindesys neprilygsta nie- 
kam, iki šiol tapytuose paveiksluose šito išgauti dar nepavyko. 

Jis dažniau meldžiasi. 

Dažniau prisimena žodžius, kuriuos buvo pasakęs pažui Makie- 
liui kelionės metu: „Tik begalinis tikslumas išves mus į nematomą 
rojaus prisiminimų kelią, kad chaosas įgytų ribas.“ 

Jis bijo, kad vieną dieną visko nesugadintų. Nors dabar to 
padaryti jau neįmanoma. 

Jis tai žino. 

Pagaliau išaušta Didysis Ketvirtadienis prieš Velykas, tvenkiasi 
audros debesys. Galima tikėtis vėsesnio oro. Gerokai po vidur- 
dienio virš sodo pakimba debesys. Pasidaro taip tamsu, kad Janas 
nutaria nutraukti darbą. Staiga Jasinta pasijunta prastai. 

Atsidususi ji susmunka ant aragoniško fotelio krašto. Kad nenu- 
kristų, įsitveria į porankius. Rankos pamelusios, skruostai paraudę. 

Janas bėga prie jos, bet prie suknelės nepnsiliečia, nes jo pirštai ištepti 
dažais. Dairosi ieškodamas skuduro, o ji su infantės suknelę jaučiasi 
saugi, it būtų su šarvais. Ji šypteli. Nusišluostęs rankas, Janas sugriebia 
Jasintą už pažastų, jos galva nusvyra jam ant peties. Plaukai vešlūs, 
krinta visu svoriu. Kakta, skruostai ir pakaušis kvepia tarytum sultingas 
vaisius. Visas jos kūnas skleidžia sunkų, muskuso kvapą primenanų 
aromatą, sumišusį su prakaito, įsisenėjusiais suknelės, trenkiančios 
ambra ir dulkėmis, kvapais. Ji taip sunkiai kvėpuoja, kad iš po kiaunės 
apykaklės matyt, kaip kilnojasi krūtinė. Janas godžiai žiūri, kaip čia 
susiaurėdamas, čia vėl praplatėdamas tankiai tvinkčioja tarpkrūtus. 

Jis klausia: 

— Gal išgertumėte puoduką vandens? 

Sode prapliumpa ir šniokščia lietus. Netoliese sudunda griaus- 
tinis. Sulinguoja medžių lapija. Jasinta priglunda prie Jano, jos 
krūtys — švelnios, viliojančios - glaudžiasi jam prie krūtinės. 

Ji atsako: 

— Norėčiau trumpam prigulti. Šiandien suknelė pernelyg sunki. 
Kodel, nežinau. 

Jasinta šnabžda labai švelniai, tarsi kalbėtų su ligoniu. 

— Gali prigulti ten, mano alkovoje, — sako Janas. 

Lauke pila kaip iš kibiro. Iš lietaus merkiamo puikiojo sodo į 
dirbtuvę padvelkia drėgnos žemės vėsa. 

Janas prilaikydamas veda Izabelę prie alkovos ir sako: 

— Net nežinau, kiek praėjo laiko. Ir dar tas karštis. Vilkėti šią 
suknelę per audrą negalima. Atsiremk į mane. Turiu ąsotyje šalto 
vandens. 

Jis kalba, kad nuvytų savo mintis. Kad jai būtų lengviau, viena 
ranka prilaiko suknelę, kvailai ir nuolankiai šypsosi, tarsi būtų 
buvę dėl ko. 

Kodel Janą taip jaudina Jasintos silpnumas, jos moteriškumas 
ir pasitikėjimas tvirtomis jo rankomis? 

Priėjusi prie lovos, mergina atšlyja nuo jo. 

— Prašyčiau... 

Jasinta žengia žingsnį atbula, kažką be perstojo lemena, o Janas 
nesupranta, ko ji nori. Kad suprastų, ji primygtinai reikalauja: 

— Prašyčiau, suknelės nugarą... 

Jasinta prašo, kad jis atrištų raištelius, nes suknia veržia jai 
krūtinę. Štai ko ji nori! Srengdamasis, kad nedrebėtų pirštai, Janas 
atriša raištelius, o jo mintys sukasi apie Margeritą, nors stengiasi 
apie ją negalvoti. Prisimena poemą, kurią buvo jai nukopijavęs: 
Ut vaga ratis... it laivas be inkaro jūros platybėse tarp abejonės ir 
vilties blaškosi neryžtinga Veneros kariauna. 

Kai Janas atriša kelis mazgus ir veria virvutę į kilputes, Jasinta pa- 
žvalėja. Pasilenkia prie guolio, priklaupia ant vieno kelio ir pasiremia 
abiem rankomis. Janas praskiria pirštais tarsi geldelę korsetą ir nusmau- 
kia jį iki pat juosmens. Nuo prakaito ploni lininiai Jasintos marškiniai 
šlapi, bet Janas mato po jais tik stuburą ir apvalų užpakalį. 

Jokio nuogo kūno. Dar blogiau. 

Standus veliūras, siuvinėti pagražinimai nukrinta Jasintai po 
kojomis. Kad išsivaduotų iš suknelės visiškai, mergina įsikimba 
Janui į ranką. O tas jos žvilgsnis, tas virpantis pakaušis, tie po 
lininiais marškiniais drebantys speneliai! 

Tas žvilgsnis, ta drovi šypsena, tas kūnas — tai gyvenimo do- 
vana, apie kurią svajota dienų dienas, valandų valandas. Jasinta 


pakelia galvą, arkiša lūpas ir laukia Jano bučinio. 

Pirmasis bučinys visai nesaldus. 

Į galvą lenda įvairiausios mintys. Janas prisimena monsinjorą, 
mėgstantį bučiuotis per audrą, galvoja ne apie seserį, ne apie Mar- 
geritą, o apie tai, kad keisto atsitiktinumo dėka bučiuoja moterį, 
vilkinčią donjos Izabelės suknele. Galvoja apie pilvu prie jo kieto 
penio prisispaudusią Jasintą ir apie tai, ar lytinis aktas pavyks. Lai- 
mė, apie Idriją negalvoja. 

Kad tokia akimirka ateis, kad ji artėja, buvo galima nujausti 
iš daugelio dalykų. 

Jasinta iš padorumo dar pusiau užsičiaupusi, bet tai trunka neilgai. 
Bučiniui pasibaigus, ji atsimerkia ir paprasčiausiai atsiduoda pati. Jos 
akys ir jos juokas patvirtina, kad visa tai ne ceremonija, kurios metu 
tapoma kažkokia suknelė. Gyvenimas turi tik vieną spalvą — pareigos; 
karšta, netrukus pradės lyti, neįtikimas bučinių malonumas. Ji nusivelka 
marškinius. Tu, kuris gyveni iš savo akių, pažvelk į mane. Vieną dieną 
iš to pilvo gims vaikai, mano krūtys jau šiek uek apsunkusios, blizgantys 
ir tamsūs kaip senas medis speneliai šiandien skirti tavo lūpoms, nuo 
tavo miklių pirštų švelni mano vulva leipsta, nes joje tavo penis. 

Kūnas ir neklystantis geismas nestipriais valingais dubens ju- 
desiais lėtai pasitinka vyrą; kūnas žino, kad dar reikia išsklaidyti 
rūmų dailininko nustebimą. 

Jasinta guli patale atmerktomis akimis užsimiršusi, pakėlusi 
rankas. Ji tyliai dejuoja, paskui ima visu kūnu virpėti; virpa sma- 
kras, krūtys, pečiai ir pilvas, virpa iš malonumo, kurį jaučia tik ji; 
Jasinta trūkčioja, o Janas priima tai kaip palaimą. 

Paskui Jasinta, pagaliau nurimusi ir išgėrusi puodelį tyro vandens, 
iš laimės nerūpestingai šypsosi; ją gaubia malonus vienatvės nimbas, 
kuris visas moteris — karalienes ir tarnaites, seseris ir nepažįstamąsias — 
paverčia panašiomis viena į kitą; tai į savo laimę pasinėrusios 
mįslingos moterys; laimės paslaptys jas vienija, o meilužiams, kurie 
trumpam buvo užvaldę tas moteris ir jas nugalėję, jos atrodo tokios 
tolimos ir tokios apgaulingos, kad vieną kartą per audrą ir liūtį 
patenkinta aistra atgimsta svaigulio viltimi, troškimu glamonėti 
krūtis, šlaunis; geismas gali būti tik šešėlių šokis, kuris, kaip byloja 
Šventasis Raštas, paskui pasibaigs šauksmu: „Veskis mane, eikime, 
bėkime, karalienė įsileido mane į savo kambarius!“ 

Kaip gerai, kad kiekvienas būsimas pozavimo seansas vilkint 
infantės donjos Izabelės suknele baigtųsi bučiavimusi lovoje ir kad 
kiekviena tapymo dirbtuvėje akimirka pavirstų kitokia akimirka, 
įkvėpimu, kuris alkovoje padaro galą chaosui. 

Alchemija! Alchemija! 

Kartą, vos spėjus Janui paimti į rankas teptukus, Jasinta prieina 
pažiūrėti į paveikslą. 

Jis neprieštarauja. 

Ji paima jį už rankos. Ilgai tyli, paskui sako: 

— Gražu, gražu, gražu. 

Po kurio laiko priduria: 

— Gražu, Portugalijoje to dar nėra buvę. 

Ką ji turi galvoje? Suknelę ar jo paveikslą? Janas nežino, bet 
nieko neklausia. 

Ji paleidžia jo ranką, eina už didelio pastovo, ten, kur yra 
šviesusis kambarys — camera /ucida. Glosto pertvarą. Keistas jos 
elgesys kelia Janui nerimą. 

Jasinta atsigręžia, jos veidas rimtas, tokios jos Janas dar niekada 
nebuvo matęs. Akys blizga taip, kaip tuomet, kai prašė atvarstyti 
suknelę. 

— Tu pabaigei. Tapyti suknelės daugiau nebereikės. Aš tau 
nebereikalinga. 

Dabar Jasinta jį tujina. 

Ji teisi. Paveikslas baigtas. 

Janas šypsosi, dažais kvepiančius pirštus pasikiša po darbiniais 


marškiniais ir ramiai kraipo galvą. 

— O dabar privalau nutapyti kopijų. 

Ji žiūri į apšviestą sodą. 

— Trūksta tik mano ponios infantės veido. 

Jis nespėjo jos sulaikyti. Kad neužsikabintų už rožių spyglių, 
Jasinta dešimtis kartų matytu judesiu sugriebia veliūro klostes, 
kilsteli suknelę ir išbėga į sodą. Janas girdi, kaip trinkteli durys. 

Atrodo, kad jis pašaukė ją vardu, o ji ėmė ir dingo. 

Jasinta! 

Veliau Janas tuo suabejojo. Tikriausiai net nebuvo pravėręs bur- 
nos. Žinojo tik tiek, kad tądien nei bučinių, nei glamonių alkovoje 
nebus. 

Bet dėl to visai nesielvartavo. 

Didžiausias malonumas buvo žiūrėti į baigtą kūrinį ir galvoti 
apie tai, kaip apstulbs tie, kurie jį išvys. 

Išsitraukęs iš odinio dėklo ritinėlį popieriaus, Janas parašė mon- 
sinjorui hercogui, kaip ir kokiomis sąlygomis baigė tapyti infantės 
donjos Izabelės suknelę. 

Gerai pagalvojęs, padarė išvadą, kad tas siuvimo meno šedevras 
su gausybe smulkių siuvinėtų detalių buvo priemonė sulėtinti, 
nutęsti jo darbą, o gal net ir visai jį sužlugdyti. 

Bet, jei toks ketinimas buvo, tikroji priežastis Janui nebuvo 
žinoma. 

Kad ir kaip būtų, darbas baigtas. Dabar jis tik stebėjosi, kad visą 
tą laiką, kol tapė, nei infantė, nei kas nors iš jos giminių nebuvo 
atvykę pasižiūrėti paveikslo. Laiške pridūrė, kad, klausinėdamas 
rūmininkus, supratęs, jog infantės donjos Izabelės pilyje nėra, ir 
jau seniai. Negyveno pilyje ir ta jauna infantės atsiųsta moteris, 
kuri pozavo jam kelias savaites. 

Kad būtų lengviau gabenti, jis nutapys mažesnę paveikslo 
kopiją ir pareikalaus palydėti jį į Lisaboną. Ten pasitars su ponu 
Andrė ir ponu Boduenu, ką daryti toliau, nes monsinjoro pave- 
dimas neįvykdytas. 

Bet, jeigu reikės, veliau, jau sugrįžus į Flandriją, jo manymu, 
būtų visai neblogai tuščioje iškirptėje nutapyti bet kieno galvą. 

Taigi nei pastangos, nei laikas nenueitų veltui. 

Parašęs laišką, po kelių valandų Janas, gurkšnodamas juodą vyną, 
žvakių šviesoje apžiūrėjo abu savo kūrinius: didžiulį originalą ir mažą 
jo kopiją. Jį apėmė keistas jausmas, tačiau palengvėjimo nepajuto. 

Sutikęs tapyti suknelę, nors žinojo, kad nematys nei veido, nei 
žvilgsnio, nei daugybės tarpusavyje susijusių detalių, jis nutapė 
tuštumą. 

Tapant tą nuostabią suknelę, visus tuos perlais ir auksu išsiu- 
vinėtus pagražinimus, skeltukus, pamušalus, įmantrias rankoves, 
Janui pavyko išryškinti subtiliausius dalykus. Šiaip ar taip, buvo 
sukurtas tikras daiktas. 

Jokio rojaus aido ten nebuvo. 

Net tobulai nutapytos detalės bylojo tik apie nebuvimo tamsą! 

Jis nutapė štai ką: donjos Izabelės nebuvimą. Didįjį donjos 
Izabelės atsisakymo spektaklį. 

Tapė puikiai tai žinodamas. Už dyką. Tik tam, kad tapytų. 

Dirbdamas jis prisilietė prie paties velnio veido, prie nebūties, 
kur žmonėms nėra vietos. 

Niekas nepabaigta. 

Jasinta teisi: trūksta tik infantės veido. 

Poemoje parašyta: Noctes continuas sidere nudas... Mūsų nykios 
naktys slenka be galo, be žvaigždžių, be menulio. 

Sugirgžda sodo varteliai. 

Jos keturios, infantė ir trys ją lydinčios damos. 

Donją Izabelę galima atpažinti iš vualio, jos rankos nepasi- 
keitusios. Suknelė tokia pat kaip ir jos duenjų, kukli, paprasto 
kirpimo, tamsiai raudonos spalvos; nors karšta, krūtinę slegia 
sunkus buksmedžio ir aukso rožinis, jis trukdo įžiūrėti, kokio 
dydžio infantės krūtys. 

Janas nusilenkia ir drąsiai, garsiai, ne taip kaip pirmą kartą, 
ištaria „mano ponia“. Bešališkas mandagumas, jame neįžvelgsi 
nei nuostabos, nei palengvėjimo, nei nekantravimo. Apie tokį 
pasisveikinimą Janas ne sykį galvojo su taure rankoje kukliai 
šypsodamasis; savo alkovoje šią sceną netgi repetuodavo. 

Ji nieko neatsako, tik subanguoja vualis; duenjos, regis, netgi 
nepaliepus pasišalina, dingsta sode, o gal net už vartų, tuo tarpu 
infantė žengia tiesiai prie paveikslo, kuriame nutapyta suknelė. 

Donja Izabelė tiesi, su vualiu, stovi priešais Jano kūrinį, priešais 
didelio formato originalą ir nedidelę kopiją. Priešais jo nutapytą 
prabangią suknelę — priešais tuštumą. 

Ji ilgai stovi tylėdama. 

Pagaliau prabyla. Savo nuomonės, susižavėjimo ar nusivylimo 


nereiškia. Tik paklausia: 

— Metre Janai, ar buvote įsitikinęs, kad jums pavyks nutapyti 
šią suknelę? 

Jos balsas sausas, šiurkštus, abejingas. 

— Buvau, mano ponia. 

— Ir ne akimirkos neabejojote? 

— Ne akimirkos, mano ponia. 

Vualis pasisuka į jį. Ji tyli, vualis banguoja nuo kvėpavimo. Koks 
galėtų būti infantės žvilgsnis, Janas neturi nė menkiausio supratimo. 

Ji žengia atbula vieną žingsnį, žengia du. Paskui nusisuka, įdėmiai 
apžiūrinėja dirbtuvę, uodžia jos kvapus, o Janui atrodo, kad stengiasi 
aptikti Jasintos bučinių pėdsakus. Paskui jaunoji infantė uždeda 
gražias rankas ant rožinio kryžiaus ir jau švelnesniu balsu sako: 

— Metre Janai, už šitą kūrinį jūs būsite liaupsinamas. Niekas nie- 
ko panašaus dar nėra matęs, viskas taip subtilu, taip tikroviška. 

— Mano ponia, čia tik suknelė. 

— Pagirtinas kuklumas, tai labai patiktų mano broliui Eduardui. 
Bet, kadangi jo čia nėra, jis to negirdi. Šioje nutapytoje suknelėje 
yra kažkas dieviška, nors manoji tik iš audinio, perlų ir aukso. 

— Atleiskite, ponia, mano paveikslas turi tik vieną trūkumą, - jis 
nebaigtas. Nuo jo dvelkia tikro daikto šalčiu, kitaip tariant, tai tik 
žmonių pastangų ir įgeidžių vaisius, dangiškosios jėgos čia niekuo 
dėtos. Nera nieko tokio, kuo būtų galima žavėtis. 

Donja Izabelė ilgai ir įdėmiai žiūri iš po vualio jam: į veidą, 
lygiai taip pat, kaip ką tik žiūrėjo į jo paveikslą. Dabar ji kvėpuoja 
giliau, nes matyti, kaip jai ant krūtinės kilnojasi rankos. 

Staiga infantė pasisuka ir nueina. Janas mano, kad eis į sodą, bet 
ne, ji užlipa laipteliais ant pakylos ir atsisėda į aragonišką fotelį. 

— Merre Janai, - sako ji, - galėsite tą tuštumą užpildyti. Ponas 
infantas, kad ir kokia būtų jo politika, leidosi įtikinamas. 

Pakėlusi vualį, donja Izabelė karališku judesiu nuima jį nuo 
plaukus dengiančios permatomos kepuraitės ir nuo veido. 

— Metre Janai, moterys, ypač infantės, yra tikras pareigos 
įsikūnijimas. 

Jos veidas. 

Pagaliau jis čia, kaip ir pati donja Izabelė; rainelės žydros, prie par 
vyzdžių tarsi paauksuotos; tos akys įdėmiai stebi, kokį poveikį daro 
atidengtas veidas; tad baisu pasukti į šalį žvilgsnį, kurį traukte traukia 
šviesi, labai švelni, vietomis kone atlasinė smilkinių ir nosies oda. 

Nors diena ypač karšta, ant mažyčio apgamėlio dar likę 
kreidinės pudros likučių, tikriausiai infantė pudruojasi tam, kad 
nebūtų matyti nė mažiausios raukšlelės virš antakių, paakiuose, 
kad nebūtų matyti ir tų gilesnių, jungiančių nosies sparnelius ir 
kampučius lūpų, kurių simetriškas linkis panašus į sėdmenų linkį; 
amžių išduoda dvi ryškios kaklo raukšlės, nors apie kūną to nepa- 
sakysi, priešingai, jis stangrus, tvirtas; nepaprastai graži, itin daili 
tobulų proporcijų nosis, tiesi, į šonus šiek tiek apvalėjanti; šnervės 
gležnos, bet ne pernelyg; antakiai gražiai išlenkti, primenantys 
arkas, galbūt iš prigimties, o gal pakoreguoti sąmoningai; tarp 
antakių ir akių didelis tarpas, dėl to vokai ir trumpos persišvie- 
čiančios blakstienos paryškintos anglimi; kakta aukšta, išgaubta, 
pailgas veidas spinduliuoja inteligencija, gana plačius smilkinius 
ir blizgančias plaukų garbanas dengia mezginių juosta, prilaikanti 
kepuraitę, ausys plikos, ilgi jų speneliai vos per pirštą nuo kam- 
puotų tarsi vyro skruostikaulių, kurie baigiasi smailiu vaikišku 

smakru; apatinė lūpa storesnė ir apvalesnė už viršutinę, per vidurį 
rausvesnė, lūpų kampučiai tarsi skirti šypsenai ir, žinoma, kito- 
kioms emocijoms, bet ne karteliui ar nusiminimui reikšti; burna 
jusli, tinkamesnė bučiuotis, o ne kalbėti, ir, nors smakras vaikiškas, 
jis jau nebe vaiko, o gebančios sveikai protauti, valingos moters, 
mokančios savo amžiaus trūkumus kompensuoti žvilgsniu, glamo- 
nėmis; nors šios moters rankos atrodo kaip dvidešimtmetės, jai 
jau ne dvidešimt, ji pasiekė tokią brandą, kad dainingesniu balsu 
negu tuomet, kai veidą dengė šydas, savo žaviomis lūpomis gali 
tarti šiuos žodžius: 
— Metre Janai, štai mano veidas. 

Paskui ji sako: 

— Ar tai tiks Burgundijai ir hercogo rūmų dailininkui? 

Jis tyli, nuo begalinio jaudulio širdis plaka smarkiau, smilkinius 
išpila prakaitas, mintis, kad netrukus darbas bus baigtas, užplūsta 
jį tarsi pratrūkusios užtvankos vandenys laukus. 

Ji kalba toliau: 

— Mano nuomonė apie jūsų šeimininką nė kiek nepasikeitė. Bet 
don Eduardas ir ponai pasiuntiniai sutarė išleisti mane už vyro. 
Štai taip. Mūsų bažnyčiose už mane jau meldžiamasi, rengiamasi 
pasiūti man naują suknelę. 

Vualis nukrinta ant pakylos grindų prie aragoniško fotelio. 

— Dabar šito daikto jau nebereikia, — sako ji. - Nuo rytdienos 
galėsite tapyti mano veidą virš suknelės apykaklės. 

Vien sausi žodžiai, jokios šypsenos, veidas tarsi sustingęs. 

Baigti, pagaliau baigti, nutapyti jos akis, jos lūpas, jos pykų, 
jos ironiją, jos liūdesį, jos tvirtybę ir geliantį jos šaltumą, kurį 
pajutau, kai ji tarė šiuos žodžius. 

— Metre Janai, ar esate pasirengęs atlikti tai, dėl ko čia atvy- 
kote? 

— Mano ponia, esu laimingas, kad galiu baigti savo darbą. Jums 


neteks ilgai gaišti, aš stengsiuos kiek galėdamas. 

Pasakyti tiesą kitų žodžių jis nerado. Jau stovėdama, donja 
Izabelė kurį laiką ramiai žiūri į jį, paskui, lipdama nuo pakylos, 
pasisuka šonu; jis mato jos veido profilį, gražią nosį, smakro 
galiuką, sušvelnintą dailaus kaklo, aukštą kaktą. Tada ji sako: 

— Metre Janai, jūs darysite taip, kaip aš paliepsiu. Laiko turime 
pakankamai. 

Pamatęs infantės veidą, Janas suprato, kad ji visai kitoks žmo- 
gus, negu jis manė, net jeigu atsuka jam nugarą. 

Stovėdama prie dirbtuvės durų ant saulės įkaitinto grindų lopi- 
nėlio, donja Izabelė šypsosi. Taip, kaip jis ir manė, pakilus lūpų 
kampučiams, nosies sparneliai šiek tiek subliūkšta, o skruostai 
pasidaro apvalesni. Šypsena be švelnumo, šypsena kaip sumanaus 
karvedžio, įpratusio prie karų, kurie po vieno mūšio nesibaigia. 

— Merre Janai, ar žinote, kad Jasinta grįžo į savo šeimą? Jos 
tėvas Žoao de Menezes Puedjo Šventosios Dianos dieną ketina 
išleisti dukterį už vyro. 

— Apie tai ji man nieko nesake. 

Šypsena netrukdo donjai Izabelei tirti rūmų dailininko žvilgsnį, 
ieškoti jame sumišimo šešėlio. Ji nori atskleisti tiesą, o jis galvoja, kad 
ji apie Jasintos bučinius ir glamones alkovoje, ko gera, žino viską. 

Tada lygiai taip kaip Jasinta ji truputį pasilenkia ir dešine 
tarytum dvidešimtmetės moters ranka suėmusi klostes kilsteli 
suknelę — nori apsaugoti ją nuo rožių spyglių. 

— Pareiga, metre Janai! Moterų pareiga yra tylėti. 

Tą vakarą ir vėl visi galėjo išvysti donjos Izabelės veidą. Taip 
pat ir Janas, nes tąkart vaišių didžiojoje menėje neatsisakė. 

Veidas panašus ir kartu visai kitoks negu tas, kurį buvo jau atiden- 
gusi. Ne uk todel, kad buvo apšviestas žvakių šviesos ar pasuktas į šoną, 
tarsi proginės kalbos būtų varginusios jai ne ausis, o pečius. Žvilgsnis 
guvus, šaltas, kantrus, galima pamanyt, kad, užuot demonstravusi savo 
mintis, infantė demonstravo skaisčius skruostus, vien lūpų krustelėjimu 
pritardama rūmininkų liaupsėms. Monsinjorui būtų galėjęs parašyt, 
kad tas veidas princesės, per ilgą laiką pripratusios prie ritualų ir gar- 
bingų savo pareigų. Moteris, turinti tokį veidą, gebėtų atlikti savo 
priedermes ir prisitaikyti prie kieto jo būdo. Nekelia abejonių ir tai, 
kad metai donjos Izabelės kūnui nepakenkė, nors bet kuri kita jos 
vienmetė tokia jauna neatrodytų. Keista, bet panašiai būna ir gėlėms: 
rudeniop jų spalvos nublanksta, žiedlapiai sustandėja, pastorėja, jos 
atrodo išdidesnės, tad nedaug kas išdrįsta jas nuskinti ir iš egoizmo 
priartinti rudenį, kuriam gėlės taip šauniai priešinasi. Matyt, panašiai 
buvo ir infantei: ji išsaugojo nekaltybę, nes jos niekas nedrįso atimti. 

Margeritai Janas parašytų paprasčiau, jis papasakotų, kad donja 
Izabelė ne tik graži, bet ir labai išdidi, kad ji moka gundyti, tik 
neturi to, kurį norėtų gundyti. Bet yra dar vienas dalykas; žodžiais 
to dalyko nenusakysi, nes jis suteikia paveikslams tikroviškumo. 

Tą vakarą, sujaudintas jos akių, minties, kad netrukus darbas bus 
baigtas, įkaitęs nuo vyno, nakties tvankumos ir nematomų vabzdžių 
plastėjimo, Janas iš odinio dėklo laiško monsinjorui neištraukia. Rašyti 
laiško Margeritai taip pat neketina. Uždega dirbtuvėje visas žvakes ir 
žvakigalius, išdėlioja nugruntuotus, impregnuotus popierius, specialias 
plunksnas, rašalus, nusimauna nepakenčiamas tokiame karštyje kelnes. 
Vienmarškinis, pliku užpakaliu kaip monsinjoras jis ūksliais štrichais, 
nesinaudodamas šviesiuoju kambariu, o tik atgamindamas tai, kas buvo 
įstrigę smegenyse, nupiešia apie dvidešimt donjos Izabelės portretų. 

Šventajame Rašte pasakyta: „Už tavo akių šydo štai tavo plaukai, 
juodos ožkos leidžiasi nuo kalno žemyn, tau skruostą dengia šydas.“ 

Porą valandų pamiegojęs, Janas vėl imasi darbo, sidabrine 
plunksna nupiešia dar keturis piešinius; jų profiliai skirtingi, 
kitaip palenkta galva, bet suknelės apykaklė ta pati. Paskui, net 
nepailsėjęs, jau dienos šviesoje, ankstų rytą, jis kaip apkerėtas sku- 
biai paruošia dažus; jais ant pėdos aukščio ir devynių colių pločio 
lentos iki vidurdienio nutapo portretą; nori, kad paveikslas iki 
popietės truputį apdžiūtų, ketina nustebinti savo ponią infantę. 

Popietė, trinkteli sodo vartų velkė, sugirgžda vyriai, ponia 
ateina pasižiūrėti savo pozavimo rezultato. 


Alchemija! Alchemija! 

Pamačiusi jau pabaigtą kūrinį, donja Izabelė visai atvirai sako: 

— Merre Janai, aš labai abejoju, kad jūs gebėsite atlikti tokį 
žygdarbį. Dabar suprantate, kam buvo reikalingas vualis. 

Jiedu stovi prie stalo, ant jo padėtas Jano per naktį ir rytą 
baigtas darbas. 

Ji tyli. Paskui paima piešinius, įdėmiai juos apžiūrinėja, bet nei 
iš akių, nei iš veido neįmanoma nuspėti jos minčių. Dabar infantė 
be vualio, tik antakiai ir blakstienos ryškesnės, lūpos, kaip ir dera 
tokiu atveju, parausvintos kremu. 

Nuo nemigos jam plyšta galva. Kad iš burnos nesklistų blogas 
kvapas, išgerti vyno nedrįso, todėl dabar kankinasi. Tokią karštą 
dieną Janas vilki striuke, visas šlapias, o donja Izabelė vilki šiaudų 
geltonumo linine suknele; skylėtos rankovės, mezginių apykaklė, 
papuošalas iš lazurito; jos vėrinys — iš auksu aptaisytų topazų ir 
perlų. Tokius puikius papuošalus galima matyti tik karalienių 
portretuose arba Švenčiausiosios Mergelės atvaizduose. 

Padėjusi piešinius ant stalo, ji prieina prie aragoniško fotelio, 
atsisėda ir nesivaržydama suspaudžia vėrinį tarp krūtų, kurios jam 
tebėra paslaptis. 

Žiūrėdama į kambario viduryje esantį paslaptingą šviesųjį kambarį 


užvertomis durelėmis, vadinamą šviesos kamera, infante sako: 

— Matau, kad šviesiojo kambario gudrybėmis naudojatės ne 
visada. 

Apie tai jai buvo pasakojusi Jasinta. Janas atsipalaiduoja, pasi- 
trina delnu šiurkštų skruostą ir visai nesipuikuodamas atsako: 

— Ne visada, mano ponia. Kartais pasikliauju tik savo akimis 
ir atmintimi. 

Švelniai jo ironijai donja Izabelė pritaria galvos linktelėjimu. 

Dirbtuvėje yra ir didžiulis paveikslas, jame nutapyta tik jos suk- 
nelė. Kad donja Izabelė galėtų įvertinu visumą, toje vietoje, kur nuta- 
pyta apykaklė, Janas prideda ką tik pabaigtą kūrinį. Paskui sako: 

— Pozavimas prieš šviesųjį kambarį labai ilga ir nemaloni 
procedūra, aš norėčiau nuo to jus apsaugoti. Žinoma, jeigu jūsų 
portretas jums patinka. 

Sėdėdama fotelyje, infantė pirmą kartą apžiūri visumą, suknelę 
ir veidą sykiu; puošni suknia teikia jos veidui keisto prakilnumo; 
galva truputį palinkusi prie dešinio peties, akys tarsi žvelgia į 
tolį, į amžinybę, kurią gali nuspėti tik jiedu. Galbūt net patys 
to nesuvokdami. Tamsiame, švelniame žalios spalvos fone tarsi 
marmurinis švyti veidas, apraizgytas tamsiomis gijelėmis. 

Šį kartą donjos Izabelės lūpos kietai sučiauptos, visiškai aišku, 
kad, žiūrėdama į portretą, kuriame mato save kitokią, negu įsivaiz- 
duoja esanti, ji jaudinasi. Po ilgos tylos Janas ima abejoti, ar ji 
išgirdo jo pasiūlymą. 

Galų gale pakėlusi galvą ir akis, donja Izabelė atsako: 

— Metre Janai, jums daugiau nebereikės manęs gailėtis. Tiesa, 
maniau, kad nutapyti suknelės, kurią vilkėjo mano atsiųsta ponia 
Jasinta, neįstengsite. Bergždžiai tikėjausi, kad tas kūrinys jums ne- 
pavyks, be reikalo vyliausi, kad, kai nutapysite mano veidą, Pilypas 
Burgundietis nusivils ir ims galvoti apie kitas vedybas. Bet mano 
brolis don Eduardas buvo teisus. Jis jūsų deramai neįvertino. 

Jos balsas net nevirptelėjo, todėl buvo sunku suprasti, kas tai — 
priekaištas, komplimentas ar paprasčiausias fakto konstatavimas. 

Ką daryti, kaip numaldyti infantės jaudulį, nebent sunai- 
kinti portreto personažo grožį ir lyg niekur nieko pateikti tik 
paprasčiausią veido atvaizdą? 

Ji klausia: 

— Kaip manote, ar šis veidas patiks Pilypui Burgundiečiui? 

— Tikiuosi, mano ponia. 

— Ar jis gaus atsakymą į jį kankinanų klausimą? 

— Į kokį klausimą, mano ponia? 

— Metre Janai, neapsimetinekite. Jūs puikiai žinote į kokį. Pily- 
pas Burgundietis nori sužinoti, ar infantė donja Izabelė nekalta. 

Donja Izabelė ramiai mėgaujasi po jos žodžių įsivyravusia tyla. 
Plačiai šypsosi žiūrėdama į ietis, į alebardas, į žiaurų kovotoją. 

— Merre Janai, jūs raustate nelyg savo kaltę pripažįstantis vaikas. 
Žiūrėti į jus kur kas juokingiau ir maloniau nei į smailianosių 
Burgundijos pasiuntinių tiriamus žvilgsnius ir bukaprotiškus 
jų veidus. Norėdami sužinoti, ar infantė nėra nusidėjėlė, jie 
kamantinėja mano kambarines, varsto visas rūmų duris; jei galėtų, 
išnarstytų po kaulelį! 

— Mano ponia, visas dienas aš esu užsiėmęs tik vienu vienin- 
teliu darbu. 

— Visi žino, kokia jo paskirtis. Nagi, metre Janai. Daugiau drąsos! 
Ir jums, ir man. Ar prisimenate? Tikriausiai dar nepamiršote, kaip 
prieš septynerius metus mano brolis don Pedras buvo atvykęs pas 
jūsų šeimininką į Hedeno pilį, ir savo tevo, karaliaus Jono, vardu, 
pasiūlė sąjungą, sutvirtintą vedybomis su Portugalijos infante. 
Taip, aš įsitikinusi, kad jūs tai žinote. Jis ne senjoras, ne Flandrijos 
tarnas, jo ketinimai buvo rimti. Apie tai tikriausiai šnekama turgų 
aikštėse, šnekama net mažiausiose bažnytėlėse. Aš taip manau. 
Tuomet Pilypas Burgundietis jau buvo našlys, regis, jo santuokos 
trukdavo ne ką ilgiau negu intrigos su laisvo elgesio moterimis. 
Nors monsinjoro žmonos mirė, bijau, kad jo noras vesti neišblėso. 

Našlys, bet apetito neprarado! Po keturių mėnesių gedulo jis 
pareiškė ieškąs paguodos, savo švytinčia persona primindamas pa- 
sauliui turįs titulų, turtų ir didelių pretenzijų. Bet aš, metre Janai, 
turiu tėvą karalių ir brolius, būsimus karalius mažos šalies, kur 
tikima, kad netrukus iš Dievo malonės vandenynas pavirs gausybės 
ragu, iš kurio mano broliui Henrikui pasipils žvaigždžių ir laivų 
lietus. Nekantrūs pasipūtėliai. Naivuoliai. Don Pedro pasiuntiniai 
niekada nebuvo pasiekę Pilypo Burgundiečio. Jie liejo išmintį tik 
čia, savo namuose. Nieko nesakė net kamerherui. Kad patrauktų 
maloningo didžiojo Vakarų hercogo dėmesį, mano tėvas kartu su 
savo pasiūlymu nusiuntė keturis žirgus, gražiausius mūsų arklidžių 
ristūnus, išdresuotus turnyrams, paradams. Metre Janai, tai buvo 
grakštūs, eiklūs, išpuoselėti grynaveisliai žirgai, tų ristūnų snukiai 
buvo gražūs, akys gilios, dantys puikūs. Kiekviena šių savybių būtų 
galėjusi sužadinti hercogo svajones apie liauną energingą infantę. 
Žirgai buvo labai panašūs į mane, skyrėsi tik tuo, kad buvo eržilai, 
o ne kumelaitės! Princas ir senjoras Burgundietis, kurio gyslomis 
teka Karolio Didžiojo ir Liudviko Šventojo kraujas, tokios gražios 
tikrovės akivaizdoje nutraukė tylą. Visur ir visiems sakė, kad Avizų 
arklidės nepatikimos ir kad ten grynaveislių gyvulių negali būti. 
Tai jo žodžiai. Metre Janai, tuomet man buvo tik dvidešimt šešeri. 
Šiandien man trisdešimt dveji. Ir štai dabar poravimasis su Izabele 
Portugale veislės nesugadins. Žinoma, su sąlyga, kad, kaip sako 
ponai mūsų pasiuntiniai, „infantė turi būti nekalta!“ 

Ji nejuokauja ir nė truputėlio neironizuoja. Tik baisiai piktina- 
si, kad tiek metų turėjo kęsti pažeminimą. Donjos Izabelės kakta 
ir skruostai išblyškę, šnervės net nevirpa. Dantys baltutėliai, lūpos 
siauros kaip šventosios Agotos, kurią išgelbėjo Vilhelmo stebuklas; 
paveiksle ji pavaizduota įklimpusi sniege, šaukianti iš įsiūčio, bet 
ne todel, kad būtų išsigandusi artėjančių vilkų. 

Ji pakyla nuo aragoniško fotelio, atsitiesia; vėl atrodo rami ir 
netgi maloniai šypsosi. 

— Metre Janai, tai ne jūsų kaltė, be to, aš nesu tiek įsižeidusi, 
jog manyčiau, kad vieną neteisybę galima užglaistyti kita. Bet jūs 
esate jo rūmų dailininkas. 

Neįstengdamas sulaikyti šypsenos ir negalėdamas su tuo ne- 
sutikti, Janas ramiai atsako: 

— Jis duoda užsakymų ir už tai man moka. 

— Taigi, metre Janai. 

Pastarieji žodžiai buvo ištarti tyliau, šaltai, mandagiai; tokiu 
pačiu tonu buvo užduotas ir klausimas: 

— Kokie tie nekaltybės ženklai portrete? 

— Palaidi ant pečių krintantys plaukai. 

— Taip, jie užkritę ant veido, ant galvos — ankštas kykas, po 
mezginių kaspinu nutįsusios garbanos. 

— Mano ponia, tai sąlygoja kitokį vaizdavimo būdą; jums, 
infantei, jis tinka dar labiau. 

— Labiau už nekaltybę? 

— Šitai nesunkiai pataisoma. 

Dviprasmiški Jano žodžiai ir vėl pralinksmino donją Izabelę. 
Žiūrėdami vienas kitam į akis, jiedu šypsosi tarsi dar vakar vienas 
kito nepažinoję keliautojai, kurie bendromis pastangomis įveikė 
grėsmingą šlaitą ir pagaliau užkopė į viršų. 

Ranka, lyg būtų dvidešimtmetės moters, rodo į naktinį kūrinį. 

— Ar iš šio portreto Pilypas Burgundietis atspės, kokia yra 
mano būklė? 

— Mano ponia, portreto sąlygiškumas to įrodyti negali. 

— Tik ne tas, kuris nutapytas jūsų ranka. 

— Jūs pernelyg sureikšminate mano kūrinį. Apskritai tapyboje 
yra daugiau jausmo, o ne tiesos. 

— Bet tai ne mažiau veiksminga už pačią tiesą. 

— Tik tada, mano ponia, kai tiesą sunku įžvelgti. 

Ji nė nemirkteli, nenusuka akių į šalį. Tik staiga nuryla. Dienos 
šviesoje blyksi akių rainelės. Būtų buvę galima nutapyti ir kitokių 

jos portretų. Ji tai žino. Išskaitė iš rūmų dailininko veido. Infantė ir 
toliau šypsosi, nors kažką šnabždančios lūpos virpčioja tankiau. 

— Metre Janai, teisybės man nepasakysite. Bet iš jūsų paveikslo 
monsinjoras suvoks, ką apie mane manote. Ar aš neteisi? 

Paskui, atsukusi nugarą, žengdama plačiu žingsniu sodo link, 
norėdama apsaugoti mus nuo melo, donja Izabelė šiek tiek garsiau 
priduria: 

— Metre Janai, kadangi jums tai labai svarbu, pabaikite, ką esate 
pradėjęs. Iki Šventojo Antano, mūsų koplyčios patrono, šventės 
dar turite keturias dienas. Jei parodysite paveikslą didžiojoje rūmų 
menėje, juo galės pasigrožėti labai daug žiūrovų. 

Po penkių dienų, vėsų ankstyvą rytą, iš odinio dėklo buvo iš- 
trauktas Pilypui Burgundiečiui skirtas laiškas, kuriame ilgai buvo 
rašyta apie tai, kad infantės portretas visiškai baigtas, nes ji pagaliau 
sutikusi parodyti savo veidą. Ar portretas tikrai baigtas, iš anksčiau 
parašytų eilučių, kuriose buvo pasakyta, kad „nuo donjos Izabelės 
suknelės apačios iki antakių — dvi pėdos, o plotis — viena pėda ir 
septyni coliai“, nebuvo aišku. 

Vakar, tūkstantis keturi šimtai dvidešimt devintais metais, per 
Šventąjį Antaną, kai iki maldos buvo likusios dvi valandos, visi 
tie, kuriuos Portugalijos karaliaus Jono pilis laikė kilmingais ir 
aukštais senjorais bei damomis, ryškioje pilies didžiosios menės 
šviesoje galėjo pasigrožėti nutapytu infantės portretu; nebuvo 
ten tik karaliaus Jono, nes dėl senyvo amžiaus jo didenybė jau 
nebeįstengė paeiti. Paradine uniforma vilkintis don Eduardas, 
apsuptas savo baronų, lydimas šventiškai pasipuošusių karininkų, 
atvyko net iš Lisabonos. 


Rašydamas nuoširdžiai, turiu pasakyti, kad mano kūrinys buvo 
įvertintas palankiai. Išvydę paveikslą, sakytum kokį iki šiol neregėtą 
Portugalijoje daiktą, visi suplodavo delnais, regis, dėl donjos Izabelės 
atvaizdo, prašmatnių jos papuošalų ir didingos pozos; panašumas 

pribloškė visus. Kad būtų galima tuo įsitikinti, mano ponia infantė, 
don Eduardo prašoma, sutiko pastovėti šalia portreto. Tik šįkart ji 
vilkėjo kiek kuklesne suknele. 

Monsinjoras infantas buvo linksmas, malonus, jis negailėjo kom- 
plimentų; atsakiau, kad tai, ką jis mato, tėra tik tiek, kiek Flandrijos 
bercogas reikalavo iš rūmų dailininko. 

Mane nustebino tai, kad toje gražioje minioje neišvydau nei pono 
Andrė, nei pono Bodueno. Tik išvykęs iš Sintros rūmų, sužinojau, kad 
ponas Andrė medžioklėje susilaužė koją ir kad del skausmų sunkiai 
vaikšto. Laimė, tai įvyko jau po to, kai infantas don Eduardas ir 
ponas Andre dėl monsinjoro noro buvo sutarę. O ponas Boduenas, 
sužinojęs, kad apgultas Orleanas, išvyko į Lily. 

Taigi pasistengsiu kuo greičiau padaryti paveikslo mažesnio forma- 
to kopiją, kad pažui Makieliui būtų mažiau vargo ir kad su Dievo 
padėjimu tiek mano kūrinys, tiek laiškas būtų įteikti monsinjorui į 
rankas dar prieš Šventąją Oną. 

Tada įvertinti infantės veidą ir jos sudėjimą Pilypas Burgundietis 
galės pats. Garbingoje infantes draugijoje buvau keletą kartų, tad 
galiu teigti, jog ji paprasta, dora, visai ne tokia, kaip apie ją šnekama. 
Ji puikiai moka demonstruoti, kad jai Dievo skirtoje vietoje jos padėtis 
tvirta, iš jos ryžtingumo matyti, kad ji subrendusi, nors pirmą kartą 
j4 išvydęs nepasakytum, kad ji švelnaus tr linksmo būdo. Net nepa- 
tyręs žmogus, kuris negalėtų būti patikimu tokių reikalų patarėju, 
net žmogus, kuris toli gražu nepasižymi drąsa, mielai pasakytų: „Jei 
koks princas ieškotų žmonos, būsimos karalienės, tinkamesnės šiam 
vaidmeniui už ją nerastų.“ 

Žinoma, donja Izabelė ne jaunutė mergaitė, nors sukalbama, 
trykštanti jaunyste; kaip Jokia kita moteris ji keri savo gebėjimu 
nepasiduoti laiko tėkmei, gebėjimu uždegti maloniausius savo tėvo 
rūmų senjorus ir baronus, kuriuos jos orumas ir išmintingumas šiek 
tiek baugina. Sunku pasakyti, ar todel, kad tvardosi, ar todel, kad 
tokia jos prigimtis, palaikyti meilės santykių ir demonstruoti jausmų 

ji nelinkusi. Negana to, griežtos Avizų namų taisyklės reikalauja, 
kad dieną naktį šalia jos būtų vienuolės, tad nebūtų staigmena išvysti 
panelę su vienuolės kyku, todel vyrų, galinčių pasigirti, kad ji jiems 


palanki, čia nėra. 


Parašyta labai iškalbingai, nors iš tikrųjų žinių pateikiama labai 
nedaug. 

Vasaros kaitra lauke alsina dieną, viduje aitrina kvapus. Čirškia 
kregždės, svirpia cikados, kiemo grindiniu darda vežimų ratai. Girdėti 
atsisveikinimo šūksniai, ypač moterų, šunų lojimas, vyresniųjų 
medžioklės prievaizdų raginimai; vyrai ir moterys, su kuriais sveikints 
neprivalu, tvirtai laiko trypčiojančius arklius. Monsinjoro, didžiojo 
Vakarų hercogo, rūmų dailininkas čia nebuvo niekieno tarnas. 

Paskui vel pasigirsta cikadų svirpimas ir kregždučių čirškėjimas — 
garsai, kurie čia prilygsta cylai. 

Po kurio laiko, kai buvo pasiruošta darbui, kai drėgnu rankš- 
luosčiu buvo nusišluostytas veidas, kai buvo išdeliotos kriauklės 
su trupučiu dažų, kai buvo vienas šalia kito išrikiuoti teptukai ir 
kai glotniai nugruntuotame kopijos paviršiuje išryškėjo infantės 
Izabelės veidas, sugirgždėjo sodo vartų vyriai. 

Pasigirdo žingsniai. Janas dar nieko nematė, bet jau žinojo, 
kieno jie, ir šiek tiek nustebo. 

Šįkart duenjos iki dirbtuvės durų neprieina. 

Ji sako: 

— Metre Janai, tikiuosi, kad komplimentai, kuriais buvote 
apipiltas vakar, jus pradžiugino. 

Šypsena atsakydamas į donjos Izabelės šypseną, Janas nusi- 
lenkia. 

Paskui atsitiesia, nori pažvelgti jai į akis ir parodyti, kad jo taip 
lengvai neapmulkinsi, bet donja Izabelė linksmai pareiškia: 

— Šitą portretą baigėte, dabar tapysite kitą, tą, kurį išvys Pilypas 
Burgundietis. 

— Metre Janai, aš pagalvojau štai ką: iš tikrųjų tai mano veidas, 
bet perteikta tik išorė, o ne vidus. Prieš galutinai apsisprendžiant 
Burgundiečiui, norėčiau, kad jis jį pamatytų būtent tokį. 

— Kilnioji ponia, jūs mane stebinate. Vakar monsinjoras don 
Eduardas, garbūs ponai ir ponios entuziastingai žavėjosi nepa- 
prastu jūsų portreto autentiškumu. 

— Taip, metre Janai, jūs sakote tiesą. Jie žavėjosi kruopščiai at- 
liktu jūsų darbu, o ne mano veido tikroviškumu, ne tuo, ką jam 
davė Dievas. Davė ir apleido. 

— Metre Janai, galiu jums tai paaiškinti. Nenoriu, kad paverstu- 
mėte mane nutapytu daiktu. Nepageidauju nei grožio, nei spindesio. 
Noriu būti tokia, kokia esu. Metre Janai, noriu, kad panaudorumėte 
savo šviesųjį kambarį. Kad taip pat kruopščiai, kaip nutapėte 
mano suknelę, nutapytumėte ir mano veidą. Ir dar noriu, kad 
nutapytumėte jį iš priekio, o ne profiliu kaip dabar; nurapykite 
taip, tarsi aš žiūrėčiau į Pilypą Burgundietį ir kad jis matytų mane 
ne jūsų akimis, o savosiomis. Ar tai įmanoma? Ar mano noras gali 
tapti ir jūsų noru? 

— Ketinau nutapyti portreto, kurį vakar gerai įvertino monsin- 
joras don Eduardas, kopiją. 

— Nejaugi čia svarbi don Eduardo nuomonė? Ar atvykęs į 
Lisaboną nepasakėte jam, kad privalote įvykdyti tik Burgundiečio 
pageidavimą? 

— Taip, mano ponia. Tai mano uždavinys ir pareiga — ir 
šiandien, ir vakar. 

— Uždavinys ir pareiga, kuriuos mokate puikiai suderinti tuo- 
met, kai jaučiate galįs sublizgėti savo tapyba. 

— Mano ponia... 

— Merre Janai, jaučiu, kad mudu vienas kito nesuprantame. 
Nejau aš prašyčiau to, kas netenkintų asmens, kuris jums moka? 
Jokiu būdu! Jokio gudravimo, jokio melo! Priešingai, noriu, 
kad būtumėte nuoširdus. Juk jūs suvokiate ir įžvelgiate tikrovę 
puikiai, suvokiate ją kaip niekas kitas. Paveikslas, kuriam vakar 
visi plojo, yra nuostabus, tobulas. Bet jame kur kas tikroviškesnės 
suknelės klostės, skeltukų šešėliai, o ne infantės donjos Izabelės 
veidas. Matau jame tik panašius į manuosius bruožus, matau 
ausį, skruostą, nosį. Viskas gražu, už tai esu jums dėkinga, bet tai 
neiškalbinga. Ten toli, Briugėje, Pilypas Burgundieus nieko mano 
veide neįžvelgs, juk niekada nėra manęs matęs. Bet jis tvirtina norįs, 
kad būčiau šalia, kol numirsiu. Jis nori matyti mane senstančią jo 
akyse ir, sutikite, labiausiai trokšta žinoti, ar galės ir toliau sma- 
gintis su dvidešimtmetėmis nekaltomis mergaitėmis, sveikomis 
alkovų pamaivomis; jam visų svarbiausia, kad tik jos patenkintų 
jo geidulius. Kad dar ir dar kartą galėtų pasakyti pasauliui, jog 
pirmiausia yra Dievas, paskui yra jis. Metre Janai, aš nenorėčiau 
jo nuvilti. Noriu, kad iš mano portreto hercogas atspėtų, ką apie jį 
manau ir ką jam pasakysiu. Noriu, kad, žiūrėdamas į jūsų kūrinį, 
monsinjoras Burgundietis nebūtų paskendęs vien savo mintyse, 
kad galėtų perskaityti ir manąsias. Ar suprantate? Žiūrėdama 
į jus, metre Janai, aš galvoju apie jūsų vidų. Galiu apibūdinti 
jūsų veidą kitaip, neakcentuodama jo bruožų. Jūsų oda šalta, 
viršutinė lūpa tokia siaura, jog iškart matyti, kad jausmingumu 

nepasižymite. Bet tai nekenkia jūsų burnai, ji graži, paprasta, 
nuoširdi. Mįslingiausia jūsų veido dalis - nosis. Ji pernelyg ilga, 
dar ilgesnė už manąją, plačiomis šnervėmis. Sakoma, kad tokia 
nosis byloja apie pasipūtimą ir gebėjimą būti nuolankiam. Įdomu, 
kuri iš šių dviejų savybių bus svarbesnė jūsų mirties valandą? Jūsų 
akys kaip žėruojantys angliukai. Jos nemalonios, kelia nerimą, bet 
kartu traukia dėmesį. Kai nusisukate, dar ilgai negali jų pamiršti. 
Švelnumo jose nedaug. Bet kuriuo momentu jos gali prasismelkti 
po kieno nors šydu ir sujaukti asmeninį gyvenimą. Metre Janai, 
manęs tai nešokiruoja. Priešingai, tegul jos padeda jums nutapyti 
mano veidą. Aš esu įsitikinusi, kad, tai atlikęs, tapsite dar garsesniu 
dailininku. Ir dar, vos nepamiršau! Nutapykite mane tokią, kokią 
nutapyti reikalaujama sutartyje. 

Vienu rankos mostu donja Izabelė nutraukia nuo galvos krak- 
molytus nėrinius, perlais nusagstytą lininį šydą ir ištraukia iš po 
fetrinės skrybėlaitės dramblio kaulo šukas. Pieno baltumo kaklu 
nuslysta tankūs, šiek tiek banguoti auksinio atspalvio plaukai, jie 
beveik siekia apvalius moteriškus klubus. 

— Nuo tada, kai man sukako šešiolika, jų niekas nekirpo, tokius 


juos jūs matote pirmas. 

Tylėdamas dailininkas atidarė šviesiojo kambario dureles, tas 
dureles ir veidrodį kiek pasukiojo. Donja Izabelė atidžiai stebėjo, 
kaip sparčiai dirba Janas. Žiūrėjo truputį šypsodamasi, neparo- 
dydama pergalės džiaugsmo, su dėkingumu. 

Jai buvo pasakyta, kad poza bus ne viena, kad reikės padaryti 
kelis skirtingus eskizus, kad reikės išsirinkti, kuris iš tų eskizų 
geriausiai derės prie suknelės apykaklės. Ji nė nekrustelėjo, pritarė 
vien mirktelėjimu. Donja Izabelė - sukalbamo būdo ir kantri. 

Bet Janas atkaklus. Sako, kad tai gali trukti ne vieną valandą, 
gal net iki pavakario. Ji atsako, kad dienos ar valandos jai nėra 
svarbu, svarbiausia, kad suspėtų į vakarines pamaldas koplyčioje, 
mat norinti su savo freilinomis pasimelsti; žinoma, ji mananti, 
kad ten bus ir jis, metras Janas. 

Netrukus Janui rūpėjo tik šviesa ir infantės veidas. 

— Kilnioji ponia, pasisukite truputį į kairę, pakelkite smarką, 
ne, ne taip, prašyčiau kiek palenkti kairį smilkinį, taip. Plaukai, 
ponia, ant dešinio peties. 

Apie šviesiojo kambario paskirtį ji neklausinėjo, o kai Janas iš jo 
išėjo nešinas pirmu eskizu, nedžiūgavo kaip Jasinta. Eskizas buvo 
keturių pėdų aukščio ir trijų pėdų pločio, tačiau buvo toks tikslus, 
kad jame buvo galima suskaičiuoti blakstienas ir lūpų raukšleles. 

Ji išklausė pastabas. Pasak Jano, per aukštai pakeltas smakras 
ir kakta byloja apie perdėtą aroganciją, ir plaukai nekaip atrodo. 

— Metre Janai, jeigu norite, viską pradėkime iš naujo. 

Šiek tiek sutrikęs, Janas paklausė, ar negalėtų savomis rankomis 
truputį pataisyti jai plaukus. Kai palietė plaukus, donja Izabelė 
šyptelėjo ir tarė: 

— Metre Janai, jūs ne tik pirmas vyras, matęs mane vienplaukę, 
bet ir pirmas juos palietęs. 

Jis parausta, ji ne. 

Savo sutrikimą Janas slepia, nes reikia iš naujo pareguliuoti 
šviesiojo kambario veidrodį. 

Jo delnai ir pirštai tebejaučia jos vešlių plaukų švelnumą. Galbūt 
tuomet pirmą kartą jis suabejoja donjos Izabelės nekaltumu, nors ji 
ir dedasi esanti skaistuolė. Įsitaisiusi aragoniškame fotelyje infantė 
žvelgia skvarbiu žvilgsniu, ir, nors atvaizdas veidrodyje mažesnis, 
iš jos akių joks rūmų dailininkas nebūtų išskaitęs, kad į jį žvelgia 


nekalta mergaitė. 

Paskui, kai tvankia pirtimi virtusiame šviesiajame kambaryje 
Janas tvirtina prie pertvaros ketvirtą popieriaus lapą, donja Izabelė 
sako, kad kadaise jos motina į šią dirbtuvę ateidavusi kasdien. Kad 
įveiktų kūniškas pagundas, atsiskyrėlis Povilas šešiasdešimt metų 
išgyveno dykumoje, urve, o šioje patalpoje melsdavosi vienuolės. 
Įžengusios čionai, jau niekada nebeišeidavo, iki pat mirties mels- 
davosi už šio šventojo nuostabios sielos išganymą. Metre Janai, 
sako ji, išilgai šių sienų buvo mažytės celės, atskirtos viena nuo 
kitos medinėmis pertvaromis, ko gera, ne ką didesnėmis už jūsų 
šviesiojo kambario pertvaras. Dėl to šis kambarys toks didelis. Čia 
tylios maldos aidėjo nuo aušros iki sutemų. Mano motina donja 
Filipina ateidavo čion pasimelsti rytais. Ji buvo negraži ir pamaldi. 
Labai negraži, labai pamaldi. Atrodo, kad karalius, mano tėvas, 
nebuvo jai ištikimas. Donja Eilipina, kaip ir dera pagal Solsberio 
apeigyną, kartu su vienuolėmis ieškodavo čia paguodos. Tai buvo 
labai seniai, kai aš dar buvau vaikas. Tuomet dar nežinojau, kodėl 
šventasis Povilas pasirinko atsiskyrėlio gyvenimą, nežinojau, ką 
šiam gražiam atsidavusiam Dievo meilei jaunuoliui teko iškentėti, 
kai surištomis rankomis ir kojomis guolyje jį begėdiškai glamonėjo 
žavi mergina. Visa tai aš sužinojau vėliau, perskaičiusi metro 
Voražino knygą. Donja Izabelė klausia Jano, ar jis žinąs, jog tas 

gražus jaunuolis nusikando liežuvį, kad toji begėdė nepajaustų, 
kaip jis kankinasi dėl savo bejėgiškumo. Tai pasakiusi, donja 
Izabelė paslaptingai nusišypso, tik nežinia kodėl. 

Kai metras Janas visas suprakaitavęs su eskizu rankoje išlenda 
iš šviesiojo kambario, donja Izabelė labai rimtai taria: 

— Metre Janai, karšta, baisiai tvanku, nusivilkite marškinius, 
nebijokite. 

Jis to nepadaro. 

— Šis piešinys pavykęs. 

— Trumpai žvilgtelėjusi, jam pritaria ir ji. 

— Metre Janai, leidžiu spręsti jums. Taip bus geriausia. Savo pas- 
tabomis jums neįkyrėsiu, ateisiu tik tada, kai darbą pabaigsite. Ne- 
pykite. Žinau, portretas bus puikus, tačiau man jis jokio džiaugsmo 
nesuteiks. Beje, pagal susitarimą, be jūsų ir Pilypo Burgundiečio, 
niekas kitas jo neturi matyti, ir aš neketinu tam prieštarauti. 

Nustebęs Janas šluostosi kaktą lininiu, terpentinu ir aliejumi 
dvokiančiu skuduru, šluostosi prakaito lašeliais nusėtą veidą; 
donja Izabelė stovi ir paslaptingai šypsosi; veidas švyti, ant jo žiba 
prakaito lašeliai. 

— Negaliu iš čia išeiti palaidais plaukais, — sako ji. — Jei norite, 
galite padėti man sukišti juos po kepuraite. Paskui mano freilinos 
susuks juos į kuodą. 


4] 


Kitą dieną auštant Janas baigė tapyti infantės Izabelės portretą; 
infantės akys žvelgė iš portreto tiesiai jam į akis. Dirbo lengvai, 
nieko netaisydamas, ramia sąžine. Kyšantis iš suknelės apykaklės 
pašaipios karalienės veidas buvo priešais jį visą bemiegę naktį, ir 
tai buvo prasminga, —- pagaliau portretas sėkmingai baigtas. 

Ar vienintelė priežastis — tik susitarimas? 

Ar del to, jog, paisant normų ir papročių, reikalauta, kad iš 
paveikslo į žiūrovą žvelgrų tik Dievo atvaizdas? Bet tokia norma, 
toks paprotys buvo privalomas tik religinio turinio paveikslams, o 
ne žmonių portretams, ir nesvarbu, kieno tai būtų veidas, — infantės, 
liokajaus ar kekšės. 

Aš žinau, kad iš infantės veido galima išskaityti tiesą. Taip, 
donjos Izabelės veide tai matyti. Donja Izabelė taip plačiai atve- 
ria savojo „aš“ duris, kad pro jas pučia vėjas iš prarajos, kurioje 
atsirado žmonės po to, kai Ieva ir Adomas patyrė pažinimo 
džiaugsmą. 

Ir aš, tapytojas, jaučiu tą dvelksmą darbuodamasis grafitu, 
sidabriniu rėžtuku, teptuku, plunksna. Į mane žiūrintis žvilgsnis 
gyvas, netrukus jį išvys ir tas, kuris žvelgs į jį, kaip dabar žvelgiu 
aš; jis įdėmiai žiūrės į portretą ir susidurs akis į akį su donja 
Izabele. 

Ir taip be galo. Be galo, nors žiūrės į ją vis kitos akys, vis kiti vei- 
dai, tarsi atsispindintys ir mirgantys šviesiojo kambario veidrodžių 
begalybėje. Ir taip bus tol, kol egzistuos žmonės. 

Taigi akimirkas galima sustabdyti visiems laikams. Laiką ga- 
lima kaitalioti. Sulig kiekvienu žvilgtelėjimu suvokiant, jaučiant, 
kad nuo to laiko, kai atsirado žmogus, niekas ir niekada galutinai 
nepasibaigia, kad viskas yra dabartis. Tai, kas prasidėjo kadaise, 
nepasibaigs nei šiandien, nei rytoj. 

Kad ir kaip būtų, tikras grožis nesunyksta ir po mirties, juolab 
moters grožis. Nuostabūs donjos Izabelės plaukai bangavo, švelniai 
glostė jai pakaušį, o apie jos mažų, stangrių krūtų buvimą buvo 
galima ne tiek įsivaizduoti, kiek nuspėti. 

Šios krūtinės tikriausiai dar nėra glamonėjęs nė vienas vyras, 
tik šito niekas nežino. 

Didžiulė pintinė prikrauta apelsinų, citrusų, braškių, juodo ir 
balto vyno ąsotėlių, pora ėriuko odos aulinukų įvynioti į šilkinį 
žaliai raudoną šaliką. 

Jau kitą dieną maždaug penkiasdešimties metų kavalierius, 
lydimas dviejų jaunučių tarnaičių, atnešė dovanas dar tuomet, 
kai virš saulės išdegintų kalvų kilo rausvas apyaušris. 

Kavalierius ta anglų kalba, prie kurios Janas buvo įpratęs, pa- 
sakė, kad visa tai dovanojanti infantė. 

Janas paprašė perduoti donjai Izabelei, kad yra sujaudintas ir 
be galo dėkingas. 

Rodydamas išretėjusius dantis, kavalierius ironiškai šyptelėjo 
ir pareiškė, kad donja Izabelė jo dėkingumu neabejojusi. Bet 
infantė to negirdi, nes dabar ji yra labai toli. Išvakarėse donja 
Izabelė paliko Sintrą ir išvyko į Kastiljo de la Gvardiją, į vasaros 
rezidenciją, kurioje gyvendavo per vasaros karščius. 

Prieš išlydėdamos kavalierių į sodą, tarnaitės rytą trypčiojo 
rydamos akimis rūmų dailininką atlapotais marškiniais, basnirčia 
įsispyrusį į šlepetes, į gausiai apkrautą stalą, į didelį infantės 
portretą ir į paslaptingai užvertas šviesiojo kambario dureles. 
Paskui lauke sugirgždėjo varteliai, ir jos krykštaudamos išbėgo. 

Alchemija! Alchemija! 

Menulio pilnatis skleidžia naktyje sidabrinę šviesą. Janas užge- 
sina žvakes ir žvakigalius. Vien tiktai jų liepsnelių vaizdas kaitina 
orą — jo nevėsina net nuo vandenyno pučiantis vėjas. 

Jis ketina kitą dieną atsigaivinti bangose. Apie tai galvojo jau 
seniai, bet, kol infantės portretas dar nebuvo baigtas, širo malonu- 
mo sau leisti negalėjo. Dabar darbas baigtas. 

Be kojinių, plikomis blauzdomis jis avi ėriuko odos aulinukus. 
Pusnuogis, tik apsijuosęs liemenį drobės gabalu, panašiai kaip tas, 
kuris lydėjo Dievo Sūnų į Golgotą. 

Aulinukų oda nepaprasto minkštumo. Jie labai gražūs ir patogūs, 
tokių dar niekada neturėjo. Kaip batsiuvys, nežinodamas jo pėdos 
dydžio, sukirpo ir susiuvo odą? 

Janas išgeria balto vyno, tikriau, žalsvo, tokios spalvos ir skonio, 
kurį parinko infantė. Toks vynas neleidžia užmigti, užtat leidžia 
užmiršti kaitrą. 

Kad ją pamirštų visai, Janas galvoja apie sausio šaltį Flandrijoje, 
apie malonumą susisupus į kailinius vaikščioti gurgždančiu snie- 
gu. Apsiavus ne tokiais aulinukais, kokius avi šiąnakt, nes tokie 
šiaurės šaltyje per menki. 

Prisimindamas šiaurę ir Flandriją, jis prisimena ir Margeritą. 
Labai seniai apie ją galvojo. Laišką jau parašė, bet versti lotynų 
kalba parašytų žodžių nebaigė. 

Aestus fervet humus... Nuo pūvančios žemės kyla alsinanti kaitra, 
karštoje lovoje anglėja paukščiai... 

Jis nejaučia jokios sąžinės graužaties, vien tik palengvėjimą. 
Margerita, pamačiusi portretus, kuriuos jis nuo šiol tapys, bus 
priblokšta, laiminga, ir ši mintis šiek tiek padauginusiam vyno 
vienišiui kelia juoką. 

Tai, kad infantė išvyko į kalnus, jo iš tikrųjų nestebina. 

Jano nenustebintų ir tai, kad dar ilgai gali tekti nematyti donjos 
Izabelės, kad gali išvysti ją tik tada, kai ji taps Pilypo Burgundiečio 
žmona. 

Dabar jis įsitikinęs, kad Burgundiete ji taps. Tam padės por- 
tretas, kurį monsinjoras greitai pamatys. 

Šiaurėje sniegą ir purvą ji pakels geriau negu ėriuko odos auliniai 
batai. Tai irgi galima perskaityti veide, kurį jis ką tik nutapė. 

Bet, net žiūrint tiesiai į akis, negalima sužinoti to, kas iš tikrųjų 
yra po jos apatiniu sijonu. 

Kaip seniau, dar vykstant į čia, buvo pasakęs ponas Andrė, aš 
tapau merginos arba jaunos moters portretą, bet ar ji skaisti, ar 
praradusi nekaltybę, nežinau. Gal ji ją ir praradusi, bet grožiui ir 
veido skaistumui tai nekenkia. Kartais būna atvirkščiai! 

Monsinjorui būtų galima pasakyti taip: „Teisybė po apatiniu 
infantės sijonu paslėpta kaip van Eiko veidrodis jo šviesiajame 
kambaryje. 

Toks palyginimas jį pralinksmino. Pergėręs vyno Pilypo Bur- 
gundiečio dailininkas garsiai ir ilgai kvatojo. 

Alchemija! Alchemija! 


KETVIRTAS PAVEIKSLAS 


Niekas nesužinos 


Tūkstantis keturi šimtai dvidešimt devintų metų po Kristaus 
prisikėlimo septinto mėnesio dvidešimt trečią dieną Janas su 
plačiakrašte šiaudine skrybėle ant galvos mėgaudamasis turškiasi 
vandenyne. Sėdi seklioje vietoje, jo užpakalį ir sėklides švelniai 
glosto ošiančios bangos; nuo ilgo buvimo vandenyje jo pirštų oda 
susiraukšlėjusi tarsi kūdikio. Kaip tik tuomet iš alyvų giraitės išnyra 
raitelis; jis pasuka Jano link. 

Žmogus ant žirgo lėtai joja smėliu. Rytinė saulė ir jos atspin- 
džiai taip spigina akis, kad sunku pasakyt, koks tai žirgas ir kas 
tas raitelis. 

Prijojęs visai arti, raitelis sustabdo žirgą ir pamojuoja ranka: 

— Sveiki! Metre Janai... 

Jis iškart atpažįsta balsą. 

— Čia aš, Makielis. 

Janas, užmiršęs, kad yra nuogas, atsistoja ir pakrato rankas. 

— O, ponas, pažas Makielis! 

Prisiminęs, kad stovi nuogas, Janas nusijuokia ir prisidengia 
skrybėle. 

Juokdamasis drauge su juo, Makielis mikliai nušoka nuo žirgo 
ir, suglaudęs kojas, atsistoja jo šešėlyje. 

— Man pasakė, kad surasiu jus čia, vandenyje. 

Pažas Makielis vilki balto lino drabužiais. Savo pareigų jis 
nepamiršo. Paplekšnojęs žirgui per strėnas ir pliaukštelėjęs delnu 
per balną, jis eina prie šakos, ant kurios kabo jo šeimininko, mon- 
sinjoro Burgundiečio rūmų dailininko, marškiniai ir kelnės. 

— Ne, ne! - šaukia Janas. —- Mano drabužių nekliudyk! Ateik 
čia. Tikriausiai keliaudamas nusiplūkei. 

Makielis apstulbęs paglosto savo kumelei kaklą. Janas neatstoja, 
liepia Makieliui nesivaržyti, nusiauti batus ir nusirengti. 

— Matai, - sako jis, — juk aš nuogas. 

Makielis juokdamasis ryžtasi, nusiauna batus, nusimauna 
kelnes, bet marškinių nenusivelka. Brenda į jūrą. Jis labai pasi- 
keitęs: rudai įdegusi oda, ant galvos — jau ne mėlynas gobtuvas 
su raišteliais, o keista, plokščia raudonos medvilnės kepurė, visa 
suraukta, apvyniota ir suveržta odinėmis virvutėmis, iš po kurių 
kyšo kaklą ir ausis dengiantys geltonai žali atvartai. Atrodo šiek 
tiek pasitaisęs, bet per bangas brenda lengvai. Kai įbrenda iki 
juosmens, kažkas, gal vyriškumas, sukausto plačią jo šypseną. 

Janas išskečia rankas ir nuoširdžiai apkabina Makielį. 


— O, kaip seniai nesimatėme. 


Apkabintas nuogo ir šlapio šeimininko, Makielis sutrinka. 
Paleidęs jį iš glebio, Janas niurkteli į vandenį ir klausia pažo, ką 
jis visą tą laiką veikė. 

— Papasakok viską, papasakok išsamiai! 

Prieš atsakydamas, Makielis irgi niurkteli į vandenį, sušlapina 
keistą savo kepurę ir užsimaukšlina ją ant kaktos. Skaidrus vanduo 
teka jo skruostais, ant rudų kelias dienas neskustos barzdos šerių 
palikdamas blizgančius lašelius. 

Mirga lūžtančios bangos, reikia stipriai užsimerkti. 

— Poto, kai jūs mane beveik išvijote ir ilgą laiką net nepranešėte, 
kur esate, aš Lisabonoje nuobodžiavau. Tada ponai Andrė ir 
Boduenas liepė man vykti už Pirėnų ir sužinoti, kaip klostosi 
monsinjoro reikalai, nes ten naujausios žinios mūsų nepasiekdavo. 
Ponas Boduenas, nežinodamas, kaip klostosi reikalai Orleane, 
tiesiog siuto. Iš Šventojo Antano šventės grįžau tik kitą dieną. 
Ten man buvo liepta laukti jūsų kvietimo. Žinoma, sakė ponas 
Andrė, jei kada nors apskritai jo sulauksiu. Jis buvo be galo prastos 
nuotaikos. Bijojo netekti kojos, kurią susilaužė krisdamas nuo 
arklio. Jūsų laišką gavau tik užvakar. Vadinasi, infantės portretas 
jau baigtas. 

Į paskutinius žodžius, galėjusius būti ir klausimu, Janas neat- 
sako. Ir vėl jie abu apsipila veidus vandeniu. Makielis sako, kad 
čia gražu ir priduria: 

— Ko gera, ponas Andrė buvo teisus sakydamas, kad jus, metre 
Janai, čia labai lepina. 

Abu nusijuokia. Janas nuoširdžiai baiminasi dėl pono Andrė 
sveikatos. 

— Nors koją skauda kasdien vis mažiau, jis liko šlubas. 

— Man jo labai gaila. Ta kelionė jam blogai baigėsi. 

— Jis baisiausiai ant jūsų įsiutęs. Sako, kad viršijote monsin- 
joro įgaliojimus, kad išvykote norėdamas patenkinti savimeilę, 
tai yra troškote atsidurti šalia infantes ir jos brolių. Kad don 
Eduardas skiria daugiau dėmesio jums, o ne jam, negana to, su 
juo elgiamasi lengvabūdiškai, ne taip, kaip derėtų elgtis su tokio 
rango žmogumi. Štai tokie reikalai. Kad ir niurnėdamas, įkalbėjo 
monsinjorą infantą sudaryti vedybų sutartį. 

— Vadinasi, gražus pergamentas jau pasirašytas, — pasakė jūros 
platybėmis besigrožintis Janas. 

Makielis pareiškia, kad tai buvo padaryta maždaug prieš dvi 
savaites. 

— Ar jūs šito nežinojote? 

— Brangenybių dėžutė, kurios trokšta ponas Andre, labai miela, 
bet ji nepasiekiama. Nieko nežinau, jaučiuosi taip, tarsi būčiau 
išbuvęs kelis menesius kalėjime, ir iš dalies tai tiesa. 

— Viskas buvo padaryta taip, kaip pageidavo monsinjoras. 
Sutarta, kad abiejų sutuoktinių sąjunga bus palaiminta rugsėjo 
mėnesį per mišias Lisabonos katedroje; paskui, lydima savo 
rūmininkų, donja Izabelė išplauks jūra į Briugę, o ten ją pasitiks 
monsinjoras, vyks vestuvių iškilmės. 

Makielis persižegnoja ir pareiškia, kad ceremonija Lisabonos 
katedroje būtina. 

— Žinoma, jeigu nieko neatsitiks infantės laivui. Apsaugok, 
Viešpatie, nuo tokios nelaimės! 

Janą nustebina tai, kodėl infantė turinti plaukti laivu ir kodėl 
ji negalinti vykti tuo keliu, kuriuo atvyko jie. 

Makielio veidas rimtas, pernelyg rimtas, netgi komiškas, tokį 
jį Janas jau buvo matęs kelis kartus. 

— Ir mums, monsinjoro hercogo žmonėms, Prancūzijos keliai 
nė kiek ne saugesni. Ir aš pats, turėdamas infantės portretą ir 
vedybų dokumentų kopijas, turiu palikti Lisaboną ir išplaukti 
laivu, nors vasaros vėjai nepalankūs. Man sakė, kad teks plaukti 
mažiausiai du mėnesius. 

Prisimerkęs didžiulės skrybėlės šešėlyje, Janas Makieliui sako: 

— Pasakok. 

— Tą mergelę Žaną pasirinko Dievas. Ji sakanti, kad jai 
apsireiškusi Mergelė Marija su ja kalbėjusi ir paliepusi gelbėti ka- 
ralių Karolį. Išgelbėti jį ir vainikuoti karaliumi Reimso bažnyčioje! 
Ko gera, šiuo metu tai jau atlikta. 

Makielis nebūtų Makielis. Su užsidegimu ir skausmu jis ypač 
išsamiai atpasakoja visus apie Orleano mergelę skleidžiamus gan- 
dus. Kaip tarp bajorų atpažinusi Karolį, kaip apsivilkusi šarvus ir 
stojusi į kovą su Bedfordo landsknechtais Sufolku ir Talbotu, kaip 
įkvėpusi viltį tiems, kurie buvo ją praradę, kaip vedusi į kovą tokius 
narsuolius, kaip Lahiras, Potonas Ksentrajis, Diunua Bararas... 

Apsivilkusi šarvais mergelė iš Donremi, - jau visi žinojo, kad 
ji iš ten, — vienoje rankoje laikydama vėliavą, kitoje kardą, laikėsi 
balne taip, sakytum būtų jodinėjusi nuo gimimo; ji įveikdavo 
gynybą šaudant patrankoms, zvimbiant nuo pylimų ietims, 
strėlėms, prie Meno, Žaržo ir Božansi ji sumušė anglus, išvadavo 
apsuptą Orleaną ir įtikino poną arkivyskupą Renjo pakviesti į 
Reimso katedrą Karolį VII. 

— Ar aš nebuvau teisus? — paklausė Makielis. — Jau tuomet 
Dižone nujaučiau, kad ji skirta Dievo. 

Janas laiko savo raukšlėtus delnus ir pirštus ant bangų. Jis nežino, 
ką į tokius samprotavimus atsakyti. Pažas pats vienas seka savo 
minčių eigą ir nenori, kad jos būtų nukreiptos į šalį. O kai tyla jam 
prailgsta, drąsiai nusišypso ir kalba toliau: 

— Matau, metre Janai, elgiatės taip, tarsi monsinjoras nebūtų 
Bedfordo svainis. Bet mes esame čia dėl tos sąjungos su anglais. 
Ponas Boduenas, sužinojęs apie anglų pralaimėjimą Orleane ir 
būsimą Buržo karaliaus karūnavimą, taip įsiuto, kad vos nesužlugdė 
misijos. Vaikščiojo visur ir šaukė, kad tas Bedfordas bailys, kad vi- 
sada žinojęs, jog monsinjoras turi saugotis skaistuolių — ir jaunų, ir 
senų. Kad moterys — kaip tie keliai, kad jis geriau žino, kur mažai 
važinėjamas kelias nuves. Tos kalbos pasiekė don Eduardo, gal 
net ir infantės ausis, nes pono Bodueno buvo paprašyta grįžti į 
Flandriją. Jis pasakė, kad lėks į ten su didžiausiu džiaugsmu, nes 
jau seniai klausia savęs, ko jis į tą pilį atvykęs, kad jame išsipustę 
senjorai puikuojasi vienas prieš kitą kaip povai. Tą patį vakarą 
jis išvyko. 

Janas labai smagiai ir nuoširdžiai nusijuokia. Uždėjęs Makieliui 
ranką ant peties, atsistoja, vanduo nuo jo teka upeliais. 

— Ant tavo gražios kumelės užteks vietos ir man. Tuoj tau 


parodysiu, ko čia atvykau. 


Citrusų sodas, rožynai, erdvi dirbtuvė ir minkšta alkova žado 
Makieliui neatima. Visur dvelkia didinga prabanga. Viskas tvar- 
kingai išdėliota, išvalyta, kriauklės švarios, tapymo lentos ir camera 
lucida jau skrynioje. Kadangi dirbtuvėje jau nebedirbama, joje 
dvokia kur kas mažiau negu anksčiau. 

Privedęs Makielį prie molberto su paveikslu, kuriame nutapyta 
suknelė, Janas džiaugdamasis stebi, kaip jis reaguoja; išsižiojęs, 
suneręs rankas, pažas lemena: 

— Kokia suknelė, kokia suknelė. 

Iš kibiro su šaltu vandeniu Janas ištraukia ąsotį žaliojo vyno, kurį 
buvo padovanojusi infantė. Kol vynas smagiai pilamas į taures, pažas 
šūkauja, kad tikrai niekas pasaulyje nieko panašaus nėra regėjęs. Ir 
kad nuo šiol naiviu ir įžūliu žvilgsniu į tapybą nežiūrėsiąs. 

— Metre Janai, tai kelionės pamokos! Tą aksomą, sidabrinius 
ir auksinius siūlus, tą stebuklingą šviesą ir nuostabų jūsų talentą, 
tuos perlus, nėrinius, atlasą beveik jaučiu savo delnais, tarsi visa 
tai čiupinėčiau iš tikrųjų. Ar žinote, apie ką dabar Lisabonoje 
šnekama? Tik apie jus ir tik apie jūsų paveikslus. Garsiai kalba- 
ma, kad jūs žinote paslapų, kurios paprasti dailininkai nežino. 
Monsinjoro don Eduardo aplinkos damos ir senjorai tvirtina, 
kad, nors infantė pozavo jums tik vieną kartą, galėjusi nepozuoti 

išvis, nes iš to jokios naudos. Šnekama, kad jūs mokate pagauti 
veido atspindį, kurį paskui atkuriate nelyg antrą odą, kad infantę 
tai labai išgąsdino ir dėl to kiekvieną kartą, būdama šalia jūsų, ji 
slėpdavusi veidą po vualiu. 

Makielio entuziazmas nuoširdus ir drauge juokingas. Maloniai 
šypsodamasis, Janas paduoda jam taurę. Makielis padėkoja ir 
kalba toliau: 

— Monsinjoras bus sužavėtas kaip ir mes. Bet ne infantės portretu. 
Jame matyti, jog tai išskirtinė asmenybė. Tvirto būdo. Monsinjoras 
pajus palengvėjimą, o Hedeno ir Briugės damos apmaudą. 

Makielis kikena, o Janas nueina ir atsisėda į aragonišką fotelį. 
Gurkštelėjęs vyno, jis sako: 

— Monsinjorui Pilypui Burgundiečiai įteiksi ne šitą portretą, 
o tą, kuris guli ant stalo, kairėje, po damastu. 

Pakeėlęs audeklą, Maktelis vėl surimtėja. Iš pradžių tylėdamas 
akylai stebeilija į kopiją. Paskui konstatuoja akivaizdų faktą: 


— Ji žiūri į mane! 


— Ji žiūri į mane ir į visus, kurie ateina į ją pasižiūrėti. Ji žiūri mon- 
sinjorui tiesiai į akis net anksčiau, nei nusilenks jam ir sutiks tekėti. 

Šelmis Makielis. Tarsi priekaištaudamas kalba toliau: 

— Tikriausiai ji graži, gražesnė negu portrete. Bet, kai kažkas 
žiūri tau tiesiai į akis iš paveikslo, darosi nejauku. Ar manote, kad 
monsinjoras ją mylės? 

Janas tyliai atsako: 

— Ar jam būtina ją mylėti? 

Ir nelaukdamas, ką į jo klausimą atsakys pažas, kalba toliau: 

— Monsinjorui pasakysi, kad šitas infantės portretas toks, kokio 
jis pageidavo, kad atvaizdas būtų kuo tikroviškesnis, stengiausi 
kiek įmanydamas. Perduosi jam mano laišką, iš kurio sužinos 
apie tai daugiau, žinoma, jei laiško nepamesi. 

Įsmeigęs akis į mažą portretą, Makielis klausosi. O gal ir ne. 
Kruopščiai apžiūrinėja infantės veidą, kad geriau įžiūrėtų detalių 
subtilybes, prisikiša portretą prie pat akių. Makielis labai susikau- 
pęs ir šįkart itin priekabus. 

— Metre Janai, be to savo šviesiojo kambario šito nebūtumėte 
nutapęs. 

Janas ištuština taurę ir, ištiesęs ranką, paliepia: 

— Pone paže, aptarnaukite. 

Padėjęs portretą, Makielis atlieka pareigą. Žiūrėdamas Janui 
tiesiai į akis, paklausia: 

— Ar tebelaikote mane šnipu? 

— Žinoma. 

— Jūs klystate. 

— Tuo geriau. 

— Ar patikėsite manimi, jei pasakysiu jums teisybę? 

— Keistas klausimas, bičiuli Makieli. 

— Jei norite, galite juoktis. Aš esu jūsų draugas. Ir jūsų pažas. 
Daugiau nieko. Manęs prašė būti šnipu, taip, tai tiesa. Bet aš 
nesu šnipas. 

— Kas prašė? Monsinjoras? 

— O ne! Ne monsinjoras. Monsinjoras jus myli, nors jums ir 
sunku tuo patikėti. Prašė ponas Nikola Rolenas. 

— Ponas kancleris! Šit kaip! 

— Jis veikia išvien su monsinjoru Dižono vyskupu. Prieš mums 
išvykstant iš Lilio, mane atvesdino pas labai mokytus garsius dva- 
sininkus. Jie man pasakė, kad jokio šviesiojo kambario įrenginio 
nėra. Pareiškė, kad tokio daikto išvis negali būu. Tikino, kad jūsiškis 
šviesusis kambarys — tai tik kaukė, kuria dangstote tamsos kamerą 
ir slaptą savo veiklą. Dar Romos popiežių laikais kažkoks kunigas, 
matematikas Vitelijus parašė veikalą, kuriame atskleidė atspindžių 
paslaptį. Pasak jo, tikrovės vaizdus galima nukreipti į tamsą išgaubtu 
cilindriniu veidrodžiu. Bet šito Vitelijaus teiginio niekam nepavyko 
įrodyti bandymais. Nepavyko įrodyti nei Italijoje, nei Flandrijoje, 
nei Anglijoje. Niekada, niekam. Pavyko tik jums, metre Janai. Jūs 
ir pavadinote šį įrenginį šviesiuoju kambariu. 

Janas šypsosi. Makielis nugeria pusę vyno. Nežinia ką būtų ai- 
davęs už tai, kad sužinotų, ką Janas šypsodamasis nori nuslėpti, — 
pašaipą, švelnumą ar panieką. 

— Ir jie tuo tiki. Tiki, kad jūs atradote būdą, kaip transtormuoti 
Vitelijaus „tamsos kamerą“. Norėtų įsitikinti, kad jūsų metodas 

krikščioniškas. Nors, anot jų, jūs paverčiate šešėlį šviesa. O tai 
galėtų padaryti tik Dievas. Dar sako, kad turite ištikimų draugų, 
gerai išmanančių alchemiją. 

Janas, paėmęs iš pažo rankų ąsotį, išpilsto vyną į taures ir 
klausia: 

— Ką tu jiems pasakysi? 

— Tikrą teisybę: aš jūsų šviesiojo kambario niekada nesu matęs. 
Nieko apie jį nežinau ir net nesu matęs, kaip jis atrodo. Man būnant, 
niekada juo nesinaudojote. Ką galėčiau apie tai pasakyti? 

— Kancleris iš tavęs pasityčios. 

— O ne. Tai, kad monsinjoras jumis pasitiki, jam nepatinka. 
Jis pavydus veidmainis, tačiau niekada neišsiduos monsinjorui, 
kad jis jūsų priešas. Jei monsinjorui reikia puikių jūsų paveikslų, 
kas jam belieka? Tik žavėtis jais. 

Makielis ir vėl gudrauja. 

— Kaip turėčiau atsidėkoti už tavo atvirumą ir draugystę? 

— Niekaip. Taip, aš priklausau monsinjorui, bet mano širdis 
su jumis, nors tuo gal ir netikite. Net jei mano prisirišimas jus 
erzina ar kelia juoką. 

— Vaje, pone paže Makieli! 

Ir vieno, ir kito jausmai liejosi per kraštus, ir, jeigu būtų buvę 
prie jūros, vėl būtų apsikabinę nuogi, kaip anądien. 

Janas staiga pašoka nuo aragoniško fotelio ir sugriebia pažą už 
pakaušio. Juokdamasis drauge su juo iš žmonių kvailumo, stumteli 
jį stalo link, atidaro oda apmušrą dėžutę ir sako: 

— Galiu suteikti tau malonumą. 

Janas ištraukia iš dėklo Margeritos portretą, kurį buvo nutapęs 
Tulūzoje. Pažas aikteli: 

— Vajėzau! 

Janas paduoda jam įrėmintą Margeritos portretą, išraizgytą 
plonytėmis auksinėmis gijelėmis. 


Užkimusiu nuo vyno balsu pažas Makielis pareiškia: 

— Nuo to laiko, kai mano akivaizdoje šį veidą nutapėte, prieš 
užmigdamas prisimindavau jį kasdien. 

Makielis švelniai prisiliečia pirštais prie Margeritos akių, šyp- 
senos. 

— Pone paže, paimsi šį portretą ir įteiksi damai, kuri čia pavaiz- 
duota. Tavo rankose mano sesers Margeritos portretas. 

Tarsi nieko negirdėdamas, Maktelis kažko delsia, paskui pakelia 
galvą ir dar sykį sušnabžda: 

— Vajėzau! 

Jis švyti it pabudęs iš gražaus sapno vaikas. 


Jis atsisuka į aragonišką fotelį. Netrukus visai sutems. Šalia 
vyno butelio virpčioja žvakės liepsna. Gana. Nėra į ką žiūrėti. 
Didžiojoje skrynioje užrakinti visi paslaptingi daiktai, infantės 
portretas įspraustas į dėžę, kelioninis lagaminas su drabužiais 
aprištas odiniais diržais. Patalpa, kurioje kadaise melstasi ir kur 
visai neseniai buvo dirbtuvė, įsipykusi, nyki. 

Jis geria infantės padovanotą juodą vyną, tą, kurį gerdavo 
vakarais. 

Iš rūmų sodų sklinda muzika, girdėti instrumentų garsai, 
ten žmonės šoka. Jei apsivilktų visai naują vasarinį drabužį, kurį 
pasisiūdino, ir apsiautų ėriuko odos batus, galėtų pašokti ir jis. 

Tranki muzika aidi ir čia. Galima atpažinti net instrumentus — 
fleitą, birbynę, violą. 

Jei nueitų tenai pašokti, — žinoma, ten žmonės stebisi, kodėl 
jo nėra, — tikriausiai visų moterų akys įsmigtų į jį. Jų akys, jų 
žodžiai, jų kvapai. Jei bent kiek panorėtų, jam atsiduotų jų lūpos, 
balti jų kūnai. 

Metrui Janui knieti pašokti, pasipuikuoti. Bet jis negali atsiplėšti 
nuo aragoniško fotelio. Negali palikti juodojo infantės vyno. 

Netrukus švenčių bus daugiau, negu reikia, didingų, šviesių, 
prašmatnių. Lisabonoje, Briugėje, Lilyje, visur, kur skambės 

vestuvių varpai. Nuo vyno apima tingulys ir niekuo nepagrįstas 
apmaudas. Bet staiga jis pašoka ir iš išgąsčio vos nesurinka, - girdi 
šiugždesį ir jos balsą: 


— Metre Janai, nenorėjau išgąsdinti. Jūsų žvakė silpnai šviečia. 


Įžengusi į gelsvai rusvą šviesos ratą, ji eina artyn. Ant galvos didelis 
baltas gobtuvas, plaukai sukišti po vualiu ir surišti virvute. Jano elgesys 
nestebina ir netrikdo Izabelės, nors skuduru pavirtę marškiniai prašyte 
prašosi vandens. Bet, kai Janas atsistoja, ji pamato, kad jo strėnos 
apjuostos kažkokiu audeklo gabalu. Jam dar nespėjus pasakyti „mano 
ponia“, donja Izabelė aukštai pakelia ranką ir nutildo jį. 

— Metre Janai, aš ne vaiduoklis, nežinau, ką ten jums pasakė, bet 
į kalnus dar neišvykau. Esu čia, nes noriu jūsų šio to paklausti. 

Ir tik infantei nutilus jis suvokia jos žodžius. Ji šnabžda. Tokio 
jos žvilgsnio, — galbūt todel, kad tamsoka, — Janas dar nebuvo 
matęs. Vyzdžiai išsiplėtę, rainelių beveik nematyti, akys juodos 
kaip naktis lauke, bet spindi, blizga tarsi sulytos anglys. Ji ir vėl 
pašnabždomis sako: 

— Noriu, kad tai, ką darėte su Jasinta, pakartotumėte su manimi. 

Norėdama būti gerai suprasta, ji parodo akimis į alkovą. 

Ji šnabžda: 

— Jasinta man sakė, kad jūs tai darydavote kasdien, aš prašau 
tik vieno vienintelio karto. 

— Mano ponia! 

— Merre Janai, vieno karto. Tai bus mano pirmas kartas, prašau 


jūsų tik ek. Rytoj išvyksite į Lisaboną, ten jums, dailininkų princui, 

bus surengta šventė, o aš liksiu čia, šitoje pilyje. Mudu dar ilgai 
nesimatysime, susitiksime nebent po to, kai tapsiu Burgundiete. 
O kai ja tapsiu, jūs, metre Janai, būsite ir mano, ir monsinjoro 
dailininkas. Mes, aš ir jūs, būsime visai kitokie. Todėl prašau jūsų, 
kad tai įvyktų šįvakar, vieną kartą, dabar. 

— Ak, ponia, kaip aš galiu?.. Ar tai, ko prašote, mudviem 
galima? 

— Negi viskas taip sudėtinga? Žiūrėkite. 

Jiedu stovi žvakės šviesoje vienas šalia kito ir šnabždasi; ne- 
atsitraukusi nė per žingsnį atgal, donja Izabelė atriša gobtuvą 
ir virvutę, prilaikančią jos marškinius; marškiniai šiugždėdami 
nukrinta ant grindų. Atrišusi dar vieną virvutę, paleidžia plaukus, 
juos atmeta, kad Janas galėtų pasigrožėti jos nuogu kaip Ievos 
kūnu. Donja Izabelė patyliukais sako: 

— Metre Janai, jūs vos tik pažvelgęs į veidą galite jį nutapyti, 
bet ar jums nereikia Ievos? Ir čia, ir ten. Ar negalite patenkinti 
mano prašymo? Ar mano kūnas ne toks mielas akiai kaip Jasintos? 
Matote, už tai, kad jo nealinau, Dievas man atlygino. Mano kūnas 
ne mano amžiaus. Galėsite jį pavaizduoti būsimame didingame 
savo paveiksle, tik veidas bus kitos moters. Niekas nežinos, kaip yra 
iš tikrųjų. Ne, nutilkite, neprieštaraukite, privalote suprasti, kad 
kas, jei ne jūs, galėtų tai padaryti. Kad pirmas lytėtų mano odą, 
mano krūtis jis? Kad, norėdamas patikrinti stangrumą, didumą, 
tinkamumą, jis jas maigytų? Tai neįmanoma. O pilvas? Metre 
Janai, jei į jį jis įlįs pirmas, baisu! Net negaliu įsivaizduoti. Tai 
būtų tikras pavergimas, jis galėtų per miegamojo turnyrus jodinėti 
ant manęs kaip ant tos kumelaitės, kurią jam padovanojo mano 
tevas ir broliai. Ar suprantate? Nenoriu, kad prisiliestų prie manęs 
dar nekaltos, tai neįmanoma. Metre Janai, o į ką kitą, jeigu ne į 
jus, galėčiau kreiptis? Tai jūs nutapėte mano suknelę, veidą, tai 
jūs perteikėte mano akių žvilgsnį. Prašyčiau paduoti ranką, paimti 
žvakę ir eiti su manim į jūsų alkovą. Niekas nesužinos. 

Alkovoje ant infantės dar krinta šviesa, ir jis gerai mato kūną, 
kurį pati jam pasiūlė. Ji teisi, jis klydo, jos kūnas kur kas jau- 
nesnis negu jos metų moterų, sakytum paauglės. Pečiai tiesūs, 
siauri, pažastys švelnios, žavingos kaip ir jos sprandas, mažytės su 
perlamutriniais speneliais krūtys, pūpsančios virš apvalaus pilvo; 
strėnose it kokie lizdai giliai įsirėžusios kirkšnys; plaukai švelnūs 
kaip pūkas, kaip migla, šlaunys ilgos, stangrios, keliai mažučiai. 

Jis niekaip negali nusivilkti marškinių, negali nuplėšti juo- 
kingo skuduro nuo strėnų; nelengva būti nuogam, kai strėnose, 
smilkiniuose ir krūtinėje verda kraujas, kai moteris sako pirmą 
kartą matanti sustandėjusią vyro varpą, organą, kuris padarysiąs ją 
moterimi. Kas dėjosi infantės galvoje visus tuos metus, kai žmonės 
manė, kad donja Izabelė skaisti, ji nesako. Žiūri į jį nuogą. Mato, 
kaip Janas negali susidoroti pats su savimi. Ji įsitaiso guolyje taip, 
kaip, jos manymu, turėtų būti geriausia. Sunkiausia Janui priešais 
ją atsiklaupti. O kas, jeigu staiga susilpnetų erekcija? Tačiau donja 
Izabelė nusišypso ta jo paveiksle įamžinta šypsena ir ima murkti: 

— Aš apie tai, metre Janai, galvojau ne sykį. Kiekvieną kartą, 
kai Jasinta pasakodavo, kokį malonumą patyrė. Žinau, kad ir jūs, 
liesdamas man plaukus, apie tai galvodavote. Nieko nebijokite. 


Nebūkite kaip liežuvį nusikandęs jaunuolis, už kurį kadaise tarp 

šitų sienų buvo meldžiamasi. Prašau jūsų, prieikite arčiau. Palies- 
kite mane. Jūs kvepiate jūra. Neišsigąskite, jei man skaudės, aš to 
noriu. Nieko nebijokite. Niekas nesužinos. 

Ji praskečia kojas, atkiša sėdmenis ir nuostabiąsias savo įeigas. 

Tiesą, slypinčią po apatiniu sijonu. 

Jis klūpodamas atsargiai, kiek išsigandęs to, ką abudu daro, 
artinasi prie jos, prie nepaprasto grožio moters kūno, kurį turi 
priešais save kaip puotą; drebanti iš baimės infantė staiga išsižioja, 
ir jų lytiniai organai susijungia. Ausyse skamba monsinjoro balsas: 
„Metre Janai, be jūsų, niekas nežinos. Pirmiausia yra Dievas, pas- 
kui esu aš. Savo paveiksluose, kurie puošia kūrinį Mappa Mundi, 
ir Jevoje jūs gebate perteikti tiesą, slypinčią po drabužiais; jūsų 
paveikslai padarė jus didžiuoju princu, o mano dėka ir po daugelio 
šimtmečių jus vadins dailininkų princu.“ 

Ir monsinjoras teisus, nes, praėjus keliems amžiams, šiandien, 
kai rašomi šie žodžiai, apie tolesnę to meto įvykių raidą žinoma 
tik tiek, kad vieną rudens dieną laivai iš Lisabonos išplaukė ir per 
Kalėdas lydinčias audras pasiekė Briugės miestą, pasiruošusį švęsti 
šventę, kuri, deja, neįvyko. Pasak kronikininko Šastleno, tądien, 
kai donja Izabelė tapo Burgundiete, nei šventės, nei iškilmingų 
ceremonijų nebuvo, nors jungtuvėse ir dalyvavo princai, senjo- 
rai, baronai. Kronikininkas tai užrašė tik todėl, kad apie šį įvykį 
būtų bent užsimenama. Ir dar. Anot jo, per iškilmingą vakarienę 
iš pašteto išniro du mėlynai nudažyti padarai — Kokinė ir avinas. 
Monsinjoras puotoje nedalyvavo. Jis pietavo savo kambaryje su 
ponia Marija van Krombriuge, vis kaišiojo nosį į auksinius jos 
gaurus, kuriais dar nebuvo pasisotinęs. 

O dabar įsivaizduokime: donja Izabelė kenčia skausmą, Janas 
sukanda dantis - jam skauda varpos galvutę; jo vokai išpilti prakaito, 
o graži, šviesi skaistybės užtvara vis dar neįveikta. Kad Janas iš siaubo 
nepabėgtų, donja Izabelė griebia jam už riešų. Įsivaizduokime, kaip 
juokiasi Margerita, kai ji puola savo broliui ant kaklo sakydama: „Tu 

čia, pagaliau tu čia!“ Galima įsivaizduoti švelnų juoką sesers, kuri 
sako: „Kartu su portretu atsiuntei man dar ir tą kvailį Makielį! Tai 
švelnus, malonus pamišėlis. Ar žinai, jis sapnuoja, jog; aš žvilgsniu 
paverčianti jį citrinuku, kad paskui praryčiau?“ 

Šventajame Rašte parašyta: „Mano sesuo, mano nuotaka 
užvaldė man širdį vien akimis“. 

Užmerktomis akimis, įsikibęs infantei į šlaunis, Janas įnirtingai 
judina strėnas ir tuo metu galvoja, kaip nutapys Izabelę: jos keistos 
šlaunys bus ilgos ir storos, pilvas perdėm tikroviškas, kūnas bus 
tapomas ypač skrupulingai, spenelių galiukai žibės it perlamu- 
tras, gintarinių vainikų fone bus ypač daug smulkių, galbūt rojų 
primenančių detalių, ir tada jis ne akimis ir ne teptukais paveiksle 
pavaizduos ne tik infantės kūną, bet ir ištisą pasaulį su jo sodais, 
siaubingu dvoku ir glamonėmis. 

Donja Izabelė tyliai aikteli ir Janas stabteli; jis kvėpuoja tankiai, 
burnoje jaučia kraujo skonį, tarsi būtų pabučiavęs tą vietą, kurią 
ką tik įplėšė. 

Jiems reikia šiek tiek laiko atgauti kvapą. Paskui donja Izabelė 
pakelia rankas ir apkabina Janą per pečius, kaklą. Ji šnabžda: 

— Dabar, metre Janai, jeigu geidžia širdis, skverbitės į mane, 
skverbkitės. Niekas nesužinos, paskui galėsite eiti pašokti. 

